
Introduksjon - 
forskningsetikk og de 
berørte etter 22. juli 


Vidar Enebakk", Helene Ingierd ? og Nils Olav 
Refsdal 3 


Denne antologien presenterer forskning på de berørte etter 
terrorangrepene 22. juli 2011. Formålet med boka er å løfte 
frem forskningsetiske spørsmål som denne forskningen reiser. 
Hvordan ivareta krav til fritt og informert samtykke fra 
overlevende og etterlatte? Hvilken risiko og nytte kan forsk- 
ningen ha - for forskningsdeltakerne og for andre individer og 
grupper? Hvordan avgrense forskerrollen i møtet med mennesker 
i sorg? Og hvordan dele data som er svært sensitive, med andre 
forskere og forskergrupper? Mange av spørsmålene boka 
reiser, er relevante også for annen forskning. Problemstillingene 
settes imidlertid på spissen i mange av de prosjektene som 
omtales her. 


1 Sekretariatsleder for Den nasjonale forskningsetiske komité for samfunnsviten- 
skap og humaniora (NESH) 

2 — Sekretariatsleder for Den nasjonale forskningsetiske komité for naturvitenskap og 
teknologi (NENT) 

3 — Koordinator for 22. juli-forskning og forskningskoordinator i Helsedirektoratet 


VIDAR ENEBAKK, HELENE INGIERD OG NILS OLAV REFSDAL 


I 2012 ble det opprettet en koordineringsgruppe for forskning 
etter 22. juli, med mandat fra Helse- og omsorgsdepartementet 
(HOD), for å minimere belastningen forskningen hadde for de 
berørte. Det dreide seg om å forhindre overlappende prosjekter, 
fremme god og ansvarlig forskning samt bidra til felles datainnsam- 
ling og deling av data. Sekretariatet for koordineringsfunksjonen 
ble lagt til De nasjonale forskningsetiske komiteene (FEK), og arbei- 
det ble ivaretatt av Nils Olav Refsdal. 

De forskningsetiske perspektivene som tas opp i boka, er foran- 
kret i tre generelle prinsipper: a) respekt, b) gode konsekvenser og 
c) rettferdighet. 

Helt grunnleggende er kravet om at personer som deltar i 
forskning, skal behandles med respekt. Det dreier seg om både 
menneskeverd og personvern, og i praksis betyr det at forskerne 
må innhente informert samtykke fra dem som skal delta. Men også 
andre hensyn spiller inn. Her er det snakk om mennesker som har 
gått gjennom rystende hendelser og tap, og dette krever særlig akt- 
somhet fra forskerens side. Av flere grunner kan det være særlige 
utfordringer knyttet til å innhente fritt og informert samtykke 
enten det er snakk om barn og unge eller personer med redusert 
eller manglende samtykkekompetanse. Videre kan det være snakk 
om behandling av svært sensitive opplysninger eller mulig reiden- 
tifisering av enkeltpersoner. Flere av bidragene reflekterer rundt 
hvordan respekten for den enkelte best kan ivaretas før, underveis 
og etter forskningsdeltakelsen. 

Et annet grunnleggende prinsipp er at forskningen bør ha gode 
konsekvenser for dem som er involvert. Samtidig er det ofte en avvei- 
ing mellom forskningens nytte og potensielle risiko. I medisinsk 
forskning omtales dette gjerne som proporsjonalitetsvurderinger, 
men også i annen type forskning er det ofte nødvendig å veie forsk- 
ningens nytte mot ulike belastninger. Det dreier seg ikke bare om 
risiko for fysisk skade eller ubehag, men også om ulike psykiske 

belastninger som faren for retraumatisering. Nytte, på sin side, 
handler ikke bare om forskningens generelle samfunnsnytte, for 
eksempel for forvaltningen og forbedringen av rutiner og regelverk, 
men også nytten for dem som deltar i forskning. Forskningens skal 
i prinsippet ha gode konsekvenser også for dem. Derfor blir det et 
paradoks, som noen av bidragene i boka tar opp, når de berørte 
ønsker å delta i forskning til tross for at det faktisk kan medføre 
store belastninger for dem personlig. Forskningen kan samtidig ha 
en direkte relevans for dem som opplever det som givende og 
meningsfylt i seg selv å bidra til forskning på dette feltet. Spørsmålet 
er om risikoen for et visst ubehag er akseptabel så lenge vi kan 
forvente en reell nytteverdi av forskningen. 

Et tredje prinsipp er rettferdighet. Dette innebærer blant annet 
at alle grupper bør representeres i forskningen, og at kostander og 
nytte fordels likt. I forskningen på overlevende og etterlatte etter Utøya 
var det viktige diskusjoner rundt hvem man skulle inkludere og ikke. 

Enkelte av leirdeltakerne var svært unge, og ble ikke invitert med 
av den grunn. Var det rettferdig? Og hvordan ivaretar man skilte 
foreldre uten daglig omsorg eller onkler, tanter eller besteforeldre 
som stod avdøde svært nær? Mange av dem som tilfeldigvis opp- 
holdt i regjeringskvartalet, har aldri blitt invitert med i noen studier, 
til tross for at det har vært en betydelig kritikk av oppfølgingen av 
dem fra Oslo kommunes side fra Nasjonal støttegruppe etter 22. 
juli-hendelsene. 

Det ble tidlig gitt oppdrag til enkelte forskningsmiljøer om å 
samle inn data fra de berørte, samtidig som det ble gitt ut et tydelig 
signal om å begrense belastningen på gruppen. Det medførte at 
noen forskere fikk bedre tilgang til data enn andre. Hvordan ivare- 
tar man rettferdighetssynet i en slik situasjon uten å lempe på hen- 
synet til de berørte? Svar på dette ble fra koordineringsgruppen å 
legge til rette for deling av data, noe som viste seg krevende, fordi 
det ikke var planlagt for fra starten av. 

Vinteren 2013-2014 ble tematikken utvidet til å inkludere forsk- 
ning på ekstremisme og ekstremister. Et knippe forskere mottok da 
invitasjoner fra Anders Behring Breivik, som stilte seg til rådighet 
for intervjuer, men på bestemte premisser med retningslinjer som 
var vanskelige å akseptere. Lars Gule var blant disse forskerne som 
fikk tilbud, men takket nei, og i bokas siste kapittel reflekterer han 
over «Etiske utfordringer i ekstremismeforskningen i Norge». 
Etableringen i februar 2016 av et eget Senter for ekstremismefors- 
kning: Høyreekstremisme, hatkriminalitet og politisk vold (C-REX) 
ved Universitet i Oslo vil bidra med ytterligere forskning på dette 
området. 

Ikke bare reiser selve forskningen ulike forskningsetiske spørs- 
mål, også forvaltningen av forskningsetikk kan reise egne utfor- 
dringer og spørsmål. Mye av den forskningen som ble utførte 
etter 22. juli, krevde forhåndsgodkjenning. Medisinsk og helse- 
faglig forskning som faller inn under helseforskningsloven, krever 
forhåndsgodkjenning fra én av de regionale komiteer for medisinsk 
og helsefaglig forskningsetikk (REK). Samfunnsvitenskapelige 
prosjekter som behandler personopplysninger, krever tilråding 
fra et personvernombud, mens behandling av sensitive person- 
opplysninger krever konsesjon. De nasjonale forskningsetiske 
komiteene er rådgivende instanser i forskningsetikk og dekker 
alle fagområder. Sluttrapporten fra koordineringsgruppen for 22. 
juli-forskning konkluderte med at plasseringen i sekretariatet 
FEK fungerte godt (FEK 2015:24). Selve koordineringsgruppen 
utgjorde en møteplass der forskere og aktører som påvirket forsk- 
ningen, kunne utveksle erfaringer og ha et rom for å diskutere 
forskningsetiske spørsmål. 

Vi håper denne antologien om forskningsetikk og 22. juli vil 
være nyttig for videre forskning på de berørte og på ekstremisme. 
Boka henvender seg også til forskere som mer allment forsker 

med mennesker, og som kan møte noen av de utfordringene 
boka tematiserer. Ikke minst håper vi boka kan være til nytte i 
undervisning og opplæring av studenter og fremtidige forskere, 
og at den kan bidra til økt bevissthet og debatt om forskningsetiske 
spørsmål. 

KAPITTEL 1 


Koordinering av 
forsking på dei berørte 


Nils Olav Refsdal 


Føremålet med dette kapittelet er å løfte fram nokre av erfaringane 
som vart gjorde i arbeidet med å koordinere forskinga etter 22. juli. 
Medan dei andre bidraga i denne boka byggjer på problemstillingar 
i det enkelte forskingsprosjektet, vil dette kapittelet trekke fram 
utfordringar som oppstod på tvers av enkeltprosjekta og i for- 
skingssystemet. Dette er erfaringar som har overføringsverdi til 
andre situasjonar kor det er risiko for stor merksemd mot ei 
avgrensa gruppe, eller kor det er avgjerande å få til innsamling av 
data raskt. Teksten byggjer på sluttrapporten til koordinerings- 
gruppa (De nasjonale forskningsetiske komiteene, 2015) og på ein 
artikkelsom vartpubliserti European JournalofPsychotraumatology 
(Refsdal 2014). 


Behovet for samordning 


Ganske raskt etter terroråtaket 22. juli 2011 vart det klart at 
det oppstod mange behov for kunnskap og forsking. Samfunnet 


trong å forstå gjerningsmannen, korleis vi som samfunn svara, 


1 Koordinator for 22. juli-forskning og forskningskoordinator i Helsedirektoratet 

korleis politi, media og helsetenestene responderte, og ikkje minst 
konsekvensane for dei som vart råka. Mykje av denne forskinga 
analyserer gjerningsmannen sine ytringar, mediedekning og doku- 
mentkjelder, men for å forstå reaksjonane til enkeltmenneska må 
dei som vart råka, delta i forskinga sjølve. 

Trykket på dei overlevande og etterlatne var stort og vedvarande. 
Dei bidrog i etterforsking, mange vitna i rettssaka, og dei fleste 
fekk spørsmål om å delta i minst eitt forskingsprosjekt. 94 prosent 
av dei overlevande frå Utøya opplyste at dei vart kontakta av 
media (Thoresen, Jensen & Dyb 2014). Talet på førespurnader 
kan også påverke korleis ein stiller seg til førespurnader om å 
delta i forsking. På den eine sida kan det hende at ein avslår å delta 
fordi ein er lei (omtala som samtykketrøttleik), på den andre sida 
kan ein samtykke rutinemessig utan å vurdere kva deltaking vil 
bere med seg (Ploug & Holm 2013). Det enkelte forskingsprosjekt 
må handtere korleis ein best tek i vare den enkelte deltakaren i ein 
slik situasjon. Men heilskapen må handterast i forskingssystemet, 
slik at ein unngår unødig overlappande forsking og kan legge til 
rette for god og skånsam forsking som gir svar på dei rette 
problemstillingane. 


Om koordineringsarbeidet 


For å unngå overlappande forsking og få mest mogeleg ut av for- 
skinga vart ein koordineringsfunksjon og ei koordineringsgruppe 
oppretta i 2012 med mandat frå Helse- og omsorgsdepartementet. 
Koordineringsgruppa bestod av dei sentrale forskingsmiljøa, dei 
som finansierer forskinga, universitets- og høgskulesektoren, kom- 
munesektoren, representantar for dei berørte og Helsedirektoratet, 
som leia gruppa. Dei nasjonale forskingsetiske komiteane var 
observatør i gruppa og hadde sekretariatsfunksjon i første 
mandatperioden fram til 2014. Mandatet vart etter ønskje frå 

koordineringsgruppa forlengd ut 2016, med eit redusert sekretariat 
flytta til Helsedirektoratet.” 

Koordinering av 22. juli-forskinga har vore avgrensa til forskinga 
på dei berørte’, men ikkje avgrensa ut frå fagfelt. Føremålet med 
koordineringa har vore å minimere belastinga forskinga har hatt på 


dei berørte. Oppgåvene gitt i mandatet har vore å: 


e Overvake belastinga på informantgruppa 

e Ha oversikt over pågåande og planlagde forskingsaktivitetar 

e Bidra til informasjonsutveksling mellom forskarar og 
forskingsmiljø 

e Formidle kontakt og skape møteplassar mellom aktuelle forska- 
rar og forskingsmiljø (Helse- og omsorgsdepartementet 2012) 


Koordineringsfunksjonen har vore basert på frivillig samarbeid 
og informasjonsutveksling. Det vart fastsett i mandatet at finansier- 
ing og godkjenning av forskingsprosjekt skulle følgje normale pro- 
sedyrar. Koordineringsgruppa har ikkje hatt verkemiddel til å 
initiere eller stoppe forsking, og dei forskingsmiljøa som har vore 
representerte i gruppa, har heller ikkje hatt monopol på tilgang til 
dei som vart ramma. 


Diskusjonsforum og arena for 
brukarmedverknad 


Sidan koordineringsfunksjonen ikkje har hatt «harde» verkemiddel, 
er det viktig at medlemmene av koordineringsgruppa kan påverke 
avgjerder ved dei institusjonane dei representerer. Sidan samarbeid 
og informasjonsutveksling har vore dei sentrale verkemidla, er det 


2 Denne flyttinga har årsak i at sekretariatet til Dei nasjonale forskingsetiske komi- 
teane er lite, og det var ikkje råd å fylle resten av stillinga der. 

3 I mandatet er «berørte» definert som etterlatne, skadde, ramma, nære pårørande, 
vener og offentleg og frivillig innsatspersonell». 

også viktig med tillit og at ein etablerer ei forståing av eit felles mål: 
å legge til rette for god forsking som tek i vare interessene til 
forskingsdeltakarane. 

Det har vore særs positivt at Nasjonal støttegruppe etter 22. juli- 
hendelsene har vore med i gruppa, og at dei har teke ei aktiv rolle. 
Støttegruppa har fått god informasjon om forskinga og har hatt 
ein arena der dei kan vidareformidle tilbakemeldingar frå med- 
lemmene sine. Dei har hatt mogelegheit til å påverke innretninga 
gjennom å peike på kva problemstillingar som er viktige for med- 
lemmene deira å få belyst. 


Deling av data 


Deling og gjenbruk av data har vore eit viktig tema, sidan tilgjenge- 
leggjering av data er ein nøkkel til å unngå at forskingsdeltakarane 
får same spørsmål fleire gonger. Samstundes er slik tilgjengeleggje- 
ring eit krevjande tema; under ligg viktige personvernomsyn, 
avgrensingar i samtykka som er gitt, ulike forskartradisjonar og 
problemstillingar knytte til eigarskap av data og publisering. Når 
ein planlegg for deling av data, kan desse problemstillingane hand- 
terast. Dømet med forskinga til Melinder og Milde i kapittel 5 i 
denne boka viser det godt. 

Det kunne vore ønskjeleg dersom ein hadde etablert eit felles 
datagrunnlag for forskinga på dei som vart ramma etter 22. juli. Då 
kunne ein unngått fleire førespurnader, sikra at ein brukte saman- 
liknbare utfallsmål, og lagt til rette for langtidsoppfølging. Dette 
vart det ikkje planlagt for, så det var ikkje mogeleg å få til. I koordi- 
neringsgruppa vart ein i staden samde om å legge til rette for deling 
gjennom tilgjengeleggjering av metadata. Det vert arbeidd med å få 
ei slik oversikt på plass hjå Norsk senter for forskningsdata 
(tidlegare Norsk samfunnsvitenskapelig datatjeneste), med kopling 
til CRIStin (Current Research Information System In Norway). 

Dette vil gi informasjon om heile kjeda, frå finansiering via etisk 
godkjenning til publikasjonar, og også med kopling til oversikt 
over kva data som er samla inn, kven som sit med dei, og kva som 
skal til for å få tilgang. 

I framtida bør ein planlegge for slik deling frå starten av. 
I Storbritannia har ein etter terroråtaket i London i 2005 fått 
heimel til å opprette populasjonsregister ved store hendingar (Close 
mfl. 2014). Dette registeret kan tene fleire føremål: etterforsking, 
forsking, psykososial oppfølging og eventuelle erstatningssaker. 
Det bør vurderast om dette bør gjerast også i Noreg, til dømes som 
del av den generelle helseberedskapen. 


Eit forskingssystem som er betre rusta 
ved neste krise 


Forskarane ved Nasjonalt kunnskapssenter om vold og trauma- 
tisk stress (NKVTS) var godt førebudd til å ta fatt på forskinga 
på dei overlevande etter terroråtaket. Dei hadde nyleg avslutta 
eit stort forskingsprosjekt om tsunamien i romjula 2004, og dei 
kunne gjenbruke eller byggje vidare på mykje av protokollane 
dei brukte då. Likevel tok det fire månader frå terroren trefte, til 
det første intervjuet vart gjennomført. For andre forskingsmiljø 
tok det mykje lengre tid, gjerne godt over eitt år, før forskinga 
kom i gang. At ein kjem så seint i gang, gjer at ein ikkje får infor- 
masjon om akutte reaksjonar og konksekvensane av desse. I til- 
legg har det konsekvensar for datakvalitet og for rekruttering av 
deltakarar. 

Årsakene til at det tar tid å kome i gang, er som oftast knytte til 
finansiering og til at medisinsk og helsefagleg forsking treng føre- 
handsgodkjenning.* Slik etisk godkjenning vert gitt av regionale 


4 Jf. lov om medisinsk og helsefaglig forskning (helseforskingslova) $ 9. 

komitear for medisinsk og helsefagleg forskingsetikk (REK). 
Koordineringsgruppa har drøfta kva ein kan gjere for å kome ras- 
kare i gang med forsking i framtida, og har innhenta innspel frå 
fleire instansar, mellom anna De nasjonale forskningsetiske 
komiteene. 

Når det gjeld etisk godkjenning, har sentrale personar i forskinga 
etter 22. juli ved Oslo universitetssykehus teke initiativ til å lage 
katastrofeprotokollar for forsking som inneheld rutinar og forslag 
til samtykkeskjema, spørjeskjema med vidare (sjå Ekeberg i denne 
boka). Dette er eit godt initiativ som fleire bør sjå til, og som ein 
kan vurdere om ein også bør ha på nasjonalt nivå. I tillegg har 
koordineringsgruppa tilrådd at REK organiserer ein beredskaps- 
funksjon, gjerne ein fast komité, som har som oppgåve å handsame 
søknader om forsking i ein krisesituasjon. 

Spørsmålet om finansiering er også drøfta i koordinerings- 
gruppa sin sluttrapport. Det er behov for større fleksibilitet på dette 
området, noko som kan skje anten ved at enkelte forskingsinstitu- 
sjonar med eit særskilt ansvar får fullmakt til å overskride budsjett 
i krisesituasjonar, eller ved at Forskingsrådet set av eller omdispo- 
nerer midlar i ein slik situasjon. Dette vil bidra til risikoavlasting 
for forskingsmiljø som bidrar med viktig dokumentasjon. Det vil 
også kunne heve datakvaliteten, gjennom at ein får innhenta data i 
akuttfasen i staden for at ein må vente på avklaring av finansiering, 
som gjer at forskingsdeltakarane må forsøke å tenkje tilbake på 
hendingane. Det er fleire løysingar som er mogelege på dette områ- 
det, men det er dei relevante departementa, Helse- og omsorgsde- 
partementet og Kunnskapsdepartementet, som må ta tak i denne 
problemstillinga. 

Til sist er det viktig å ha med at dersom ein peikar ut nokon som 
skal samle data i ein akutt fase i ein katastrofesituasjon, må det leg- 
gast opp til deling av data. Ein samlar då inn data på vegner av eit 
forskarfellesskap, ikkje berre seg sjølv og si forskargruppe. 

KAPITTEL 2 


Om å delta i 
forskningen etter 22. juli 


Ragnar Eikeland 


Tema for dette kapittelet er spørreundersøkelse versus intervju 
etter den tragiske hendelsen på Utøya 22. juli 2011. Min kompe- 
tanse på dette området er at jeg har deltatt i to spørreskjemaunder- 
søkelser og et intervju etter hendelsen. Først vil jeg sette et lite 
perspektiv på dette. 

Vi har vel alle deltatt i en spørreundersøkelse på en eller annen 
måte, det være seg undersøkelse fra for eksempel Norsk Gallup 
vedrørende politiske valg i Norge der de spør om hvilket parti 
stemte du på nå, og har du eventuelt skiftet parti siden forrige valg. 
Eller man har hatt en ferietur til en av Kanariøyene, og når du 
kommer hjem, får du en e-post fra reiseoperatøren der du blir spurt 
om: Hvordan var flyreisen? Hvordan var hotellet? Osv. Dette er 
eksempler på enkle og lystbetonte spørreundersøkelser. 

Når det gjelder temaet for dette kapittelet, nemlig spørreunder- 
sokelser og intervju i etterkant av hendelsen på Utøya 22. juli 2011, 
så er det en helt annen form for spørreundersøkelse, og man har 
en helt annen innstilling til noe sånt enn man har til de enkle 
undersøkelsene jeg nevnte over. Her kommer det inn følelser, 


ı Far til Tore Eikeland, som ble drept på Utøya 22. juli 2011 

hvilken fase i sorgbearbeidingen man er i, og rett og slett noe så 
enkelt som at dette orker jeg ikke nå. 

Da jeg fikk spørsmål første gang om å delta i en spørreundersø- 
kelse etter hendelsen, tenkte jeg: Nei, dette vil jeg ikke være med på. 
Men da jeg fikk tenkt meg om en stund, ble det til at jeg svarte ja 
likevel. Motivasjonen til å si ja var at hvis mine svar kunne hjelpe 
andre i ettertid ved eventuelle nye hendelser, som dessverre helt 
sikkert vil komme enten her i Norge eller andre steder i Europa 
eller verden for øvrig, så var det verdt å delta. 

I utgangspunktet hadde jeg nok heller foretrukket å svare munt- 
lig på spørreundersøkelsen, da jeg da ville hatt mulighet til å presi- 
sere og understreke hva jeg virkelig mente om de forskjellige 
temaene som ble tatt opp. Men bak en masseutsendelse av en spør- 
reundersøkelse finnes det ikke et navn eller en person, så derfor var 
dessverre ikke muntlige svar et alternativ. 

Da jeg mottok spørreundersøkelsen på e-post, ventet jeg noen 
dager før jeg åpnet den, men jeg lukket den igjen umiddelbart; jeg 
hadde ikke dagen eller motivasjonen. Men etter noen dager åpnet jeg 
den igjen, og da svarte jeg på alle spørsmålene, selv om det var mange 
av de opplistede svaralternativene som ikke passet meg direkte. Men 
jeg krysset av der jeg mente svaret var nærmest det jeg følte og mente 
der og da. Jeg sendte ikke inn svarene samme dagen, og da jeg åpnet 
skjemaet igjen en dag eller to senere, følte jeg at jeg hadde svart feil på 
en del av spørsmålene. 

Og da er jeg ved det jeg nevnte tidligere: Det er vanskelig å få satt 
ned på papiret sine egne følelser siden det blir veldig personlig, mens 
svaralternativene er laget på mer generelt grunnlag for at man i etter- 
tid skal kunne dra ut en fellesnevner fra hvert spørsmål. Og da vil det 
alltid være sånn at noen svaralternativer ikke passer den enkelte. Jeg 
tror også at dagsformen spiller en stor rolle for hvilke svar man gir. 

Cirka et år etter den første spørreundersøkelsen kom undersø- 
kelse nummer 2, og jeg svarte ja til deltagelse på den også. 


22 


OM Å DELTA I FORSKNINGEN ETTER 22. JULI 


Motivasjonen var den samme, men som forrige gang måtte jeg la 
det gå noen dager før jeg satte meg ned og forsøkte å gi ærlige svar. 
Og denne gangen var det enda flere spørsmål som ikke kom over- 
ens med mine følelser og tanker. 

Som et eksempel kan jeg nevne dette: Har du det bedre eller 
verre nå enn ved forrige spørreundersøkelse? Men her hadde ikke 
jeg et ja- eller nei-svar fordi jeg hadde det annerledes, ikke bedre 
eller verre. Og med det mener jeg at ved den første undersøkelsen 
følte jeg rett og slett bare sjokk og sorg, mens jeg nå var kommet 
over i en fase der sorgen delte plassen med savn. Om det gjorde 
livskvaliteten min bedre eller verre, var det vanskelig å definere, 
jeg hadde like vondt inni meg som tidligere men fokuset og tan- 
kene på det som hadde skjedd, var omtrent hver dag delt mellom 
sorgen og nå også savnet av gutten vår. Det første sjokket var over, 
sorgen hadde bitt seg fast, men nå begynte savnet å ta plass i tan- 
kene også i hverdagen. 

Jeg svarte så godt jeg kunne, men følte likevel at det jeg sendte fra 
meg, ikke var fullt ut representativt for hvordan jeg hadde det der 
og da, og svaralternativene ved en god del av spørsmålene var ikke 
relevante for meg. 

En god stund etter den andre spørreundersøkelsen ble jeg spurt 
om jeg ville stille opp til et intervju. Jeg tror jeg svarte ja med en 
gang, men i ettertid tenkte jeg at dette blir vanskelig; vil du virkelig 
dette? 

Men da dagen kom, reiste jeg inn til Bergen, hvor intervjuet 
skulle finne sted. Jeg var nervøs og kviet meg en god del. Bak i 
rommet var det to andre personer som ikke skulle stille spørsmål, 
men kun høre etter og observere, da de hadde intervjuet overle- 
vende ungdommer tidligere. Men etter 4-5 minutter hadde jeg 
glemt de to andre personene, og oppmerksomheten var kun på 
intervjueren og det jeg fortalte om. Det ble en befrielse, og jeg 
kunne snakke fritt og åpent om hendelsen, og jeg pratet og pratet, 


23 


RAGNAR EIKELAND 


og ble kun rolig og lavmælt penset inn på sporet igjen av intervju- 
eren når jeg snakket meg «helt ut på jordet». Intervjueren stilte 
ikke ledende spørsmål, jeg kunne snakke helt fritt, og der og da 
følte jeg at mine tanker og mine følelser virkelig kunne legges frem 
slik jeg hadde følt det, og slik jeg hadde det nå. Vi holdt på i over 
to og en halv time, og jeg hadde problemer med å kjøre bilen hjem 
igjen, for jeg følte meg totalt utslitt. Samtidig hadde jeg en indre ro, 
som jeg tror kom fordi jeg endelig kunne snakke åpent og ærlig 
om hendelsen, og ikke trengte tenke på hvem som var mottaker av 
den informasjonen jeg delte. 

Min kone og jeg snakket selvfølgelig om disse temaene hjemme, 
men det var ikke normalt å snakke om dette med hverken venner 
eller arbeidskollegaer. Men under intervjuet kunne jeg dele alt. 

Overraskelsen var derfor stor da intervjueren ringte meg samme 
kveld og sa at opptaket som ble gjort av intervjuet, dessverre var 
blitt slettet på grunn av at det hadde vært en feil med opptakeren 
som ble brukt. Jeg ble da spurt om vi kunne gjøre et nytt intervju, 
og dette svarte jeg ja til, da jeg følte at dette hadde faktisk gjort noe 
med meg; det første intervjuet hadde rett og slett gjort meg godt. 

To dager etterpå møttes vi igjen, denne gangen uten tilhørere, 
og jammen holdt vi ikke på i to og en halv time nå også. Og jeg var 
like utslitt som første gangen, men jeg hadde samtidig den samme 
gode følelsen inni meg nå også. 

I ettertid har jeg tenkt at grunnen til at erfaringen jeg fikk med 
intervju, ble så bra for meg, baserer seg på den tillit og trygghet 
som intervjueren ga både i det hun sa, og måten hun lot meg 
uttrykke meg på. Denne tryggheten, og ikke minst det at hun 
virkelig lyttet og prøvde å forstå meg, gjorde nok sitt til at jeg 
fortalte om ting og følelser som jeg aldri kunne fått frem i en 
spørreundersøkelse. 

For å konkludere litt om forskjellen mellom spørreundersøkelser 
og intervju etter alvorlige hendelser eller traumatiske tap av barn 

eller nære familiemedlemmer, så er jeg, basert på mine erfaringer 
med begge deler, ikke i tvil om at et intervju er atskillig bedre enn én 
eller flere spørreundersøkelser. I en spørreundersøkelse svarer man 
det som man tror ligger nærmest det ens tanker og følelser er, mens 
man under et intervju får fram alle sine tanker og følelser. På denne 
måten kan man gi et ærlig og riktig svar til den eller dem som skal 
bearbeide intervjuet i ettertid. 

Jeg er klar over at man må konkludere og dra ut svarene på et 
generelt grunnlag i en spørreundersøkelse. Summen av alle svar på 
et spørsmål vil gi et generelt bilde på hvordan folk har det, men 
samtidig er det ikke sikkert at det generelle bildet som svarene gir, 
er dekkende. Det er nok mange som meg som velger et svar man 
tror er nærmest det man føler, selv om det egentlig ikke dekker det 
jeg ville ha svart i et intervju. 

Intervju derimot gir nok ærlige svar, og når man drar erfaringer 
ut fra intervjuene, vil de ikke være generelle, men mer dekkende 
for den enkeltes erfaringer. 

Jeg skal ikke nevne så mye mer om hverken spørreundersøkelser 
eller intervju, men jeg vil gjerne komme med noen innspill. Jeg 
understreker at dette er ikke råd, for det har jeg ikke kompetanse 
til, men kun innspill fra en amatør. 

Hvis jeg skulle hatt ansvaret for å lage spørsmål til en spørreun- 
dersøkelse, ville jeg på alle spørsmål ha laget et eget svaralternativ, 
som for eksempel kunne være: Hvis ingen av svarene over her 
passer for deg, hva ville du ha svart i stedet? 

Jeg tror at da ville hver og en i hvert fall på en god del spørsmål 
følt at nå fikk jeg svart det jeg mener og føler. Selv om det normalt 
er gitt plass på slutten av et spørreskjema til å skrive ned egne 
tanker og følelser, er det vanskelig å dekke de forskjellige svaralter- 
nativene der. 

Jeg er ikke i tvil om at hvis det er praktisk mulig å få til, så bør 
intervju foretrekkes fremfor spørreundersøkelse. 

Etter tragedien 22. juli er jeg klar over at det ville vært for omfat- 
tende å intervjue alle foreldrene til de omkomne på Utøya, for da 
ville man måttet intervjue nærmere 140 personer. Men der det er 
praktisk mulig å få dette til, så bør det være målsettingen. Og hvis 
man må gjennomføre spørreundersøkelser som vi vet må gjøres 
mange ganger, skal man kanskje prøve å dra inn et par av de berørte 
til å se igjennom spørsmålene og svaralternativene før spørreskje- 
maet sendes ut til alle. Da kan man kanskje få korrigert skjemaet 
til å bli mest mulig dekkende for alle de berørte. 

Utøya-studien: 
Forskningsetiske 
betraktninger 


Grete Dyb', Kristin Alve Glad * og Gertrud Sofie 
Hafstad 3 


We conducted a longitudinal interview study with survivors of 
the terrorist attack at Utoya July, 22nd2011, and their parents. 
In this chapter, we discuss the ethical considerations and challenges 
we encountered in planning and conducting the study, including 
whether the importance of gaining new knowledge outweigh the 
potential burden of being interviewed after such a traumatic event, 
how soon after the event it was acceptable to ask the directly affected 
to participate, and whether participation would involve an additional 
strain on the survivors and their families. The study denoted a unique 
opportunity to detect unmet need for help among those affected, 
and help them get in contact with support agencies. We therefore 


recruited skilled interviewers with a health professional background. 


Forsker I ved Nasjonalt kunnskapssenter om vold og traumatisk stress (NKTVS) 
og professor ved Universitetet i Oslo, Det medisinske fakultet, Institutt for klinisk 
medisin 

Stipendiat ved Nasjonalt kunnskapssenter om vold og traumatisk stress (NKT VS) 

Forsker II ved Nasjonalt kunnskapssenter om vold og traumatisk stress (NKTVS) 

The fact that the vast majority of the youth and their parents who 
participated in the first interviews chose to participate in the two sub- 
sequent rounds, indicates that participants found it worthwhile to 
share their experiences and knowledge, and that the benefits of parti- 
cipating weighed stronger than any possible discomfort related to 


participating. 


Innledning 


I etterkant av en traumatisk hendelse som terrorangrepet 22. juli 
2011 har tiltak for å bistå de som er rammet, høyeste prioritet. 
Få dager etter angrepet fikk Nasjonalt kunnskapssenter om vold 
og traumatisk stress (NKVTS) i oppdrag å bistå Helsedirektoratet 
med ekspertråd for å planlegge oppfølgingen av de berørte. I dette 
arbeidet ble det utformet et program for helsemessig og psykoso- 
sial oppfølging av de som ble direkte berørt av terrorhandlingene 
på Utøya og i regjeringskvartalet. 

Norge har ikke opplevd et terrorangrep av et slikt omfang 
tidligere, og selv i internasjonal målestokk var dette en usedvanlig 
brutal hendelse. NKVTS bygget sine råd til helsemyndighetene 
på eksisterende kunnskap om hvilke konsekvenser et slikt ter- 
roranslag kan ha for de berørte, og hvilke tiltak som kan bidra til å 
minske belastningene deres. Forskere ved NKVTS hadde allerede 
en del erfaring med å gjennomføre intervju med mennesker i sår- 
bare situasjoner. Syv år tidligere, i 2004, ble nesten 2000 nordmenn 
rammet av tsunamien som slo inn over Sørøst-Asia. I kjølvannet av 
dette gjennomførte NKVTS en intervjuundersøkelse med de som 
overlevde, for å kartlegge deres psykiske og fysiske helse og oppføl- 
gingen de fikk fra hjelpeapparatet. 

At tiltakene som ble iverksatt etter 22. juli, skulle bygges på 
tidligere forsking, var selvsagt, men tanken på å sette i gang inn- 
henting av dokumentasjon og forskning når katastrofen inntreffer, 


28 


UTØYA-STUDIEN: FORSKNINGSETISKE BETRAKTNINGER 


kan synes utidig og til og med uetisk. Retorisk kan man stille spørs- 
målet: Samfunnet trenger mer kunnskap om de som er direkte 
berørt av terroranslag - men hvem skal gjøre det? Gjennomføring 
av forskning som fremskaffer nyttig og nødvendig kunnskap, stiller 
også krav til utforming av studien, valg av metode og gjennomfø- 
ringsevne. Nytteverdien av studien må alltid veies opp mot den 
risiko og belastning som deltagerne utsettes for, og dette setter 
krav til studiens kvalitet og beredskapen rundt gjennomføringen. 
Vår oppgave ble derfor å designe en studie som både var forsvarlig 
å gjennomføre, og som hadde potensial til å fylle noen av kunn- 
skapshullene vi har. 

Helsedirektoratet ga NKVTS i oppdrag å utføre tre studier etter 
terroranslagene 22. juli: En studie som omfattet de som var på 
Utøya, og deres foreldre, en studie om de ansatte i regjeringskvar- 
talet og departementene, og en befolkningsstudie. I dette kapittelet 
drøfter vi de etiske betraktningene vi gjorde oss i arbeidet med stu- 
dien om de som overlevde på Utøya, og deres foreldre (heretter 
referert til som «Utøya-studien»). I tillegg drøfter vi to forhold 
knyttet til det å få tildelt et slikt oppdrag etter en nasjonal kata- 
strofe: 1) samarbeid med andre forskere om data innhentet i pro- 
sjektet, og 2) uavhengighet i forskningen knyttet til oppdragsgiver 
og andre oppgaver senteret utførte i tiden etter 22. juli. 


Er det etisk forsvarlig å gjennomføre en 
slik studie? 


Forskning på traumatiske opplevelser krever ofte at deltagerne må 
svare på detaljerte spørsmål om selve hendelsen og om egne trau- 
merelaterte symptomer. Etiske spørsmål som da dukker opp, er for 
eksempel om hvorvidt mennesker som har blitt utsatt for noe trau- 
matisk, kan få sterke/negative reaksjoner av å delta i forskning, 
og om deltagelse vil kunne påføre de berørte en ekstrabelastning. 

Forskere har et ansvar, ikke bare for å maksimere den potensielle 
nytteverdien av å delta i en forskningsstudie og minimere den poten- 
sielle risikoen, men også for å sikre at deltagerne ikke blir skadet. I 
forbindelse med forskning på mennesker som har opplevd en poten- 
sielt traumatiserende hendelse, har enkelte hevdet at det å tenke på 
og fortelle om den traumatiske hendelsen vil kunne frembringe så 
sterke reaksjoner at deltagerne opplever det som om traumet skjer 
på nytt, altså en slags «retraumatisering». Flere anerkjente traume- 
forskere, blant andre Jensen (2012) og Newman og Kaloupek (2005), 
hevder imidlertid at dette begrepet er villedende. De mener at det er 
en stor forskjell pa den direkte traumatiske opplevelsen — og det å 
be mennesker frivillig tenke over og beskrive sine opplevelser i et 
trygt og kontrollert miljø. I intervjusituasjonen vil den berørte ha 
kontrollen, inkludert retten til å avslutte intervjuet dersom de ønsker 
det, i motsetning til under den traumatiske opplevelsen. 

Videre tyder funnene som foreligger så langt, på at det er liten 
risiko for at deltagere skal bli betydelig emosjonelt skadet av å delta 
i traumerelatert forskning. Selv om noen opplever uventede emo- 
sjonelle reaksjoner, er dette tolererbart og faktisk forbundet med 
positive utfall for mange, og nesten alle rapporterer at de ville valgt 
å delta i studien igjen hvis de fikk muligheten (for en oppsumme- 
ring, se Newman mfl. 2006). Det er også verdt å merke seg at infor- 
manter kan oppleve det å delta i undersøkelser om egne traumatiske 
opplevelser som interessant og verdifullt (se for eksempel Dyregrov 
2004; Griffin, Resick, Waldrop & Mechanic 2003). Gjennom å delta 
i forskning har deltagere rapportert at de opplever at de får mulig- 
heten til å dele sin historie, økt innsikt i egne reaksjoner og egen 
situasjon, samt muligheten til å hjelpe andre traumeutsatte gjen- 
nom å bidra til å øke kunnskapen på feltet (Carlson mfl. 2003). Det 
kan også oppleves terapeutisk i seg selv for enkelte berørte eller 
pårørende å fortelle sin historie og dele sine mestringsstrategier — 
og vite at dette kan inspirere og gi håp til andre som er i en lignende 

situasjon (Dyregrov 2004). Et annet viktig aspekt er at en forsk- 
ningsstudie kan fungere som et sikkerhetsnett, der berørte som har 
behov for hjelp og oppfølgning, kan bli fanget opp og hjulpet inn i 
hjelpeapparatet. 

Det generelle inntrykket fra tsunamistudien var at de som deltok, 
i svært liten grad opplevde intervjusituasjonen som belastende, og at 
både foreldre og barn ga uttrykk for at intervjuene opplevdes som 
meningsfylte (Jensen mfl. 2008). Arbeidet med tsunamistudien hadde 
også gitt oss verdifulle erfaringer angående hvilken type spørsmål det 
er greit å stille, og hvilke tema det kan være viktig å fokusere på i en 
undersøkelse så kort tid etter en katastrofal hendelse. Vi følte oss der- 
for trygge på at en godt planlagt studie, med erfarne klinikere i rollen 


som intervjuere, ville være etisk forsvarlig i denne situasjonen. 


Hvor lenge bør vi vente? 


Mennesker som har vært utsatt for katastrofer og andre potensielt 
traumatiserende hendelser, har behov for beskyttelse, trygghet og 
støtte. I den første tiden etter er det derfor hjelpetiltakene som har 
førsteprioritet, mens innhentning av kunnskap kommer i annen 
rekke. En viktig og vanskelig avveining vi måtte ta, var hvor tidlig 
etter hendelsen på Utøya det var etisk forsvarlig å sette i gang med 
en slik studie. Spørsmål vi stilte oss, var: Ville de berørte oppleve at 
henvendelsen kom altfor tidlig og bli støtt av å bli spurt? Burde vi gi 
dem mer tid til «å lande»? Hvor mye viktig kunnskap om tidlige 
reaksjoner ville vi miste ved å la tiden gå? 

I et forskningsperspektiv, der vi ønsker å lære mer om tidlige 
tegn på noe som kan utvikle seg til å bli langvarige plager, vil det 
gjerne være et mål å samle inn data på et så tidlig tidspunkt som 
mulig. På grunn av praktiske og muligens etiske og juridiske 
hindringer har imidlertid svært få studier innhentet informasjon 


i løpet av de første ukene etter en traumatisk hendelse, og vi vet 

derfor lite om denne perioden. Men blant de studiene som fore- 
ligger, har forskere undersøkt hvordan mennesker har opplevd 
det å delta i traumerelatert forskning kort tid etter en potensielt 
traumatiserende hendelse. Eksempler er studier om akutt sårede 
voksne på sykehus etter trafikkulykker og overfall (Ruzek & 
Zatzick 2000), akutt sårede barn og deres foreldre en måned etter 
en trafikkulykke (Kassam-Adams & Newman 2005) og vanlige 
beboere i New York 1-2 måneder etter 11. september-angrepene 
i 2001 (Galea mfl. 2005). Funnene tyder på at det er lav risiko for 
emosjonelt ubehag og relativt høy grad av positive opplevelser 
knyttet til slik forskningsdeltagelse. 

Det å planlegge studien, søke godkjenning fra Regionale komi- 
teer for medisinsk og helsefarlig forskningsetikk (REK), få tak i 
intervjuere og kontakte de berørte tar tid. Det var derfor ikke mulig 
for oss å gjennomføre første intervjurunde før 4-5 måneder etter 
terroranslaget. 


Hvem skal vi invitere med? 


Hvem vi skulle inkludere i studien, var ikke bare et økonomisk spørs- 
mål og et kapasitetsspørsmål, men også et etisk spørsmål, som vi dis- 
kuterte grundig. Det første vi spurte oss selv, var om vi skulle kontakte 
alle de som overlevde på Utøya, eller om det var noen vi burde skåne, 
for eksempel med tanke på alder. Noen av barna som var på Utøya 
22. juli, var i småskolealder, og selv om vi tidligere har intervjuet 
barn ned til seks år, vurderte vi om vi burde skjerme de aller yngste i 
denne undersøkelsen. Det å skulle skjerme noen ville imidlertid bety 
å frata dem muligheten for å delta, noe vi vet kan oppleves som en 
avvisning eller underkjennelse av deres synspunkter. Vi konkluderte 
likevel med ikke a kontakte de fire som var under 13 år. Hovedgrunnen 
var at disse var betydelig yngre enn de andre berørte, og at de derfor 
skilte seg tydelig fra den øvrige gruppen. 

Det er i dag mange forskjellige familiekonstellasjoner, og mange 
ungdommer har mer enn to foreldre eller foresatte. Det neste spørs- 
målet vi stilte oss, var følgelig om begge/alle foreldrene/foresatte 
skulle inviteres med. Vi hadde ikke kontaktinformasjon til foreldrene, 
så vi visste ikke hvem eller hvor mange de var. Vi valgte å intervjue de 
foreldrene som hadde mest kontakt med barnet, mens de andre forel- 
drene/ foresatte fikk tilbud om å fylle ut et spørreskjema. 

Så var spørsmålet om vi skulle invitere andre familiemedlem- 
mer, for eksempel søsken, eller vennene/kjærestene til de som var 
på øya. Av kapasitetsgrunner valgte vi ikke å inkludere verken søs- 
ken, venner eller kjærester i studien. I ettertid kan vi spørre oss om 
dette var riktig, spesielt det å ekskludere søsken. Vi vet at mange 
berørte familier opplevde at søsken ikke fikk god nok oppfølgning, 
og at de har savnet en sterkere familiefokusering på tiltak som ble 
iverksatt (Glad, Jensen & Dyb 2014). Dersom vi hadde inkludert 
søsken i studien vår, ville vi hatt mer kunnskap nå, både om hvor- 
dan de opplevde at terroranslaget påvirket dem og deres familie, 
og hva slags oppfølgning de ville hatt behov for i tiden etter. 

Enkelte av de som var på landsiden under angrepet, tok selv 
kontakt med prosjektgruppen med forespørsel om deltagelse i stu- 
dien, og disse ble også inkludert. 

Vi var informert om at Senter for Krisepsykologi i Bergen 
planla en studie med de etterlatte. For å unngå en overbelastning 
for disse familiene inviterte vi kun familier med barn som over- 


levde terrorangrepet. 


Hvordan skal vi samle inn 
datamaterialet? 


Selve datainnsamlingen kan foregå på ulike måter, for eksempel 
gjennom personlig intervju, telefonintervju, spørreskjema i pos- 


ten eller web-basert spørreskjema. Det er mange fordeler og 

ulemper ved de ulike metodene. Personlig intervju er for eksem- 
pel svært tids-, kostnads- og innsatskrevende i store studier. 
Samtidig gir det oss en bedre mulighet til å fange opp de som 
strever med psykiske reaksjoner. Intervjuer gir ofte mer utfyl- 
lende og grundig informasjon, og ikke minst gir de deltagerne en 
følelse av å bli møtt, bli tatt på alvor, og en følelse av at historien 
deres blir «tatt imot». Det er også mulig at mennesker som deltar 
i traumerelatert forskning i form av intervju, opplever større for- 
deler enn de som deltar i form av et spørreskjema. For eksempel 
fant Newman mfl. (1999) i en studie av kvinner utsatt for barne- 
mishandling at 86 % av deltagerne som ble intervjuet, opplevde at 
de fikk noe positivt ut av deltagelse, sammenlignet med kun 23 % 
av de som fikk spørreskjema. Ifølge Newman mfl. (2006) er det 
mulig at personlige intervjuer innebærer en større byrde for del- 
tagerne, men at fordelene knyttet til det å få snakke med noen 
personlig kan veie opp for dette. 

Vi bestemte oss for å gjennomføre strukturerte intervjuer med 
en kombinasjon av åpne spørsmål og spørsmål med gitte svaralter- 
nativer til alle som var på Utøya, og til foreldrene til ungdom som 
var 19 år eller yngre. Foreldre til ungdom over 19 år ble av kapasi- 
tetsgrunner invitert til å fylle ut spørreskjema. Vi ønsket å snakke 
med de berørte flere ganger, slik at vi kunne innhente informasjon 
om reaksjoner og hjelpebehov over tid. Studien fikk derfor en lon- 
gitudinell design, og datainnsamlingen ble foretatt på tre tidspunk- 
ter etter katastrofen; 4-5 måneder (T1), 14-15 måneder (T2) og 
30-32 måneder (T3). 


Hvordan rekruttere og lære opp 
intervjuerne? 


Vi ønsket å gjøre første datainnsamling så tidlig som mulig, og vi 


visste at mange av informantene fortsatt ville være sterkt preget av 

hendelsen når vi møtte dem. Gitt den høye eksponeringen de 
berørte hadde vært utsatt for, de sterke historiene deres, samt mulig- 
heten for emosjonelle reaksjoner under/etter intervjuet, mente vi at 
det var viktig å bruke intervjuere med en helsefaglig bakgrunn. 
Videre, ettersom de berørte var bosatt over hele landet og en del 
kunne ha behov for hjelp til å komme i kontakt med hjelpeapparatet, 
ønsket vi å bruke lokale intervjuere som hadde kjennskap til hjelpe- 
apparatet i kommunen der de bodde. Vi var samtidig opptatt av at 
intervjuere ikke blandet roller; at klinikere ikke intervjuet deltagere 
som de selv hadde eller hadde hatt i terapi. Vi brukte mye tid på å 
rekruttere intervjuere, og vi brukte nettverket vårt slik at vi kunne 
være så trygge som mulig på at de vi rekrutterte, var dyktige og 
erfarne fagfolk. De vi tok kontakt med, uttrykte alle en stor motiva- 
sjon for å bidra, og et sterkt ønske om å delta som intervjuer i 
studien. 

Det var viktig at intervjuerne forstod intervjumanualen godt; 
både hva vi spurte om, og hvorfor vi spurte om nettopp dette. 
Ettersom det var et stort intervjukorps, med til sammen over 
70 intervjuere, arrangerte vi et opplæringsseminar før hver inter- 
vjurunde. Her gikk prosjektgruppen grundig gjennom hvert tema 
i intervjumanualen. Intervjuerne fikk også en oppdatering knyttet 
til psykiske reaksjoner på traumatiske hendelser, opplæring i forsk- 
ningsintervjumetodikk samt opplæring i bruk av kartleggingsin- 
strumentene. Vi understreket betydningen av å møte de berørte 
med respekt og ydmykhet. Vi presiserte at de her skulle ha en 
annen rolle enn den de var vant med. Nå skulle de først og fremst 
være intervjuer, ikke helsepersonell. Det betyr at de skulle følge 
intervjumanualen og ikke stille utdypende oppfølgingsspørsmål til 
hvert tema. Men, dersom de ble bekymret for om vedkommende 
hadde et udekket hjelpebehov, skulle de gjøre en vurdering etter at 
intervjuet var over. Det var viktig at intervjuerne var i stand til å 
følge opp de som trengte det, for eksempel ved å hjelpe dem med å 

komme i kontakt med fastlegen eller kontaktpersonen sin, samt 
gjøre en selvmordsfarevurdering ved behov. 


Hvordan skal vi ta kontakt med de 
berørte? 


Det å få oversikt over og ta kontakt med alle berørte etter en 
katastrofe kan være utfordrende. Dette fører ofte til et noe tilfel- 
dig utvalg i katastrofestudier, hvilket igjen gir en begrenset mulig- 
het for å generalisere funnene. Etter hendelsene på Utøya var 
situasjonen annerledes. For det første var åstedet tydelig avgren- 
set geografisk, og i tillegg fantes det oppdaterte lister over alle 
deltagerne på AUFs sommerleir. For å komme i kontakt med alle 
som overlevde, fikk vi politiets lister med navn og kontaktinfor- 
masjon. Vi hadde imidlertid ikke kontaktinformasjon til forel- 
drene deres. En vurdering vi måtte gjøre, var derfor hvorvidt det 
er etisk riktig å forsøke å komme i kontakt med foreldrene til de 
berørte via ungdommene? Og hvordan dette i så fall kunne gjøres 
uten at vi la noe av ansvaret for rekrutteringen av foreldrene på 
ungdommen? Dette var et dilemma vi brukte mye tid på å 
diskutere. 

Vi valgte til slutt å utforme et informasjonsskriv om studien, som 
vi sendte per post til alle de som overlevde, og til foreldrene deres. 
På konvolutten til foreldrene skrev vi «Foresatte til», og så navnet til 
ungdommen. Disse brevene ble sendt separat, nettopp fordi vi var 
opptatt av at ungdommene ikke skulle fungere som et mellomledd 
og overbringe informasjon om studien til foreldrene sine. I brevet 
fikk informantene oppgitt prosjektets e-postadresse og telefonnum- 
mer, slik at de kunne ta kontakt med oss hvis det var noe de lurte på, 
eller hvis de ønsket å reservere seg fra å bli kontaktet. Dersom vi 
ikke hadde hørt noe fra dem i løpet av to uker, ble de kontaktet per 


telefon av en intervjuer. 


36 


UTØYA-STUDIEN: FORSKNINGSETISKE BETRAKTNINGER 


Det er mange etiske spørsmål som dukker opp når man skal 
ringe til mennesker som har opplevd en svært dramatisk hendelse, 
med en forespørsel om hvorvidt de ønsker å delta i et forsknings- 
prosjekt: Hvor mange ganger er det greit å ringe hvis vedkom- 
mende ikke tar telefonen? Skal man legge igjen en beskjed på 
svareren? Er det ok å sende en melding? Ungdommene som over- 
levde på Utøya, hadde allerede blitt mye kontaktet med intervju- 
forespørsler av mediene. Vi ønsket å respektere deres grenser, og 
syntes det var viktig at de ikke opplevde at vi presset oss på. Vi lagde 
derfor en ringeinstruks for intervjuerne, med forslag til formule- 
ringer av hvordan de kunne introdusere seg selv og prosjektet, hvor 
mange ganger de skulle ringe, samt følgende SMS som de kunne 
sende dersom de ikke fikk tak i dem: 


Hei, jeg jobber for NKVTS. Du har fått et brev om en intervju- 
undersøkelse etter det som skjedde på Utøya. Jeg lurer på om du 
kunne tenke deg å delta. Jeg har prøvd å ringe deg fra (skriv inn 
nummer/dette nummeret), og prøver å ringe deg igjen i morgen. 
Hvis det ikke passer at jeg ringer deg i morgen, send meg en SMS om 
når det passer. Mvh. (Navnet ditt) 


Vi understreket for intervjuerne at det var viktig ikke å være for 
pågående på telefonen. Dersom informantene sa nei, måtte det selv- 
sagt respekteres. Noen oppga til intervjuerne årsaken til at de ikke 
ønsket å delta. Dette noterte intervjueren seg og formidlet det tilbake 
til prosjektet. Dette var viktig informasjon for prosjektledelsen, fordi 
det kan si oss noe om hvorvidt det er intervjuformatet, intervjutids- 
punktet, forhold knyttet til personens reaksjoner på hendelsen eller 
forhold uavhengig av verken 22. juli eller intervjuet som er årsaken 
til at de ikke ønsker å delta. Dette kan hjelpe oss i planleggingen av 
videre intervjurunder, ved at vi kan justere elementer ved intervjuet, 
tidspunktet, eller måten vi tar kontakt på, for at disse skal fungere 
bedre for de potensielle deltagerne. I første intervjurunde var det 

for eksempel enkelte som sa at de syntes det var for tidlig å delta, 
men at de ønsket å bli kontaktet igjen i neste runde. 


Hvor skal intervjuet finne sted? 


Et annet viktig spørsmål når man skal intervjue, er hvor intervjuet 
bør gjennomføres. Deltagerne kan for eksempel intervjues på kon- 
toret til intervjueren, hjemme hos seg selv eller på skolen eller job- 
ben sin. Vi ønsket å utføre intervjuet der de berørte følte seg mest 
komfortable, og vi lot det være opp til dem selv å bestemme sted. 
Vi spurte om de ønsket at vi kom hjem til dem, eller om de for 
eksempel ville bli intervjuet på et kontor i nærheten av der de bodde. 
De aller fleste deltagerne ønsket å bli intervjuet i sitt eget hjem. 

Det var imidlertid flere hensyn å ta når det gjaldt intervjusted. 
Vår første prioritet var å tenke på deltagernes trygghet, ve og vel, 
men konfidensialitet var også et viktig element. Å intervjue mennes- 
ker i deres eget hjem kan innebære utfordringer knyttet til konfiden- 
sialitet, da de ulike familiemedlemmene potensielt kan høre hva de 
andre svarer og forteller. For å redusere dette problemet sørget vi for 
å utføre intervjuene så fysisk atskilt som mulig og med lukkede dører. 

Av praktiske hensyn, og etter deltagernes eget ønske, ble enkelte 
intervjuer gjort på institusjoner (for eksempel barne- og ungdoms- 
psykiatriske poliklinikker) eller et offentlig sted, for eksempel på 
en kafé. På offentlige steder er det viktig å sikre at deltagerne på 
forhånd er innforstått med hva de vil bli spurt om, og hva de tenker 
om det at andre potensielt kan høre noe av det de forteller. Det er 
ikke utenkelig at denne settingen kan ha påvirket hva deltagerne 
valgte å fortelle, og hva de svarte på spørsmålene. Dette er imidler- 
tid i større grad et metodisk enn et etisk spørsmål. Så lenge delta- 
gerne fikk grundig og god informasjon om hva de kunne forvente 
seg, mente vi at det måtte være opp til dem å bestemme hvilken 
setting de ønsket å ha rundt intervjuet. 


38 


UTØYA-STUDIEN: FORSKNINGSETISKE BETRAKTNINGER 


Informert samtykke 


Informert samtykke er en kjerneverdi i alle studier som involverer 
mennesker. Ifølge Gallagher (2009) har et informert samtykke fire 
hovedtrekk: Det innebærer en eksplisitt handling (f.eks. en muntlig 
eller skriftlig avtale); deltagerne er informert om og har en forstå- 
else av studien; samtykket blir gitt frivillig uten tvang; deltageren 
skal kunne trekke seg når som helst. 

Utøya-studien bygget på informert samtykke. Før intervjuet star- 
tet, fikk informantene beskjed om at de når som helst kunne trekke 
seg fra studien. De fikk også beskjed om at hvis det var noe de ikke 
ønsket å svare på, var det helt greit, og at de i så fall ikke ville bli bedt 
om å forklare hvorfor. Det ble lagt vekt på å gi god informasjon om 
innholdet i intervjuet, slik at deltagerne var forberedt på hva de ville 
bli spurt om. Alle ungdommene som var over 16 år, ga selv skriftlig 
samtykke. For ungdom under 16 år ga foreldre skriftlig samtykke på 
vegne av ungdommen og seg selv. For ungdommer som fylte 16 år 
i løpet av oppfølgingstiden (ved T2 og T3), ble det innhentet 
samtykke fra ungdommen dersom vedkommende hadde fylt 16 år 
da intervjuet fant sted. 

Informasjonen som ble gitt i intervjuene, ble ansett som sensi- 
tiv, og alle intervjuerne signerte derfor en taushetsplikterklæring. 
Deltagerne ble forklart at intervjueren ikke hadde lov til å fortelle 
andre det de fortalte om i intervjuet. De deltagerne som var under 
18 år, ble informert om at vi måtte drøfte hva vi kunne gjøre 
videre, dersom de fortalte om noe som gjorde at vi ble bekymret 
for dem. Vi sa også at det kunne hende at vi måtte snakke med 
foreldrene deres, men at vi i så fall ville si fra til dem først. 
Tilsvarende ble foreldrene til deltagere under 18 år informert om 
at de ikke ville få vite hva barnet deres fortalte oss, men at dersom 
barna sa noe som gjorde at vi ble bekymret, ville vi drøfte dette 


med dem. 

Skal vi bruke lydbånd? 


Vi besluttet på et tidlig tidspunkt at intervjuene skulle tas opp på 
bånd. Hovedårsaken til dette var at vi ønsket å få fanget deltagernes 
historie beskrevet med deres egne ord. Deltagerne satt på mye helt 
unik kunnskap om det å gjennomgå en så ekstrem opplevelse, 
og om hvordan det er å leve med reaksjonene etterpå. Det var der- 
for en høy prioritet for prosjektet å få tatt opp disse beskrivelsene 
i sin naturlige form. Det var også en viktig kvalitetssikring, både av 
selve intervjuet og av dataene vi fikk. Lydbåndene gjorde det mulig 
for oss å gå inn og lytte dersom noe av den skrevne informasjonen 
fra avkrysningsspørsmålene var tvetydig eller mangelfull. Det ga 
oss også muligheten til å sjekke at intervjuene faktisk hadde fore- 
gått som planlagt. 

Det er imidlertid noen utfordringer knyttet til det å ta opp 
intervju på bånd sammenlignet med kun å innhente informasjon 
skriftlig. Blant annet blir det enda mer oppmerksomhet på betyd- 
ningen av datalagring, datasikkerhet og anonymitet. I intervju- 
manualen brukes det et ID-nummer for hver informant, slik at 
informasjonen ikke kan knyttes til person. På lydbånd, derimot, 
finnes stemmen til informanten, hvilket gjør ham eller henne 
lett gjenkjennbar. Lydopptakene av intervjuene ble derfor lagt 
over på en kryptert minnepinne før de ble sendt i posten til 
prosjektgruppen i Oslo. Samtykkeskjema (med deltagernes navn 
og kontaktinformasjon) og intervjumanual (med deltagernes 


ID-nummer) ble sendt i separate konvolutter. 


Hvordan kan vi ivareta informantene 
best mulig? 


Måten en studie er planlagt og tilrettelagt på, har stor betydning for 
hvordan informantene opplever det å delta. I Utøya-studien skulle 


40 


UTØYA-STUDIEN: FORSKNINGSETISKE BETRAKTNINGER 


vi ta kontakt med og intervjue mennesker som hadde opplevd en 
meget dramatisk og potensielt traumatiserende hendelse, og vi var 
opptatt av at de skulle bli ivaretatt så godt som mulig. 

For mennesker som har opplevd noe traumatisk, er forutsig- 
barhet og trygghet spesielt viktig, og forskere har et særskilt 
ansvar for å legge til rette for dette i planleggingen av studien. Det 
ble derfor lagt stor vekt på å sikre at deltagerne, som i utgangs- 
punktet var i en sårbar situasjon, skulle få tilstrekkelig med infor- 
masjon før datainnsamlingen, samt god støtte og oppfølging både 
under og etter intervjuet. Forutsigbarhet ble blant annet ivaretatt 
ved at deltagerne fikk grundig informasjon om rammene for 
intervjuet; hvem de skulle snakke med, hvor lang tid det kom til å 
ta, og hvilke tema og typer spørsmål intervjuet inneholdt. De aller 
fleste av intervjuerne våre var helsepersonell med erfaring fra å 
snakke med mennesker i ulike grader av kriser. Vi mente derfor at 
de var godt egnet til å kunne ivareta de berørte i en samtale om 
det dramatiske de hadde vært igjennom. Det er imidlertid en 
utfordring å skulle innhente informasjon på en relativt lik måte 
fra et stort antall personer og samtidig ivareta den enkelte delta- 
gerens behov i intervjusituasjonen. Det var derfor viktig at inter- 
vjuerne var grundig opplært i gjennomføring av intervjuet på 
forhånd, slik at de kunne bruke sin samtalekompetanse fritt 
i intervjusituasjonen. Noen instrukser ble også gitt, for eksempel 
at intervjuerne skulle la deltagerne fortelle sin historie fritt, uten 
unødvendige avbrytelser, samt at det var viktig å gi deltagerne 
pauser ved behov. Vi var også opptatt av å prøve i så stor grad som 
mulig å bruke samme intervjuer(e) for hver deltager/familie på 
hvert intervjutidspunkt. På denne måten kunne informantene bli 
trygge på hvem de skulle snakke med, og de slapp å forholde seg 
til mange forskjellige forskere. 

Helt fra starten av var vi også opptatt av å ha kontakt med og 
inkludere organisasjoner som representerte de direkte berørte i 

utformingen av studien. Vi kontaktet AUF og den nasjonale støt- 
tegruppen på et tidlig tidspunkt og informerte dem om studien; 
hva vi ønsket å spørre de berørte om, og hvordan vi ønsket å gå 
frem. På disse møtene fikk representantene muligheten til komme 
med innspill på hva de tenkte det var viktig at vi spurte om. Disse 
innspillene tok vi med i betraktning i planleggingen av studien. 


Udekkede hjelpebehov 


Ettersom vi gjennom denne studien kom i direkte kontakt med 
mange av de som hadde overlevd terroranslaget, og deres for- 
eldre, hadde vi en unik mulighet til å fange opp et eventuelt 
udekket hjelpebehov blant de berørte, og hjelpe de som ønsket 
mer oppfølging til å få kontakt med hjelpeapparatet. Hver enkelt 
intervjuer fikk derfor ansvaret for å gjøre en vurdering på slutten 
av intervjuet med tanke på eventuelt udekkede hjelpebehov. 
Dersom et slikt behov ble avdekket, kunne intervjueren gi delta- 
gerne informasjon om hvem de kunne ta kontakt med, for 
eksempel fastlegen eller kontaktpersonen sin, og eventuelt tilby 
seg å ringe etter noen dager for å høre hvordan det hadde gått. 
Alternativt kunne intervjueren tilby seg å ta kontakt med hjelpe- 
apparatet for dem, hvis de heller ønsket det. På denne måten 
kunne studien bidra til å fange opp mennesker som hadde et 
udekket hjelpebehov, og bidra til å sikre oppfølgingen av den 
enkelte. 


Hvordan kan vi ivareta intervjuerne? 


Forskere kan oppleve sterke følelser og reaksjoner når de blir ekspo- 
nert for informantenes traumehistorier. Dette har reist spørsmål om 
muligheten for vikarierende traumatisering, hvilket innebærer for- 


styrrende og smertefulle traumerelaterte plager som følge av å lytte 

til andre menneskers detaljerte beskrivelser av tragedier og grusom- 
heter (McCann & Pearlman 1990). Prosjektledere har et etisk ansvar 
for å tenke på helsen og velferden til sine ansatte. Den internasjonale 
traumeforskningsorganisasjonen ISTSS (International Society for 
Traumatic Stress Studies) har laget retningslinjer som sier at ledere 
bør ha en etisk plikt til å fremme selvomsorg og veiledning for sine 
ansatte (Newman 2005). Noen av forslagene for å få til dette er at 
forskerne jobber i team, kun jobber et begrenset antall timer om 
gangen, kan melde fra om reaksjoner til prosjektledelsen, at prosjekt- 
ledere setter av tid på forskningsmøter til å snakke om reaksjoner 
forskerne kan ha hatt etter intervjuene, og å snakke om egenomsorg 
for intervjuere. 

I Utøya-studien hadde vi flere utfordringer knyttet til ivareta- 
gelse av intervjuerne våre: De var mange, og de var geografisk 
spredt over hele landet. Videre var terroranslaget på Utøya en 
nasjonal tragedie som ikke bare påvirket de direkte berørte, men 
hele den norske befolkningen (Thoresen, Aakvaag, Wentzel- 
Larsen, Dyb & Hjemdal 2012). Det betyr at intervjuerne kunne 
føle seg personlig berørt av hendelsen. Vi visste også at intervju- 
erne skulle få høre mange sterke historier, og vi var opptatt av at 
de ikke skulle bli sittende alene med eventuelle reaksjoner de fikk 
i ettertid. Intervjuerne arbeidet derfor mest mulig i team på to, 
slik at de kunne støtte hverandre, og vi anbefalte at de ikke gjorde 
mer enn to intervjuer i løpet av en dag. I tillegg hadde vi en egen 
telefonlinje inn til prosjektet gjennom hele datainnsamlingen, 
som vi oppfordret dem til å bruke ved behov. Vi arrangerte også 
et webbasert seminar om vikarierende traumatisering, med en 
amerikansk ekspert på feltet, for de intervjuerne som ønsket det. 
Etter hver intervjurunde arrangerte vi et oppsummeringssemi- 
nar der intervjuerne fikk høre noen foreløpige resultater fra 
prosjektet, samt fikk muligheten til å dele sine erfaringer som 
intervjuer. 

Formidling av resultatene 


Hensikten med forskning er at kunnskapen vi fremskaffer, skal 
komme både berørte enkeltindivider og samfunnet som helhet til 
gode. For at dette skal kunne skje, må resultatene formidles og 
kunnskapen spres. Etter 22. juli var medienes interesse for hvordan 
det gikk med de som overlevde på Utøya, enorm, og vi visste at 
resultater fra studien ville få stor oppmerksomhet. Dette betød at vi 
hadde en unik mulighet ikke bare til å nå ut til helsemyndighetene 
med resultatene våre, men også til store deler av befolkningen. 
Samtidig betød dette at vi måtte være spesielt oppmerksomme på 
hvordan vi formidlet funnene våre. Én forskningsetisk utfordring 
her var at når resultatene ble gjort kjent, kunne det gå utover en 
av grunnpilarene i forskning, nemlig deltakernes konfidensialitet. 
De som deltok i Utøya-studien, var i stor grad allerede kjente fjes 
fra mediene: Omkring fire av fem av de som deltok, hadde på et 
eller annet tidspunkt etter 22. juli vært intervjuet eller hadde ytret 
seg i mediene (Thoresen, Jensen & Dyb 2014). Det var følgelig en 
spesielt stor risiko for at sitater fra studien kunne spores tilbake til 
enkeltpersoner. Noe av det vi måtte gjøre for å sørge for at den 
enkelte deltagers konfidensialitet ble ivaretatt, var å endre deltager- 
nes alder og/eller kjønn, i tillegg til at all annen informasjon som 
potensielt kunne identifisere dem, for eksempel stedsnavn eller 
omtale av andre med navn, ble fjernet eller omskrevet. 

En annen utfordring vi hadde, var at de direkte berørte er en 
spesielt identifiserbar gruppe i det norske samfunnet. Dette stilte 
ekstra krav til oss når vi skulle formidle resultatene våre, og vi måtte 
veie våre ord godt. Selv om andre ikke ville kunne vite akkurat 
hvem som hadde sagt hva, ville mange vite hvem som var på Utøya 
22. juli, og/eller hvem som var foreldre til de som overlevde. Når vi 
presenterer funnene våre, må vi ha dette i mente. Informantene har 


valgt å dele sine erfaringer med oss. Denne informasjonen skal vi 

forvalte forsvarlig og med respekt, og vi må gjøre det vi kan for å 
forhindre at vår forskning bidrar til en stigmatisering av de berørte 
og deres familier. I tillegg måtte vi tenkte over hvordan vi kunne 
minske informantenes potensielle ubehag knyttet til det å bli min- 
net på hendelsen, og det at de som gruppe igjen ville bli eksponert 
i mediene. Vi vet at det å være forberedt kan gi en opplevelse av 
kontroll i denne sammenheng. Før vi gikk ut med resultatene fra 
studien, var vi derfor opptatt av å dele dem med informantene våre 
først. Vi laget en avtale med støttegruppen om at de skulle få infor- 
masjon noen dager før nye funn fra studien ble publisert i mediene, 
og etter hver datainnsamling sendte vi ut en oppsummeringsrap- 
port til alle deltagerne, med noen utvalgte resultater. På denne 
måten ønsket vi både å gi noe av kunnskapen studien hadde frem- 
skaffet, tilbake til deltagerne våre, og vi ville forberede dem på hva 
som eventuelt kunne komme i mediene. Dermed slapp de at avis- 
oppslag om studien kom helt overraskende på dem, og de kunne 
forberede seg på henvendelser fra pressen i forbindelse med fun- 
nene fra studien. 


NKVTS' oppdrag og deling av data fra 
terrorforskningen 


Som nasjonalt kunnskapssenter har NKVTS som mandat både å 
drive forskning og kunnskapsutvikling og å gi råd til myndighetene 
innenfor temaområdet vold og traumatisk stress. I tråd med dette 
og Nasjonal helseberedskapsplan (2014) bistod NKVTS myndig- 
hetene med en rekke oppgaver etter 22. juli. I den akutte fasen bisto 
NKVTS myndighetene med blant annet utforming av oppfølgings- 
tiltak i helse- og omsorgstjenestene, rådgivning om tilbakereiser til 
Utøya, markeringer i Oslo og opplæring av helsepersonell i trau- 
mespesifikke tiltak. NKVTS ble også bedt om å lage et forslag til 

forskningsprogram knyttet til 22. juli-terroren. Utøya-studien 
inngår i dette programmet og er en av tre studier NKVTS utførte 
på oppdrag fra Helsedirektoratet etter at andre oppgaver knyttet til 
katastrofen var gjennomført. I det omfattende arbeidet NKVTS 
nedla etter terrorangrepet, er det to forhold som kan ha forsknings- 
etisk interesse: 1) samarbeid med andre forskere om data innhentet 
i prosjektene, og 2) uavhengighet i forskningen i forhold til opp- 
dragsgiver og andre oppgaver senteret utførte. 

Hendelsene på Utøya og i regjeringskvartalet er av nasjonal og 
internasjonal interesse, og flere forskningsmiljøer ønsket å gjen- 
nomføre forskning knyttet til hendelsene. Som en følge av dette, og 
for å skjerme de overlevende fra å få for mange ulike henvendelser, 
opprettet Helsedirektoratet et koordineringsorgan for å håndtere 
samarbeidet mellom organisasjoner og forskningsinstitusjoner 
(se kapittel 1). Ledelsen i NKVTS har i hele perioden deltatt i dette 
koordineringsarbeidet og levert flere innspill underveis (De nasjo- 
nale forskningsetiske komiteene, sluttrapport frå koordinerings- 
gruppa for 22. juli-forsking, 2014). 

Som ansvarlige for Utøya-studien ble vi kontaktet av flere fors- 
kningsmiljøer underveis i prosjektet. Det ble lagt ned en stor innsats 
for å skape gode samarbeidsforhold med forskere som har ønsket 
det. Arbeidet har ført til deling av data med samarbeidspartnere ved 
Oslo Universitetssykehus, Sunnaas Sykehus, og Politihøgskolen, noe 
Regional komite for medisinsk og helsefaglig forskningsetikk (REK) 
har gitt tillatelse til. Tilbud om samarbeid ble også gitt til Høyskolen 
i Narvik og Universitetet i Oslo, men dette har ikke blitt realisert. 

Det er en stadig økende tendens innen forskningen at data deles 
mellom forskningsmiljøer, særlig i større studier der det er gitt såkalt 
«bredt samtykke». På denne måten kan flere forskere bruke innsam- 
lede data til å belyse ulike problemstillinger. Samtykkeerklæringene 
er da bredt formulert og det er spesifisert at data kan utleveres til 
andre forskergrupper. Typiske studier som bruker «bredt samtykke» 

er større helseundersøkelser som for eksempel Helseundersøkelsen 
i Nord-Trøndelag (HUNT) og Den norske mor og barn-undersøkel- 
sen (MoBa) ved Folkehelseinstituttet. Disse undersøkelsene inklude- 
rer mange informanter og har et bredt folkehelseperspektiv for 
studien. Avidentifiserte data fra store grupper informanter kan på 
denne måten gi grunnlag for mange ulike studier, uten at det er fare 
for identifisering av personer eller at personvernet på andre måter 
trues. 

I motsetning til denne typen studier hadde Utøya-studien et 
spesifikt formål om å kartlegge helse og andre psykososiale forhold 
hos en definert gruppe utsatte og pårørende i en begrenset periode. 
Deltagerne i studien hadde et spesielt behov for beskyttelse og 
personvern i gjennomføring av studien og utlevering av data. I tråd 
med regelverket for helsefaglig forskning (helseforskningsloven, 
2008), er NKVTS forskningsansvarlig institusjon for Utøya-studien. 
REK la i sin behandling av prosjektet vekt på at deltagerne skulle 
motta god og oversiktlig informasjon om hva dataene skulle brukes til 
og hvem som hadde tilgang til dem. For eksempel ble det krevd spesi- 
fisert samtykke for kobling av data mot registre og journal. Det ble 
likevel åpnet for samarbeid med andre institusjoner om deling av 
data, så lenge dette foregikk innenfor gjeldende konsesjon og under 
forutsetning av at REK godkjente alle endringer i protokollen. Denne 
fremgangsmåten førte til at personvernet ble godt ivaretatt, samtidig 
som flere forskere fikk tilgang til data. 

Utøya-studien har konsesjon til 2020, og er etter dette pålagt å 
slette eller anonymisere data, i tråd med retningslinjene etter andre 
katastrofer som for eksempel tsunami-katastrofen i 2004. Med vårt 
mandat som forskningsinstitusjon om vold og traumatisk stress ser 
vi klart nytten av å kunne oppbevare data i et lengre tidsperspektiv 
til ulike formål. Vi arbeider derfor med å muliggjøre dette gjennom 
opprettelsen av et forskningsregister. Slike registre er underlagt andre 
typer tillatelser enn typiske forskningsprosjekter. Informanter som 

deltar i ulike studier kan i tillegg til å samtykke til deltagelse i studien, 
gi tillatelse til at utvalgte data inkluderes i registeret. På denne måten 
kan informanter «donere» data til et register med et bredere formål 
enn typiske forskningsprosjekter, og dermed muliggjøre at deres data 
senere kan benyttes til ulike typer forsking. 

NKVTS sitt oppdrag fra Helsedirektoratet ble nedfelt i et mandat 
om å utføre forskning som kartla helsetilstand og behov for helse- 
hjelp over tid hos rammede etter katastrofen. Utover dette mandatet 
hadde ikke oppdragsgiver spesifikke krav til utførelse eller bruk av 
data, og NKVTS ble gitt stor tillit og frihet med tanke på bruk av 
metode og presentasjon av funn. Det er verken uvanlig eller nødven- 
digvis problematisk å forske på et materiale forskeren tidligere har 
jobbet med på andre måter, men som institusjon hadde vi høy 
bevissthet på at vi også hadde bistått myndighetene med en rekke 
oppgaver etter 22.juli. I forskningen vår har vi derfor ikke selv evalu- 
ert dette arbeidet. Det er evaluert av andre fagpersoner og omtalt 
i rapporten «Læring for bedre beredskap. Helseinnsatsen etter 
terrorhendelsene 22. juli 2011» utgitt av Helsedirektoratet (2012). 
Vårt mandat som forskere har ikke vært å evaluere hvordan kom- 
muner eller helseforetak forholdt seg til de råd som ble gitt, eller om 
de syntes dette var nyttig og hjelpsomt for dem. Dette mandatet er 
gitt til konsulentselskapet Agenda Kaupang. I arbeidet med Utøya- 
studien har vi begrenset arbeidet til å dokumentere hvilken hjelp 
som faktisk ble gitt til de som overlevde på Utøya og deres foreldre. 
Her har vi gjort rede for at vi også deltok i arbeidet med å utvikle råd 
til kommunene om igangsetting av hjelpetiltak (se Dyb, Jensen, Glad, 
Nygaard & Thoresen, 2014). 


Konklusjon 


Det å reflektere rundt den etiske forsvarligheten i forskningen vi 
gjør, er en nødvendig og nyttig øvelse. Vi møtte på mange etiske 

utfordringer i arbeidet med Utøya-studien, blant annet knyttet til 
deltagernes ekstreme eksponering, behovet for kyndige intervju- 
ere, tidsaspektet, avgrensning av utvalget og rekruttering av delta- 
gere. Vi har lært at det er mulig å utføre en studie med unge 
mennesker kort tid etter en så dramatisk hendelse, så fremt studien 
er godt planlagt og den blir utført på en forsvarlig måte. Det at de 
aller fleste av ungdommene og foreldrene som deltok i første inter- 
vjurunde, også valgte å delta i de to påfølgende rundene, tyder på at 
de syntes studien var viktig, og at nytteverdien veide sterkere enn 
det eventuelle ubehaget studien medførte. Vi håper at våre reflek- 
sjoner rundt de etiske dilemmaene vi møtte på i arbeidet med 
denne studien, kan være til nytte for andre forskere i fremtidige 


studier med mennesker i en sårbar situasjon. 


Utøya-prosjektet ønsker å takke alle som deltok i studien. 

KAPITTEL 4 


Etterlatte og sårbare 
grupper etter 


t 


raumatiske tap 


Kari Dyregrov ' 


The chapter reports from a 3.5-year longitudinal study of close bereaved 
who lost their children, siblings, partners, parents and close friends in 
the terror shootings at Utøya, Norway July 22nd 2011. The study used 
mixed-methods and obtained quantitative and qualitative data from 
the bereaved. Questionnaires were collected at three time points 
(T1-T2-T3); i.e. 18, 28 and 40 months after the killings (N=221), whe- 
reas in-depth interviews were conducted with 57 close bereaved at T2. 
Despite extensive help measures from the authorities, the results sho- 
wed that the bereaved struggled with grief and trauma reactions more 
than three years after the event, and had slower reduction on scores than 
expected. Daily functioning at school and work was seriously affected, 
and 3.5 years after the terror, half of the parents had not retrieved the 
same work capacity as before the terror. Based on comprehensive previ- 
ous research on vulnerable populations and research participation, 


the research group strongly emphasized ethical aspects to protect the 

bereaved in the study. As discussed in the chapter, the researchers and 
Ethical Board had a lengthy discussion and disagreement about what 
grieving people can tolerate and even want in connection to research 
participation. To solve serious disagreements and avoid losing time in 
costly projects, researchers should have the possibility to meet with EB, 
and arguments from both parts should be based on research and know- 


ledge concerning research participation with vulnerable groups. 


Innledning 


Dette kapitlet omhandler forskningsprosjektet over etterlatte etter 
drapene på Utøya 22. juli 2011 («Etterlattestudien»), som ble igang- 
satt ved Senter for Krisepsykologi i Bergen. I tillegg til å gi en kort 
presentasjon av design, resultat og hovedfunn skal jeg løfte frem og 
diskutere noen forskningsetiske spørsmål og vurderinger. Spesielt 
vil jeg problematisere utfordringene som oppsto i forbindelse med 
søknad om godkjenning fra Regionale komiteer for medisinsk og 
helsefaglig forskningsetikk (REK). 

Vår egen og andres forskning har vist at det er høy forekomst 
av angst, depresjon, traumereaksjoner og kompliserte sorgreaksjo- 
ner hos nære etterlatte etter brå uventet død (Dyregrov 2003; 
Kristensen, Weisæth & Heir 2012). Når dødsfallene er påførte og 
voldelige, medfører det ytterligere økt risiko for kompliserte sorg- 
forløp med nedsatt fungering (Keesee, Currier & Neimeyer 2008; 
Neria mfl. 2007; Norris 2007). 

Et overordnet mål for «Etterlattestudien» var å skaffe kunnskap 
om forhold som innvirker (positivt og negativt) på ulike grupper 
etterlattes psykososiale situasjon over tid, for å vurdere og fore- 
slå tiltak for disse etterlatte og lignende grupper for fremtiden. 
Forskningsresultatene er publisert andre steder, og jeg vil her foku- 
sere på forskningsetiske aspekter. 

Vi har undersøkt etterlattes nivå av psykologisk stress og traume- og 
sorgreaksjoner etter terroren, for å se om, og eventuelt hvordan, 

det påvirker skoleprestasjoner, arbeidsfunksjon og sosialt liv 
(Dyregrov, Dyregrov & Kristensen 2014a; Dyregrov & Kristensen 
2015; Johnsen, Laberg, Matthiesen, Dyregrov & Dyregrov 2015). 
Videre har vi studert hvilket offentlig hjelpetilbud etterlatte har fått, 
og om det tilfredsstiller føringene i den proaktive modellen og 
etterlattes behov for hjelp (Dyregrov, Kristensen & Johnsen 2014b). 
Vi har også sett på etterlattes mestring, og støtte fra sosiale nettverk 
og andre etterlatte (Dyregrov, Kristensen & Dyregrov 2016). 

Prosjektperioden var fra 2012 til medio 2016, og studien var en 
langtidsstudie med datainnsamling (T1, T2 og T3) henholdsvis 18, 
28, og 40 måneder etter terroren (januar 2013, november 2013 og 
november 2014). Studien er godkjent av REK sør-øst. 


Forskningsmetode 


Studien kombinerte kvantitative og kvalitative metoder, og et utfor- 
skende og fenomenologisk perspektiv, der forskningsdeltakerne på 
ulike måter ble hørt, var sentralt for de forskningsmetodene som 
ble valgt. 

Rekruttering av nærmeste foreldre og søsken skjedde gjennom 
kobling mellom offentlige navnelister over de som ble drept på 
Utøya, og folkeregisteret. Foreldre og søsken ble kontaktet via infor- 
masjonsskriv der de ble spurt om å delta i prosjektet og om å bidra 
til å rekruttere fire til seks av avdødes nære venner til prosjektet. 
Informantene ble informert om at dersom vi ikke hørte noe fra 
dem, ville vi skriftlig kontakte dem på nytt to-tre uker etter at infor- 
masjonsbrevet ble sendt ut. Etter skriftlig informert samtykke fra 
alle informantgrupper fikk de tilsendt spørreskjema. Forespørselen 
og samtykket gjaldt også mulig intervjudeltakelse. Rekruttering ble 
satt i gang etter REK-godkjenning og sikret finansiering. 

De som har deltatt i studien, er 86 foreldre, 43 søsken, 2 part- 


nere, 1 barn og 89 nære venner. Disse representerte 66 avdøde som 


54 


ETTERLATTE OG SÅRBARE GRUPPER ETTER TRAUMATISKE TAP 


ble inkludert i studien. Svarprosenten for biologiske foreldre var 
63 prosent, med 7 steforeldre i tillegg. Totalt var 79 prosent av de 
avdøde representert med en eller flere etterlattegrupper. 

Det ble innhentet omfattende spørreskjema- og dybdeintervju- 
data fra deltakerne. For de yngste søsknene i aldersgruppen 12-15 
år ble data innhentet ved strukturerte intervju. Spørreskjema ble 
brukt for å innhente opplysninger om sorgbearbeiding og forløp, 
funksjon i arbeid og skole, mestringsstrategier og hjelp via nett- 
verk, andre etterlatte og hjelpeapparatet. Vi dybdeintervjuet 22 
foreldre, 19 søsken, 13 venner, to partnere og ett barn for å gi pro- 
sess- og dybdeforståelse av kvantifiserbare spørsmål fra spørre- 
skjema. Metoden ble valgt for at de etterlatte med egne ord skulle få 
uttrykke sine opplevelser, tanker og erfaringer knyttet til den unike 
konteksten de hørte hjemme i. Forskerne var også opptatt av mulig- 
hetene for å fremskaffe genuint ny kunnskap gjennom å la infor- 
manten styre tankerekker og resonnement i dybdeintervjuet. Den 
direkte kontakten med informanten gjennom å møte ham eller 
henne anså vi som en klar fordel med hensyn til å kunne mobilisere 
eventuelle behov for hjelp. Dybdeintervjuene ble gjennomført i 
eller nær hjemmet tilpasset etterlattes ønsker, tatt opp på bånd og 
skrevet ut i sin helhet. De kvalitative dataene ble analysert ved for- 
tolkende fenomenologisk metode og tematisk innholdsanalyse 
(Kvale 1996; Smith, Flowers & Larkin 2009). 


Hovedfunn i studien 


Her skal jeg kort skissere noen av hovedfunnene fra 
«Etterlattestudien», og jeg henviser underveis til andre artikler for 
mer omfattende og etterprøvbare publikasjoner av resultatene. Alle 
gruppene etterlatte hadde store psykososiale vansker på første data- 
innsamling, som viste seg gjennom høye skårer på mål på komplisert 


sorg, traumereaksjoner og psykologiske stressreaksjoner (Dyregrov 

mfl. 2014a; Dyregrov & Kristensen 2015). Det har vært en viss 
bedring for alle gruppene over tid, størst fremgang for nære venner. 
Skole- og arbeidsfungering har også bedret seg noe over tid, og 
mest for menn. Etter tre og et halvt år slet likevel svært mange fort- 
satt. Mens 69 prosent kvinner og 54 prosent menn hadde nivå 
for «komplisert sorg», lå 71 prosent mødre og 61 prosent fedre over 
den kliniske grensen for mulig PTSD, noe som går utover daglig 
fungering i arbeid, skole og sosialt liv (Dyregrov & Kristensen 
2015). 

Dybdeanalyser viste imidlertid variasjon innenfor gjennomsnit- 
tene for de ulike gruppene, og at en mindre gruppe foreldre, venner 
og søsken greide seg svært bra. Vi fant en saktere nedgang på 
sorg- og stressreaksjoner for foreldre (Dyregrov & Kristensen 
2015) enn for de andre gruppene (Dyregrov, Kristensen & Johnsen 
2015). Mødre opplevde størst funksjonstap knyttet til arbeid uten- 
for hjemmet i tillegg til svekket deltakelse i sosialt liv, mens fedre 
opplevde de største vanskene med deltakelse i sosialt liv og dernest 
jobb. Jenter og kvinner i de ulike gruppene rapporterte generelt 
mer plager enn gutter/menn. 

En annen alvorlig følge av terrordrapene var at mange foreldre 
tre og et halvt år etter 22. juli 2011 fortsatt ikke var tilbake i jobb på 
samme nivå som før drapene. Halvparten av foreldrene var helt 
eller delvis ute av jobb (sykmelding, avklaring, uføretrygd), betyde- 
lig flere mødre (63 prosent) enn fedre (35 prosent). Men det var 
store bevegelser, slik at andelen personer som var sykmeldte, på 
avklaringspenger eller delvis i jobb, varierte over tid (Dyregrov & 
Kristensen 2015). 

Halvparten av søsknene opplevde at hendelsen påvirket deres 
skoleprestasjoner i negativ forstand, i form av karakternedgang og 
fravær fra skolen. Konsentrasjons- og innlæringsvansker og man- 
glende motivasjon var med på å forklare dette. I tråd med tidligere 
forskning oppga en stor andel av foreldre/partnere (82 prosent), 


56 


ETTERLATTE OG SÅRBARE GRUPPER ETTER TRAUMATISKE TAP 


søsken/barn (75 prosent), og nære venner (79 prosent) at de i bety- 
delig grad hadde fått endrede verdier og endret opplevelse av hva 
som var viktig i livet (Dyregrov mfl. 2015). 

Gjennom dybdeintervjuene utdypet de etterlatte at de ønsket seg 
tilbake til en hverdag preget av mindre smerte, samtidig som de 
uttrykte at de ønsket å glemme det som hadde skjedd, og spesielt 
gjerningsmannen, men aldri den de mistet. Dette uttrykkes av en 


mor som mistet sin 18-åring på Utøya: 


Jeg prøver å ikke bruke energi på ham (ABB) ... det er en jeg skal 
bruke energi på og minnes, og det er Fredrik’, og det er, da må jeg 
snakke om ham ... jeg vil jo at Fredrik skal leve videre selv om han 


ikke er her på jorda. 


De etterlatte mobiliserte store ressurser og brukte mange ulike 
mestringsstrategier for å ta seg videre i livet. Hovedmestringen 
skjedde via mobilisering av kognitive refleksjoner og tenkemåter, 
proaktive og konfronterende aktiviteter, unngåelse og beskyttende 
handlinger og økte mestringsressurser ved hjelp av fagfolk, andre i 
samme situasjon (likemenn) og sosiale nettverk (Dyregrov mål. 
2016). En mor som mistet sin 15-åring på Utøya, reflekterer rundt 
sine mestringsmåter: 


Jeg har vært fysisk aktiv, det har vært viktig. Og så har jeg klart å 
holde kontakt med arbeidsplassen min og vært sånn delvis på jobb 
nesten hele tiden ... Og så har jeg jo ... snakket om og vært åpen om 
det som har skjedd, og sagt hva jeg har trengt, og takket ja til de til- 
budene som har kommet, selv om jeg kanskje ikke har hatt lyst. 
... Og i forhold til sånne sosiale ting så har jeg kanskje kjent at, ah, 
bare orker ikke, men så har jeg en liten stund vært med, og så har det 


liksom vært litt sånn positivt. Støtten fra nærmiljøet vårt den har jeg 


2 Navn på avdød er fiktivt/anonymisert. 

tatt imot, da, selv om det også har vært en utfordring å være en som 


trenger hjelp ... men jeg har jo trengt det. 


I sin kamp for å gå videre med livet var støtten fra sosiale nettverk 
særdeles viktig. Etter tre og et halvt år hadde naturlig nok denne 
støtten avtatt, selv om de etterlatte ønsket at de omkring hadde et 
lengre tidsperspektiv på sorg. 

Tidlig besluttet helsemyndighetene å gjennomføre en proaktiv 
hjelpemodell fra kommunene med tidlig oppfølging for de etter- 
latte. Hver familie skulle bli kontaktet, få en koordinator som holdt 
kontakt med dem gjennom det første året, og hjelpen skulle være 
tilpasset den enkeltes og familiens behov (Helsedirektoratet 2011). I 
tillegg ble nære familiemedlemmer tilbudt fire helgesamlinger på 
Gardermoen 4, 8, 12 og 18 måneder etter terroren, der likemanns- 
støtte fra andre etterlatte og psykologisk undervisning fra fagfolk 
ble vektlagt (Dyregrov, Dyregrov, Straume & Bugge 2014c). Videre 
ble det tilrettelagt flere besøk til Utøya der etterlatte ble ledsaget av 
og fikk faktainformasjon fra relevante grupper fagfolk. Nasjonal 
støttegruppe etter 22. juli-hendelsene ble tidlig dannet til støtte for 
etterlatte og overlevende. For å avhjelpe utfordringer overfor unge 
etterlatte og overlevende i skolen holdt myndighetene to helgesam- 
linger med informasjon for skoleeiere og lærere. Den store hjelpe- 
innsatsen resulterte i at foreldre og søsken var meget tilfredse 
(75 prosent) (Dyregrov mfl. 2014b) med oppfølgingen, og spesi- 
elt med de fire nasjonale helgesamlingene administrert fra 
Helsedirektoratet (95 prosent meget tilfredse) (Dyregrov mfl. 
2014c). En mor som mistet et barn på 16 år, beskriver betydningen 


av samlingene slik: 


For meg har det vært kjempeviktig. Det har vært så utrolig godt å få 
disse fellessamlingene og se de andre, snakke med dem og ... de 
gruppesamtalene har vært utrolig nyttige og viktige. Og så det som 


foregikk i plenum ... det har vært kjempeviktig, selv om det har vært 

kjempeslitsomt. Disse samlingene er utrolig viktige, og jeg er veldig 


takknemlig ... og jeg skulle ønske det var flere. 


Det er nærliggende å spørre seg: Hva skyldes den sakte nedgangen 
og det høye symptomnivået etter tre og et halvt år? Hvorfor ser 
man så vidt høyt belastningsnivå, på tross av en meget god tilfreds- 
het med oppfølging? Det er grunn til å anta at noe av forklaringen 
er at nære etterlatte, i tillegg til at de har lidt umistelige tap, har hatt 
en særdeles kraftig opplevelse med høy eksponering samt retrau- 
matisering i tilknytning til hendelsen over tid. Det helt spesielle var 
at hendelsen resulterte i brutale drap på mange svært unge men- 
nesker. En del data, spesielt fra intervjuene, kan tyde på at ikke alle 
etterlatte som har trengt det, har mottatt tilstrekkelig eller spesifikk 
sorg- og traumeterapeutisk hjelp. I tillegg kan det se ut til at deler 
av hjelpeapparatet og det sosiale nettverket har stoppet hjelpetiltak 
for tidlig, fordi det er vanskelig å forstå det lange tidsperspektivet 
på traumatisk sorg. Det er også grunner til å anta at en del etterlatte 
får sterke reaksjoner på et senere tidspunkt enn andre, delvis på 
grunn av at den private sorgen ble satt på vent av alt de måtte for- 
holde seg til på samfunnsnivå (Dyregrov & Kristensen 2016; 
Dyregrov mfl. 2016). Hvordan det vil gå videre, vet man ikke om 
man ikke følger de etterlatte i nye studier over tid. Vil vi se en videre 
nedgang av symptomer og bedring av psykisk, fysisk og sosial 


fungering? 


Forskningsetiske hensyn 


Senter for Krisepsykologi har siden 1988 gjennomført en rekke stu- 
dier på sørgende og traumatiserte grupper. Her har ivaretakelse av 
etterlatte gjennom forskningsprosessen alltid stått sentralt. Disse 
erfaringene ble benyttet for å nærme seg de etterlatte etter Utøya- 
drapene på en sensitiv og skånsom måte, og for å vise ydmykhet og 

respekt for de sårbare unge og voksne i krise. Vi fulgte våre tidligere 
rutiner for etisk, herunder personvernmessig, ivaretakelse. Vår erfa- 
ring tilsier at man ikke skal unnlate å forske på etterlatte ved unaturlig 
død, men at forskningen skal gjøres med nærhet og empati av erfarne 
forskere med kompetanse på fagfeltet. Egne (Dyregrov & Dyregrov 
2000; Dyregrov 2004; Dyregrov, Dieserud, Straiton, Rasmussen, 
Hjelmeland & Knizek 2010-2011) og andres studier (Cook 2001; 
Cook & Bosley 1995; Jorm, Kelly & Morgan 2007; Kentish-Barnes 
mfl. 2015; Legerski & Bunnell 2010; Omerov, Steineck, Dyregrov, 
Runeson & Nyberg 2013) har vist at selv om det også kan være vondt 
å bli kontaktet angående en smertefull hendelse som å ha mistet 
noen, så er ulike rammede grupper svært opptatt av at andre skal lære 
fra deres situasjon. Det verste har allerede skjedd dem. 

Etterlatte opplever det som meningsfylt å delta i forskning, og de 
aller fleste rapporterer at de i ettertid ikke angrer fordi det gir en 
form for mestring og mening til det meningsløse dersom de kan 
hjelpe andre. Etterlatte har gjennom ulike forskningsprosjekt opp- 
levd det som spesielt verdifullt å delta i dybdeintervju sammenlik- 
net med deltakelse i spørreskjemaundersøkelser. Et stort flertall 
rapporterer om en læringseffekt, at det er givende og har en «tera- 
peutisk effekt» å delta i kvalitative dybdeintervju der man får 
gjennomgå hendelsen på nytt sammen med en fagperson med 
kompetanse på feltet. Man får fortelle «hele historien» og fritt asso- 
siere til det som er viktigst for en selv i en selvvalgt og naturlig sam- 
menheng både med hensyn til innhold og kontekst (dvs. hjemme 
hos seg selv) (Dyregrov & Dyregrov 2000; Dyregrov 2004; Dyregrov 
mfl. 2010-2011; Dyregrov, Dieserud, Hjelmeland, Straiton, 
Rasmussen, Knizek & Leenaars 2011). Tilbakemeldingene fra sår- 
bare grupper som har fylt ut standardiserte spørreskjema, er at ikke 
alle spørsmål alltid passer. Man finner ikke nødvendigvis passende 
kategorier for gradering av spørsmålene, eller de opplever at de 
ikke blir spurt om viktige spørsmål/temaer. 

Vi vektla å møte de etterlatte varsomt og taktfullt gjennom 
forskningsprosessen. Gjennom tilsendte informasjonsskriv forut 
for intervjuet ble barn/unge og voksne grundig informert om 
sine rettigheter og om prosjektets oppdragsgiver, hensikt og 
gjennomføring. Alle krav til anonymitet og konfidensialitet 
fulgte Helsinkideklarasjonen, og informantene ble eksplisitt 
informert om sin rett til når som helst å kunne trekke seg fra 
prosjektet. For å tilpasse informasjonen til alders- og modnings- 
nivå ble det utarbeidet separate skriv til de ulike etterlattegrup- 
pene, og samtykkeskjema fulgte informasjonsskrivene. Et eget 
informasjonsskriv ble utarbeidet for søsken i aldersgruppen 
12-16 år der foreldrene ble bedt om å gi sitt samtykke til disse 
barnas deltakelse. Dersom barn, unge eller foreldre hadde behov 
for ytterligere psykososial hjelp, tilbød senteret å bidra til kontakt 
med hjelpeapparatet på informantenes hjemsted. I informasjons- 
skrivene ble prosjektlederens navn og telefonnummer oppgitt, 
med oppfordring om at de etterlatte gjerne måtte kontakte 
prosjektlederen. 

En prosedyreguide for forskerne for gjennomføring av dybdein- 
tervjuene (tabell 1) ble utarbeidet for å sikre empatisk utspørring 
og trygghet i intervjusituasjonen, samt at etiske retningslinjer og 
forskningsmetodikk ble fulgt systematisk. 

Prosedyreguiden og temaguiden for selve intervjuet ble utar- 
beidet og diskutert i prosjektgruppen forut for intervjuene. Før 
oppstart gjennomførte prosjektleder et «prøveintervju» med en 
reell informant/etterlatt, mens de to andre forskerne bivånet 
intervjuet i stillhet og i bakgrunnen. I etterkant diskuterte forsk- 
ergruppen erfaringer fra dette intervjuet for å samkjøre forsk- 
ningsmetodikk i kombinasjon med en individtilpasset og sensitiv 
fremgangsmåte. Ettersom et viktig prinsipp for åpne kvalitative 
intervju er at man skal kunne lære og forstå nye fenomen, vektla 
forskerne å stille åpne spørsmål knyttet til tema, la informanten 

Tabell 1 En prosedyreguide for forskerne for gjennomføring av dybdeintervjuene 


Før intervjuet 


1. 
2. 


Intervjuer gir en kort presentasjon av seg selv 

Omtale kort og enkelt: 

- allforskningsdeltakelse er frivillig 

- prosjektets hovedmålsetting 

- intervjuets form («samtaleintervju») 

- forsker og organisasjonene bak prosjektet 

- godkjennelse fra etisk komité 

- streng taushetsplikt 

- alle opplysninger behandles strengt konfidensielt 

- forholdsregler for anonymisering ved publikasjoner 

- lydopptak / data slettes iht. REK 

- intervju oppbevares på minnebrikke nedlåst i skap, ikke på datamaskin 

- informanten kan når som helst trekke seg fra intervjusituasjonen uten 
negative konsekvenser og uten noen begrunnelse 

«Ok å bruke lydopptaker gjennom intervjuet» 

- «du kan be om å slå av opptaker underveis, og ta pauser ved behov» 


Intervjuet (Opptaker settes på) 


1. 


2. 


Temaguide for intervjuet følges mtp. tema - men ikke nødvendigvis i 
rekkefølge 

Siste spørsmål: «Er det noe annet du ønsker å tilføye før vi avslutter inter- 
vjuet?» (Markere at intervjuet er ferdig) 


Etter intervjuet 


ili 
2. 


Oppsummerer intervjuet for a bekrefte informanten og viktigste informasjon 
Stiller spørsmålet: "Hvordan var det for deg å snakke om dette nå?" (pos/neg) 
(Slå av opptaker) 

Opplever informanten å ha tilstrekkelig hjelp i forhold til behov/det de sliter 
med? Kan vi hjelpe med noe? 

OK evt. å bruke sitater anonymt i publikasjoner? 

Støttegruppen 22. juli vil motta en kort rapport før resultatene offentliggjøres i 
vitenskapelige publikasjoner. 

Intervjuer takker for deltakelse. Igjen understrekes at alt informanten har fortalt 
vil bli behandlet konfidensielt. 

snakke, og så følge opp spørsmål rundt det informantene opp- 
levde som viktig. 

Alle etterlatte fikk velge om de ønsket å bli intervjuet i sine hjem, 
eller eventuelt andre steder i nærheten. De fleste foreldrene valgte å 
bli intervjuet i sine hjem, mens en del unge også valgte andre ste- 
der, mest av praktiske grunner. Forskerne vektla å «være gjest» i 
informantenes hjem, i tillegg til å være forsker, og tok imot tilbud 
om å se album, bilder, avdødes rom, gravsteder etc. som etterlatte 
ønsket å vise. Videre takket forskerne ja til å være sammen med 
den enkelte informant/familien ved måltider eller uformell prat, 
for å bidra til å skape nødvendig trygghet og tillit før intervjuene. 
Dersom dette ikke ble foreslått av de etterlatte selv, tok forskerne 
selv initiativ til slik uformell prat. For å kunne møte de etterlatte 
med ro og uten tidspress innenfor de rammene som de selv ønsket 
å skape omkring intervjuet, ble det beregnet svært god tid for hvert 
intervju. Dette ble bemerket og verdsatt av mange. Ett intervju med 
lang reisetid kunne derfor ta mer enn et døgn, slik at forskerne rei- 
ste omkring i Norge i tre måneder. 

Tre sorgforskere med variert bakgrunn (sosiolog/psykolog) og 
omfattende klinisk erfaring og forskningserfaring på traumatiserte 
etterlatte gjennomførte alle de 57 kvalitative intervjuene. Det ble 
ansett som svært viktig å ikke spre intervjuene på flere personer 
for å sikre samkjøring, kvalitet og konsistens for intervjumåte og 
innhold. 


Hvor mye tåler sårbare grupper? 


Det hender det oppstår uenighet og konflikt mellom forskere og 
etiske komiteer i vurderingene av hva og hvor mye sårbare grupper 
tåler. Fra den internasjonale litteraturen ser vi eksempler på at 
etiske komiteer ofte legger strengere begrensninger på slik fors- 
kning enn det forskerne vurderer som nødvendig. Forskere som 

studerer sårbare grupper, innvender at beskyttelsen skjer på bekost- 
ning av hva de etterlatte selv vil, og hva forskningsfeltet trenger. 
Forskere opplever også at etiske komiteer overvurderer den nega- 
tive betydningen av forskningsdeltakelse, mens de positive sidene 
for deltakerne ikke tas i betraktning, med det resultat at viktig 
forskning forringes eller i verste fall forhindres (Jorm mfl. 2007; 
Legerski & Bunnell 2010; Omerov mfl. 2013; Jaffe, DiLillo, 
Hoffman, Haikalis & Dykstra 2015; Lakeman & FitzGerald 2009). 

Cook (2001) poengterte tidlig betydningen av at det ma forskes 
på sårbare grupper for å lære fra dem hvordan man best kan tilret- 
telegge for forskning, og hevdet at gråt i intervjusituasjonen ofte ble 
feiltolket som at det var stressfullt og en negativ opplevelse å delta i 
forskning. I likhet med andre som har forsket på sårbare gruppers 
deltakelse i forskning, hevdet hun at forskningsdeltakelse tvert 
imot ofte ønskes velkommen og oppleves som hjelpsomt og «tera- 
peutisk» (Dyregrov 2004; Dyregrov mfl. 2010-2011; Cook & 
Bosley 1995; Omerov mfl. 2013). Det oppleves som meningsfylt i 
en situasjon som er preget av meningsløshet, å kunne hjelpe andre 
som kommer i en liknende situasjon, gjennom fremskaping av ny 
kunnskap. Videre er det mange som når det har gått noe tid, ikke 
lenger kan diskutere og ventilere sine tanker og følelser om tapet og 
det som har skjedd — dette får de mulighet til og innspill på gjen- 
nom for eksempel kvalitative dybdeintervju (Dyregrov mfl. 2010- 
2011). Svært få som har deltatt i sorgstudier av god kvalitet, angrer 
på slik deltakelse, men ville anbefale den for andre og tenker at det 
har vært positivt for dem selv og samfunnet (Dyregrov 2004; Cook 
& Bosley 1995; Omerov mfl. 2013). I en norsk studie av 120 etter- 
latte foreldre etter selvmord, ulykker og krybbedød var det ingen 
som vurderte deltakelse som bare belastende, eller angret på fors- 
kningsdeltakelsen (Dyregrov 2004). I forskningslitteraturen finnes 
det med andre ord godt belegg for at det både er viktig og forsvarlig 
å involvere sårbare grupper i forskningsprosessen. 

For «Etterlattestudien» var behandlingen av prosjektsøknaden i 
REK en av de største utfordringene ved prosjektet. Vi ønsket å følge 
detaljerte protokoller for omsorg og ivaretakelse av de etterlatte 
etter 22. juli slik vi har gjort i prosjekter for sårbare grupper tidli- 
gere. Vi opplevde imidlertid at vi møtte argumenter og synspunkter 
som ikke stemte med egne erfaringer eller internasjonal litteratur 
om etterlattes opplevelse av forskningsdeltakelse, uten at komiteen 
underbygde sin egen argumentasjon med forskning. 

For det første tillot ikke REK at man, i tillegg til å informere om 
mulige belastninger ved forskningsdeltakelse, fikk informere om 
de mulige positive følgene som er dokumentert overfor liknende 
grupper. Videre ble vår vanlige måte å henvende oss til rammede 
grupper på, gjennom å innlede informasjonsbrev med «kjære NN», 
også avvist. Begge avvisningene ble begrunnet med at tekst 
må utformes på en nøytral måte, i henhold til REKs mal. 
Argumentasjonen om å «bruke mal» og «ikke skulle bruke ladede 
og følelsesmessige uttrykk» opplevde vi som nokså paradoksal når 
man visste hvilken særskilt opplevelse og hvilket følelsesmessige 
kaos etterlatte etter Utøya terroren sto i. Vår vurdering var at språk- 
bruk i henvendelsesmåte må tilpasses gruppen man henvender seg 
til - noe vi har god tilbakemelding og langvarig praksis på. Disse 
uenighetene valgte vi å se som mindre uenigheter der vi bøyde av. 

Den viktigste uenigheten med REK dreide seg imidlertid om at 
prosjektgruppen ønsket å kunne kontakte etterlatte per telefon 
etter at de først hadde mottatt informasjon om prosjektet og invita- 
sjon til å delta. Vi ønsket at tre erfarne sorgforskere skulle gjøre slik 
henvendelse ett og et halvt år etter terroren for å gi direkte informa- 
sjon og dermed flere sjansen til å delta i forskningen, men selvsagt 
uten på noen måte å presse dem til å delta. Vi vektla en skånsom 
«step-by-step approach» basert på tidligere kunnskap og doku- 
mentasjon om forskning på sårbare grupper (Dyregrov 2004; 
Omerov mfl. 2013). Tilnærmingen innebærer at man tar en varslet 

telefon til de etterlatte etter informasjonsbrev i forkant, og går var- 


somt frem i samtalen (se tabell 2). Dette fikk vi ikke gjennomslag 


for på tross av at telefonkontakt ble godkjent i forbindelse med 


forskning på overlevende bare fire måneder etter 22. juli-terroren. 


REKs begrunnelse for avslag for telefonhenvendelse var at 


«Komiteen finner at etterlatte etter Utøya er i en særdeles sårbar situ- 


asjon», uten at det ble oppgitt hvorfor de etterlatte skulle være så mye 


mer sårbare enn de overlevende (Referat: 2012/834/REK sør-øst D). 


Våre argumenter var at etterlatte har opplevd at det aller verste har 


Tabell 2 Step-by-step approach for rekruttering via telefonkontakt 


li 


To av forskerne fra prosjektgruppen med særskilt kompetanse og erfaring fra å 
møte og forske på etterlatte vil ta telefonsamtalene. Begge har sine doktorar- 
beid på etterlatte ved traumatisk død. 

Forskeren innleder med et generelt spørsmål og er svært lydhør med hensyn til 
om den etterlatte eventuelt ikke ønsker å snakke med forskeren. Enhver indika- 
sjon på dette vil umiddelbart bli respektert og akseptert, og man vil ikke utfor- 
dre eller prøve å overtale den etterlatte til å delta. Samtalen avsluttes ved 
signaler om at den etterlatte ønsker det. 

Der samtalen ikke avsluttes med en gang, fortsetter man telefonsamtalen med 
å spørre den etterlatte om han eller hun har lest informasjonsbrevet, og om han 
eller hun eventuelt har noen spørsmål. 

Hvis informanten hverken avslår eller samtykker i å delta (noe som ofte er tilfel- 
let), spør vi om de ønsker å få tilsendt et spørreskjema - noe han eller hun da 
svarer ja eller nei til. 

Videre vektlegger forskeren at dersom man ønsker å delta i studien, så kan man 
trekke seg på ethvert tidspunkt i løpet av denne. 

Dersom noen i løpet av samtalen kommer inn på sitt tap og uttrykker behov for 
hjelp, lytter forskeren til dem og tilbyr eventuelt å hjelpe i kontakt med rele- 
vante hjelpetiltak. 

Ved slutten av hver samtale spør man om tillatelse til å ringe dersom ikke spør- 
reskjema er innsendt innenfor den tidsrammen man er enige om. 

Forskeren vil til slutt spørre: «Ønsker du at vi tar kontakt med deg og eventuelt 
hjelper deg i kontakt med hjelpeapparatet dersom vi av spørreskjemasvarene 
ser at du fortsatt sliter?» 

skjedd, og for mange kan det gi noe mening til det meningsløse å 
delta i forskning. Vår erfaring er også at mennesker som har opplevd 
slike hendelser, vet svært godt hva de vil og ikke, og er i stand til å 
uttrykke det dersom de får respektfulle og hensyntakende forespørs- 
ler om forskningsdeltakelse. Vi underbygde synspunktene våre med 
referanser til forskning, mens vi aldri mottok tilsvarende referanser 
fra REK som underbygde deres synspunkter i saken. 

Etter åtte måneders svært energikrevende saksgang med REK 
sør-øst fikk vi i vår klage til Den nasjonale forskningsetiske komité 
for medisin og helsefag (NEM) støtte for at vår fremgangsmåte var 
forsvarlig. NEM omgjorde REKs vedtak, og godkjente bruk av var 
foreslåtte «step-by-step approach». Dessverre kom avgjørelsen så 
sent at vi fikk denne muligheten bare for vår siste datainnsamling 
(T3), og ikke de to foregående (T1 og T2). Slik vi ser det, resulterte 
uenighetene mellom forskergruppen og REK i at vi trolig fikk færre 
informanter enn vi kunne hatt med på T1 og T2, prosjektet ble for- 
sinket og tappet prosjektgruppen for krefter og fokus på den videre 
forskningsprosessen. 

Erfaringene fra telefonsamtalene med etterlatte på T3 var at de i 
høyeste grad ble verdsatt av de etterlatte. De satte pris på å bli kon- 
taktet, og at de også fikk sjanse til å ta opp andre ting enn fors- 
kningsdeltakelse - blant annet mulige hjelpetiltak. Gjennom var 
kontakt med de etterlatte fikk vi bekreftet vanlige grunner til at 
rene postale undersøkelser kan gi begrensninger på svarprosent 
som ikke skyldes manglende ønske om å delta. Vi fikk vite at spør- 
reskjema på T1 og T2 ikke hadde blitt innsendt fordi de hadde: 
a) glemt at de hadde fått skjema, b) fylt ut skjema, men glemt å 
sende det, c) fått ny adresse (spesielt unge) og dermed ikke mottatt 
skjema, d) trodd T2 var purring på T1 og kastet skjema fordi de 


3 Se NEMs vedtak i saken her: https://www.etikkom.no/hvem-er-vi-og-hva-gjor-vi/ 
komiteenes-arbeid/Uttalelser/ NEM/Etterlatte-foreldre-sosken-og-venner-etter- 
227-Saksnr-2013160/(nedlastet 16.08.16) 

visste at de hadde svart på T1, e) ikke mottatt skjema fordi det 
gikk i spamfilter (et problem for digitale skjema til bl.a. Hotmail- 
adresser), f) hatt liten tid, g) hatt vansker med å forstå alle spørsmå- 
lene, eller at noen spørsmål opplevdes som lite relevante. Når vi 
gjennom intervjuene fikk vite at de fleste har konsentrasjonsvan- 
sker i betydelig grad, er punktene a-g forståelige - men desto vik- 
tigere er det at forskere får sjansen til direktekontakt med etterlatte. 
I tillegg ser vi at innvandrerfamilier er underrepresentert i under- 
søkelsen fordi vi ikke hadde mulighet til å undersøke om de ville ha 
trengt tolkehjelp for å forstå informasjonsbrevene eller spørsmå- 
lene i spørreskjemaene godt nok. Vi antar således at det var barri- 
erer som en telefonkontakt på T1 og T2 hadde kunnet bøte pa. 


Avslutning 


Etter å ha gjennomført et omfattende forskningsprosjekt på sårbare 
grupper, de som mistet sine nærmeste ved terroren på Utøya 22. 
juli 2011, har vi igjen fått bekreftet hvor viktig forskning på de etter- 
latte er. Sammen med de etterlatte, og på vegne av dem, kan fors- 
kning bidra til at samfunnet får høre hvordan de selv opplever at de 
har det, hvilken hjelp de har fått og trenger, og hvordan de kan 
mestre å gå videre med livet. Dette kan bidra til økt forståelse og 
støtte fra hjelpere og lokalsamfunn, og bidra til økt mestring hos 
de etterlatte. Kunnskapen kan også bidra til å at nye etterlatte fra 
kommende katastrofer kan få enda bedre støtte og hjelp, noe som 
er en viktig motivasjon for mange etterlattes forskningsdeltakelse. 
Forskning på sårbare grupper må imidlertid følge strenge etiske 
regler, basert på vurderinger og kunnskap som etiske råd, forskere 
og rammede har akkumulert både nasjonalt og internasjonalt. Som 
vist i dette kapitlet kan det også oppstå uenigheter knyttet til slike 
vurderinger. Ved å formidle disse kan man lære fra dem og ta slike 
problemstillinger et steg videre. 

Det vil være ønskelig at REK og forskere har en mer aktiv og nær 
dialog ved uenighet, spesielt på nisjefelt (f.eks. etterlatte/sorg og 
traumer). Når partene står langt fra hverandre, bør partene møtes 
med mål om å skape konsensus. Nærmere kontakt mellom etiske 
komiteer og forskere vil således kunne bidra til at disputter kan 
løses raskt slik at kostbare forskningsprosjekt ikke mister tid. 
Argumenter og motargumenter i saker og ankesaker bør baseres på 
faglig dokumentasjon, og ikke utelukkende på etiske og moralske 
standpunkt. Videre bør forskere få tillatelse av REK til å gi sårbare 
grupper opplysninger om andres positive opplevelser av fors- 
kningsdeltakelse («brukererfaringer») som dokumentert gjennom 
forskning, og ikke bare pålegges å opplyse om potensielle farer. 

Til slutt bør det poengteres at REK har en avgjørende rolle i å 
sikre at etiske hensyn er ivaretatt i møte med sårbare grupper, slik 
at det ikke gjøres skade ved forskning. Forskere på sin side må 
kunne stole på at beskyttelse av slike grupper er basert på og belagt 
med faglige argumenter, og at det er transparens rundt komiteenes 
vurderinger. Vi trenger solid og valid forskning på sårbare grupper 


som ivaretar disse hensynene samtidig. 

Samarbeid, 
samtykkeerklæring og 
deling av data 


Annika Melinder ' og Anne Marita Milde ? 


In this chapter, we discuss how the wording of the informed 
consents may help to enable reuse of data in a more appropriate 
way for the individual participant, the involved researchers, and 
for society as a whole. We also discuss how collaboration between 
two research groups encompassed issues related to sharing and 
co-publication of data relating to health-related information 
from Utøya youth. Our conclusions are that the actors, who will 
be responsible for collecting data from a vulnerable population, 
must also be responsible for other parties’ access to this data in a 
way that is transparent and adjusted. That way, the collaboration 


between researchers will be reinforced and stimulated and mate- 


rial can be better spent. REK might be such an unifying agent. 


1 Professor, Psykologisk Institutt, Universitetet i Oslo 


2 Førsteamanuensis, Institutt for biologisk og medisinsk psykologi, Universitetet 


i Bergen 

Innledning 


Forskningssamarbeid har som hovedformål å skape et kunnskaps- 
grunnlag som er relevant for utviklingen av faget og ikke minst for 
samfunnets behov. De senere årene har det blitt en økende tendens 
at forskere etablerer samarbeid både lokalt, nasjonalt og internasjo- 
nalt gjennom opprettelse av tverrfaglige forskningsgrupper. Det er 
ofte et poeng at de enkelte forskerne har forskjellige perspekti- 
ver og faglige innfallsvinkler på temaer forskningsgruppen skal 
jobbe med. Samarbeidet kan være initiert av forskerne selv, men vi 
ser også at ulike utdanningsinstitusjoner og forskningsinstitutter 
krever at forskere danner grupper. 

Etter 22. juli oppstod det diskusjoner knyttet til hvordan materialet 
fra de Utøya-berørte som ble samlet inn kort tid etter terrorangrepet, 
kunne deles med andre forskere. Våre forskningsprosjekter hadde 
i stor grad sammenfallende problemstillinger og forenlige metoder. 
Oslo-prosjektet «Nevrokognitive prosesser i etterkant av en trau- 
matisk hendelse» ville undersøke hvordan en sterk og potensielt 
traumatisk hendelse påvirker hjerneaktivitet og klinisk, kognitiv og 
emosjonell fungering hos ellers antatt typisk utviklede individer, ved å 
bruke eksperimentelle design, kognitive tester og hjerneavbildnings- 
teknikker. Bergen-prosjektet «Akutt stress på en hjerne i utvikling» 
hadde som mål å undersøke hvilke effekter en slik akutt traumatisk 
hendelse hadde for unge voksne mellom 16 og 25 år med hensyn 
til psykiske symptom, kognitiv fungering, døgnaktivitet, søvn samt 
fysiologisk stressrespons. Nevropsykiatrisk intervju, nevropsykolo- 
gisk kartlegging, spørreskjema, aktigraf, spyttprøver (biokjemiske 
prøver) og hjerneavbildningsteknikker ble brukt. 

I dette kapitlet fokuserer vi på hvordan forskningsetiske hensyn 
som deling og gjenbruk av data og krav om informert samtykke 
i økende grad utgjør sentrale temaer som bør håndteres i større 


satsinger. Problemstillingen vår er slik: Hvilke etiske utfordringer 

reiser forskningssamarbeid når det gjelder deling og gjenbruk av 
data, utforming av samtykke og felles publisering? 

Når det er aktuelt å sørge for at samtykket også kan inkludere 
andre innfallsvinkler, for eksempel med koblinger av register, reises 
det spørsmål om hvordan informert samtykke fra deltagere i kli- 
niske studier — ofte med sårbare grupper som hovedaktører — skal 
presenteres og sikres. Organiseringen og tilstrømningen av flere 
forskere og forskningsinstitusjoner i samarbeidets ånd får også 
betydning for hvordan forskerne selv forholder seg til data som 
blir samlet inn. Eierskap til data kan bli et diskusjonspunkt, og bør 
derfor avklares tydelig på et tidlig stadium av samarbeidet. Avtaler 
om deling av data samt om bruksrett til materialet, og eventuelt 
om fordeling av forfatterskap, fremstår dermed også som prekære 
faktorer å avklare før eventuelle konflikter oppstår. 


Deling og gjenbruk av data og 
organisering av samarbeid 


Det er et anerkjent etisk prinsipp i forskningssammenheng at data- 
materiale som hovedregel skal deles. Norges forskningsråd har 
eksplisitt gitt uttrykk for dette i sin policy vedrørende prosjektsøk- 
nader: «Forskningsrådets policy for åpen tilgang til offentlig finan- 
sierte forskningsdata skal bidra til at forskningsdata er tilgjengelige 
for relevante brukere, på like betingelser, til lavest mulig kostnad. 
Retningslinjene i policyen gjelder alle data i prosjekter som er 
finansiert av Forskningsrådet - med noen unntak» (Norges fors- 
kningsråd 2014). Unntakene dreier seg om forskning som kan true 
enkeltmenneskers eller nasjonens sikkerhet, eller som strider mot 
personvern. Data som har kommersiell verdi, kan også unntas. 
Etter 22. juli-terroren ble det besluttet at Nasjonalt kunn- 
skapssenter om vold og traumatisk stress (NKVTS) og Senter 

for Krisepsykologi (SfK), med støtte fra Helsedirektoratet, skulle 
få direkte tilgang til kartlegging og oppfølgning av berørte som var 
på Utøya, og til de etterlatte. I bevilgningen fra Helsedirektoratet 
til etableringen av forskningsprogrammet ble det fremhevet at 
«NKVTS vil videre etablere en infrastruktur knyttet til datamateri- 
alet som samles inn, slik at datasettet kan gjøres tilgjengelig for andre 
forskningsmiljøer» (tilskuddsbrev fra Helsedirektoratet til NKVTS, 
prosjekt 030303, datert 16.11.2011, vår kursivering). Utover at 
Helsedirektoratet forutsatte «tett dialog, faste møter, milepælsmål 
mellom NKVTS og oppdragsdepartementene angående fremdrift 
...», ble det ikke eksplisitt formidlet når datamaterialet skulle bli 
tilgjengelig for andre forskere. Fortolkningen av dette ble derfor en 
diskusjon mellom NKVTS og ulike parter. 

Senere ble det nedsatt en koordineringsfunksjon av forsknin- 
gen knyttet til 22. juli-terroren tilknyttet De nasjonale forsknings- 
etiske komiteene (FEK). Hensikten var å bidra til at ulike forskere 
kunne komme sammen for å dele og tilrettelegge datamateriale. 
Hovedformålet var å forhindre overbelastning med mange og 
separate henvendelser om forskningsdeltagelse for allerede sterkt 
utsatte og sårbare grupper, i tråd med de etiske forutsetningene 
som fulgte av tildelingen. Koordineringsgruppen fikk tilsendt alle 
søknader som omhandlet 22. juli-forskningen, og den ble dermed 
raskt oppmerksom på andre nasjonale aktører som ønsket å samle 
inn data knyttet til terrorangrepet. Koordineringsgruppen sørget 
så for å koble sammen forskningsgrupper med lignende problem- 
stillinger med oppfordring til direkte samarbeid. 


Informert samtykke og innsamling 
avdata 


All forskning som inkluderer innsamling av personopplysninger, 
skal basere seg på at den enkelte deltager har gitt «frivillig og 


76 


SAMARBEID, SAMTYKKEERKLÆRING OG DELING AV DATA 


informert samtykke». Begrepet er sentralt i Helsinkideklarasjonen 
fra 1964 med revisjoner (den siste i 2013), som gir veiledende 
etikk og regler for forskning knyttet til mennesker. Formålet med 
deklarasjonen er å beskytte mulige deltagere i forskningsprosjekter 
mot farer som følger av (biomedisinsk) forskning (Molven 2013). 
Formelt gis samtykke vanligvis ved at forsøkspersonen gir sin 
underskrift, noe som også indikerer at informasjon om studiens 
formål, bakgrunn, eventuelle oppdragsgivere og forskningens rela- 
sjon til andre grupper er mottatt (Winther 2009). Den som gir sitt 
samtykke, skal ikke være under noen form for press eller avhengig- 
het til den som gjennomfører forskningen. Generelt er det derfor 
viktig at forskeren vektlegger å forklare forskningens relasjon til det 
omkringliggende apparatet, siden dette ikke alltid er innlysende for 
ikke-forskere. Dette kan innebære å forklare forskningens relasjon 
til oppdragsgiver, etiske komiteer og forskningsinstitusjonens egen 
involvering i utforming av tjenester som berører deltageren, og/ 
eller i behandling eller oppfølgning av deltageren. 

Vi tar utgangspunkt i at Regionale komiteer for medisinsk og 
helsefaglig forskningsetikk (REK) kun skal godkjenne medisin- 
ske og helsefaglige prosjekter som faller inn under helseforsk- 
ningsloven. Det innebærer blant annet at søknadene skal vise 
til rimelige kostnad-nytte-analyser, det vil si at nytten med pro- 
sjektet overveier den eventuelle ulempen for den enkelte delta- 
ger som studien medfører. Utgangspunktet er at sårbare grupper 
må beskyttes fra pågang fra forskere og/eller fra forespørsler om 
deltagelse i prosjekter som ikke er designet på en forskningsetisk 
eller metodisk god måte. 

I studier som godkjennes av REK - og som har potensial til å 
kunne utvikles utover de(n) aktuelle problemstillingen(e) - kan 
det likevel være aktuelt å innarbeide rutiner for hvordan gjen- 
bruk av innsamlet materiale skal foregå. Et eksempel er hvor- 
dan data fra Den norske mor og barn-undersøkelsen (MoBa) 

ved Folkehelseinstituttet er ivaretatt. Samtykkeerklæringen som 
deltagere til MoBa signerer, er formulert slik at gjenbruk av data 
er mulig. Det forutsetter selvfølgelig at deltagerne samtykker til 
gjenbruk i den «nye» studien. Men kobling forekommer også 
omvendt der hvor forskeren ser at allerede innsamlet materiale 
kan gjøres enda mer relevant dersom kobling til et større register- 
materiale blir gjort. 

Når det gjelder Utøya-materialet, ble slike samtykkeerklæringer 
om gjenbruk av materialet ikke formulert. Kort tid etter at NKVTS 
og SFK fikk ansvar for og direkte tilgang til oppfølgingen av 
berørte og etterlatte, oppstod det derfor et vakuum for andre for- 
skere som ønsket å undersøke andre typer problemstillinger på det 
samme feltet. 

Her møter vi på to relaterte forskningsetiske dilemmaer. Det 
første er hvordan forskningsdeltakernes interesser best ivaretas. 
På den ene siden kan det hevdes at en avgrenset samtykkeerklæ- 
ring der deltagerne avgrenser sitt samtykke til én studie, er et 
gode. Deltageren - og forskningsaktørene som er involvert — har 
på den måten bedre kontroll over hvordan opplysninger brukes 
og oppbevares. På den annen siden kan en løsning med begren- 
set samtykkeerklæring bidra til at sårbare unge, i dette tilfel- 
let Utøya-ungdom, ble kontaktet av flere ulike forskere og 
forskningsgrupper. Dette kunne fremstå som belastende og i hvert 
fall ukoordinert og kanskje også uprofesjonelt fra deltagernes 
perspektiv. Forsiktighetsnivået som ble utvist fra både NKVTS og 
REK, var forståelig nok høyt, men konsekvensen var at det hindret 
deling av data på et tidlig tidspunkt. 

Det andre dilemmaet gjelder forskernes og forskningsinstitusjo- 
nens interesser. På den ene siden krever posisjonen som begun- 
stiget forskningsinstitusjon med plikt til å dele forskningsdata 
et høyt aktsomhetsnivå i balansegangen mellom egeninteresser 
og allmenninteresser. I dette ligger at institusjonene skal påse at 

samtykkeerklæringene ikke blir uthulet eller tøybare. Samtidig har 
de samme institusjonene et legitimt behov for å beskytte sitt eget 
materiale, noe som setter dem i en dobbeltposisjon, der motvilje 
mot å dele data enten kan tolkes som et ønske om å beskytte infor- 
mantene eller som et forsøk på å bruke hensynet til informantene 
som argument for å beskytte egne interesser. 


Samarbeid for å bedre deltagerandelen 


Mangelen på formuleringer i samtykkeerklæringene, som kunne 
åpne for gjenbruk av materialet og bruk av deltagerlister for rekrut- 
tering, vanskeliggjorde gjennomføring med tilstrekkelig deltagelse 
for kvantitative design i våre prosjekter. Først da koordinerings- 
funksjonen for 22. juli-forskning kom i gang og sentrale aktører 
ble oppfordret til å samarbeide, ble henholdsvis Universitetet i 
Bergen (UiB) med prosjektet «Akutt stress på en hjerne i utvikling» 
og Universitetet i Oslo (UiO) med prosjektet «Nevrokognitive pro- 
sesser i etterkant av en traumatisk hendelse» gjort oppmerksom på 
overlappende prosjektsøknader til REK. 

Dette ble begynnelsen på et samarbeid. I løpet av et par uker 
hadde de to prosjektgruppene diskutert seg frem til en praktisk 
måte å dele deltagere på (geografisk), og i tiden som fulgte, fant 
vi også frem til prosedyrer for deling av data, analyse og skriving 
av materialet. På grunn av allerede innsendte og godkjente REK- 
søknader var det begrenset hvor mye Bergen og Oslo kunne tilpasse 
design med tanke på felles variabler. Det ble tatt avgjørelser om å 
sende endringsmeldinger for å kunne inkludere søvnkartlegging og 
biokjemiske prøver i Oslo, samt endringer av enkelte oppgaver som 
deltagerne skulle utføre ved de funksjonelle MR-målingene (fMRI) 
i Bergen. De to prosjektene hadde noe forskjellige utfordringer. 

Oslo-prosjektet ble etablert kort tid etter terrorangrepet, og søknad 
til REK om godkjenning ble første gang sendt 13. desember 2011. 

REK mente at rekruttering gjennom AUFs adresselister og deres 
bistandsadvokater var tilrådelig. Dette gav imidlertid lite respons 
siden AUF sentralt ikke ønsket å være involvert i slikt formidlingsar- 
beid fordi de allerede deltok i forskning (ved NKVTS og SFK). AUF 
oppfordret oss derfor til å kontakte Støttegruppen etter 22. juli for 
rekruttering, da denne gruppens mandat blant annet var å følge opp 
henvendelser rettet mot overlevende og etterlatte. Selv om støttegrup- 
pen var positiv til forskningen, var medlemsmassen ikke primært 
bestående av de ungdommer vi søkte etter. Vi henvendte oss deretter 
til de tre koordinerende bistandsadvokatene. Av disse tre koordine- 
rende bistandsadvokatene var det kun én som gav tilbakemelding, 
men vi fikk heller ikke deltagere via disse aktørene. Rekrutteringen 
av de ungdommene som til slutt ble inkludert i studien, ble derfor 
innhentet ved at private kontakter spredte informasjonen videre. I til- 
legg møtte forskerne opp ved noen møter i regi av lokallag av AUF 
som vi ble invitert til. Psykologisk institutt ved UiO innvilget mid- 
ler til en ph.d.-stilling og drift av prosjektet som en gave til 22. juli- 
forskningen*, og prosjektet ble organisert med prosjektleder, interne 
samarbeidspartnere og doktoranden. 

Bergen-prosjektet kom raskt i gang med utforming av prosjekt- 
beskrivelse og postdocsøknad. UiB hadde via forskers tilknytning 
til RVTS tilgang til kontaktinformasjon til ungdom som hadde 
bidratt i NKVTSs studie, fra region Vest. Selv om dette inne- 
bar en klart definert begrensning i antall deltagere, muliggjorde 
det direktekontakt med potensielle deltagere. Gjennom Bergen 
fMRI-gruppe ble det opprettet et internt samarbeid ved UiB med 
RVTS Vest som ekstern samarbeidspartner. Prosjektsøknad ble 
sendt Helse Vest, og det ble innvilget støtte for postdoc samt 
forskningsmidler for ett år med mulighet til forlenget støtte med 
inntil ett år til. Bergens utfordring var finansiering av prosjektet. 


3 Enay de interne stipendiatstillingene ble øremerket dette prosjektet. 

Leder for Bergen fMRI-gruppen, Institutt for biologisk og medi- 
sinsk psykologi ved UiB, Nasjonal kompetansetjeneste for søvn- 
sykdommer (SOVno), og etter hvert vår samarbeidspartner for 
dette prosjektet ved UiO bidro med nødvendige midler som 
kunne dekke kostnader i forbindelse med hjerneavbildning, ana- 
lyser av biokjemiske prøver (saliva kortisol) og søvnkartlegging. 


Spørsmål knyttet til forfatterskap og 
kreditering 


I takt med at publiseringskravene har økt og førsteforfatterskap 
sammen med sisteforfatterskap er blitt det foretrukne, er forsker- 
nes relasjon til hverandre blitt en mulig stressfaktor som må løses i 
ethvert samarbeid. Således dreier forskningsetikk seg ikke bare om 
forholdet mellom forskeren og deltageren i forskningsprosjektet, 
men om relasjonen mellom forskerne. Viktigheten av avtaler om 
hvem som skal publisere hva, hvordan medforfatterskap skal 
beregnes, og hvordan deltagelse på ulike aktivitetsnivåer skal 
krediteres, er sentrale temaer i forskningsetikken og reflekteres 
i Vancouver-reglene (2015). Vi har dermed delt mesteparten av 
dataene etter innsamling og analyse/koding. Der hvor det ikke er 
sammenligningsbare delmålinger (tester), har vi splittet dataana- 
lyse og skriving mellom instituttene. En klar svakhet har da vært 
knyttet til reduksjon i antall deltakere. Dette har resultert i pro- 
blemer med å få artikler akseptert i internasjonale tidsskrift med 
fagfellevurdering. 

En styrke i våre prosjekter har først og fremst vært kommunika- 
sjon, og en holdning til at materialet skal brukes til fellesskapets 
beste, og med det til det beste for våre deltagere, som har investert 
mye av seg selv i relativt krevende oppgaver og undersøkelser. 

Vi rangerer forfattere slik at både Bergens og Oslos involve- 
ring skal fremgå, og vi fordeler første- og sisteforfatter rettferdig 

mellom gruppene så langt det er mulig ut fra Vancouver-reglene 
(2015). En annen utfordring har vært å dimensjonere materialet 
slik at det ikke blir dobbeltpublisering av data. Dette er selvføl- 
gelig et risikoaspekt også ved interne større prosjekter, men blir 
ekstra presset i samarbeidsprosjekter mellom forskningsmiljøer 
siden de på hver sin side kan ha ytterligere samarbeidspartnere 
som vil koble seg på med andre vinklinger på det samme materia- 
let. Manuskripter som omhandler MR-data, har gjentatte ganger 
blitt refusert med blant andre begrunnelser om, som nevnt over, 
for få deltagere. Dette har gjort at publisering har blitt mer forsin- 
ket enn forventet. 

Begge miljøene har hatt et spesifikt ansvar for henholdsvis 
ph.d.-er og postdoc. Det har dermed vært diskusjoner om forfat- 
terskap hvor intensjonen har vært å kunne ivareta deres behov for 
førsteforfatterskap, men også å kunne få til en rimelig fordeling av 
annen- og sisteforfatterskap. Et prinsipp har her vært å prioritere 
Oslo som annen og/eller siste forfatter dersom Bergen er første 
forfatter, og omvendt. I forlengelsen av analysearbeid har det på 
begge sider vært viktig å inkludere internasjonale forskere med 
spisskompetanse på ulike felt. Vår vurdering har vært at disse stort 
sett kan ha mellomforfatterposisjoner som synliggjør deres meto- 
diske bidrag mer enn idé, utarbeidelse av manuskript og ansvar. 
Det har ført til inklusjon av flere forfattere og et styrket strategisk 
forskningssamarbeid mellom anerkjente institusjoner. Men det 
medfører også en utfordring i å håndtere ulike syn på hvordan data 
skal analyseres og presenteres, og en slik prosess har bidratt til å 
forsinke ferdigstillelse av artikler. 

Det er full åpenhet om skriveprosessene, og alle forfattere kan 
kommentere på de ulike versjoner av arbeidene. Førsteforfatter 
har, selvsagt, tatt størst ansvar for skriveprosessen, inklusive ana- 
lyser av data og revisjoner av manuskript. Naturlig nok vil noen 
ta et større ansvar for tekniske sider ved for eksempel fMRI eller 

søvnregistreringer, mens andre tar et mer overordnet ansvar for 
statistiske beregninger, formuleringer og/eller tilpasser teksten til 
en gjeldende stil, for eksempel i tråd med American Psychological 
Association (APA). Stort sett har det falt seg naturlig at annen- og 
sisteforfatter har tatt et ekstra ansvar etter førsteforfatter. 


Oppsummering og forslag til vei videre 


Oppsummert er våre erfaringer med koordineringsgruppen gode, 
og vi kan støtte opp under opprettelse av lignende organer i andre 
saker hvor det er sentralt at forskere samarbeider og deler mate- 
riale. En gjennomgang og refleksjon av prosedyrer for tillatelser, 
prioriteringer og involverte aktører som gjøres allment tilgjengelig, 
kan forebygge at forskere må gjøre krumspring for å sikre seg 
tilgang til kilder og datamateriale. Hvordan samtykkeerklæringer 
formuleres, er viktig for hvordan materiale senere kan deles som 
via en databank. Aktører som får ansvar for å samle inn data fra 
en populasjon, bør ansvarliggjøres, slik at data som hovedregel 
kan deles med andre aktører på en transparent og tilpasset måte. 
Arbeidet med utformingen av samtykkeerklæringene i de pro- 
sjekter som direktorat, departement og Forskningsrådet støtter, 
fremstår som et moment forskere og etiske komiteer i større grad 
og i fellesskap bør prioritere i fremtiden. REK kan være en viktig 
instans for å sikre at slike vurderinger blir gjort. En klar fordel ved 
at REK involverer seg i dette, vil være å unngå proteksjonistiske 
handlinger fra søkerens side som kunne være uheldige sett fra et 
samfunnsmessig nytteperspektiv. Samtidig påhviler det den enkelte 
forsker et ansvar. 

En forutsigbar forskningsprosess kan styrke kvalitet på fors- 
kning og bidrar til at etiske prinsipper og retningslinjer bedre kan 
ivaretas, samt ikke minst at forskningssamarbeid innenfor og på 
tvers av land får gunstige vekstvilkår. 

KAPITTEL 6 


Følgeforskning og 
minneprosesser på 
Utøya 2013-2014 


Tor Einar Fagerland ' 


In August 2015 the Labour Youth League was back at Utøya for 
their annual summer camp. It took four years to return to the 
island that since 1950 has been a crucial part of the identity of 
the organization. In order to do so, the Labour Youths had to 
address the island's double-memory of youthful joy on one side, 
and the terror of July 22 when 69 camp participants were brutally 
murdered on the other. Finding a way to allow for both memory 
and for new life was a difficult task in which there was no prescri- 
bed template. In 2013 the Labour Youth League invited a group 
from the ongoing research project “July 22 and the negotiation of 
memory” at NTNU to become a part of the process as advisors. 
Historians and museum-experts like James Young, Ed Linenthal, 
Alice Greenwald and I were by this turned into guides and 
hands-on participants. This affected both our research project 


and the way the Labour Youth chose to move forward at Utoya. 


1 Leder og førsteamanuensis ved Institutt for historiske studier, Norges teknisk- 
naturvitenskapelige universitet, NTNU 

The text is an analysis of the process at Utøya 2011-2015. Å special 


emphasis will be on the methodological and ethical issues. 


Innledning 


I august 2015 ble det for første gang etter terroren 22. juli 2011 
arrangert sommerleir på Utøya. Det tok fire år for Arbeidernes 
Ungdomsfylking (AUF) å komme tilbake til øya som siden 1950 
har vært en essensiell del av organisasjonens identitet. Disse fire 
årene uten Utøya-leir var for mange AUF-ere lang tid. For mange 
etterlatte familier, derimot, var fire år kort tid. Mange ulike hensyn 
måtte derfor ivaretas på veien tilbake etter massakren som i 2011 
krevde 69 leirdeltakeres liv. 

I mai 2013 ble jeg som leder av det NTNU-initierte forsknings- 
prosjektet «July 22 and the negotiation of memory» invitert av 
AUF til å bistå i deres arbeid med å komme tilbake til Utøya. Med 
i rådgiverteamet ble også tre av prosjektets internasjonale partnere, 
James E. Young, Ed Linenthal og Alice Greenwald. En av utfordrin- 
gene knyttet til Utøya var å finne meningsfulle måter å balansere på 
behovet for å minnes det som skjedde 22. juli, samtidig som en la 
til rette for nytt liv og ny aktivitet. Det var i denne delen av arbeidet 
vårt forskningsprosjekt ble bedt om å bistå, først som samtalepart- 
nere og siden også som «hands on» rådgivere. Dette endret vår rolle 
som forskere, og det endret også AUFs syn på hvordan prosessen 
på Utøya skulle tas videre. I et samfunnsperspektiv er resultatet og 
det at AUF faktisk lyktes i å komme tilbake til Utøya, klart viktigst. 
I denne teksten legges det mest vekt på prosessen som ledet fram til 
gjenåpningen av Utøya, og på de etiske og metodiske utfordringene 
vi som forskere og rådgivere møtte i samarbeidet vårt med AUF, 
overlevere og berørte. 

Gjennom å samarbeide med AUF gikk vi fra mai 2013 gradvis 
over fra å forske på prosessen på Utøya fra utsiden til å forske på 

den fra innsiden. Vi gikk også fra en passiv observerende rolle og 
over i en aktiv deltakende rolle. Denne teksten er en egenrefleksjon 
rundt prosessen på Utøya og forskergruppens deltakelse i denne 
i tidsrommet 2013-2014. I teksten vil jeg gjøre rede for prosessen 
fra terrorangrepene i 2011 og fram til øya ble gjenåpnet sommeren 
2015. Parallelt med dette løfter jeg fram og drøfter noen av de utfor- 
dringene og dilemmaene vi møtte da forskergruppen vår beveget 


oss fra observatører, via samtalepartnere til «hands on» deltakere. 


July 22 and the negotiation of memory 


Representasjoner og fortolkninger av historie og fortid i det offent- 
lige rom sier mye om et samfunns verdier, om et samfunns selvbilde 
og om hvordan et samfunn ønsker å fremstille seg for andre. 
Hvilke historier og minner som blir løftet fram, og tilsvarende 
hvilke historier og minner som blir glemt, fortrengt eller margi- 
nalisert, faller inn under det en i historiefaget kaller «et samfunns 
minnepolitikk». I totalitære samfunn er minnepolitikken som regel 
toppstyrt, mens det i åpne og demokratiske samfunn i mye større 
grad foregår debatter om hva som skal minnes, hvor dette skal skje, 
hvem som skal minnes, og hvorfor spesifikke hendelser skal min- 
nes og andre ikke (Fagerland 2013). Forskningslitteraturen på feltet 
er omfattende og har i senere år fokusert spesielt på minnearbeid 
og bearbeiding etter terror og angrep på åpne samfunn og deres 
demokratibaserte kjerneverdier. 

I norsk etterkrigshistorie har imidlertid politisk terror vært noe 
som skjedde andre steder og ikke i det fredelige Norge. Angrepet 
på regjeringskvartalet og massakren på Utøya 22. juli 2011 kom 
derfor som et sjokk på det norske samfunn, og utløste umid- 
delbart et behov for å komme sammen, for å søke trøst, og for 
å finne mening i det meningsløse. I sentrale deler av Oslo, på 
fastlandssiden ved Utøya og mange andre steder ble det i dagene 

etter hendelsen laget spontane samlingssteder hvor folk kom 
sammen, holdt rundt hverandre, snakket sammen, la ned blom- 
ster og hilsener. Etablering av «spontane minnesteder», som det 
heter i faglitteraturen, er de seneste tiårene blitt et utbredt feno- 
men etter traumatiske hendelser og fant sted i stor skala også etter 
terrorangrepet i Oklahoma City i 1995, på Manhattan etter 9/11 
og i Madrid etter Al Qaida-angrepet i 2004 (Margry and Sånchez- 
Carretero 2011; Doss 2008). 

Ved årsskiftet 2011/2012, altså knappe halvåret etter terror- 
angrepene, ble det igangsatt en regjeringsinitiert prosess knyttet 
til etablering av to nasjonale minnesteder for å minnes 22. juli, 
hvorav ett skulle etableres i Oslo og ett på landsiden ved Utøya i 
Hole kommune. I tillegg ble det lansert et omfattende privatinitiert 
prosjekt fra en anonym giver som førte til etablering av identiske 
22. juli-monumenter i 52 kommuner over hele landet (Magnusson 
2015). Det ble også igangsatt en rekke mindre 22. juli-relaterte 
prosjekter av ulik karakter, og ikke minst hadde AUF sin egen pro- 
sess gående på Utøya. Ved Program for kulturminneforvaltning, 
Institutt for historiske studier, NTNU, har vi lenge arbeidet med 
tematikker knyttet til kollektivt minne og håndtering av vanskelig 
historie (Fagerland & Nilssen 2011; Fagerland 2014a; Fagerland 
2014b; Fagerland & Hjorth 2016). Med basis i denne kompetan- 
sen og med støtte fra NTNU opprettet vi i 2012 en forskergruppe 
med undertegnede som prosjektleder, og i 2013 ble prosjektet også 
tilført to ph.d.-stipendiater (Line Gjermshusengen og Ingeborg 
Hjorth). 

Minneprosesser etter traumatiske hendelser dreier seg ikke 
bare om å forstå og å minnes spesifikke hendelser, men like mye 
om relasjonen mellom hendelsen og samfunnets kjerneverdier 
(Suleiman 2008). Tittelen «July 22 and the negotiation of memory» 
understreker nettopp at våre sosiale og kulturelle minner ikke er 
noe som er, men noe som skapes og gjenskapes i dynamiske og 

komplekse forhandlinger.* Mange land har flere og mer dyrekjøpte 
erfaringer med terror enn Norge. En sentral del av vår prosjektde- 
sign var derfor fra begynnelsen av å involvere forskere med erfa- 
ring fra traumatiske minneprosesser andre steder. De viktigste av 
disse er James E. Young, som hadde en sentral rolle i minneproses- 
sene etter 9/11 i New York, Ed Linenthal, den fremste eksperten på 
det høyreekstreme terrorangrepet i Oklahoma City i 1995, og Alice 
Greenwald, direktør ved 9/11 Memorial Museum. 

I historiefaget er analytisk og tidsmessig distanse til analy- 
seobjektene til vanlig et sentralt og styrende prinsipp. Når det 
gjaldt dokumentasjon av den samfunnsmessige bearbeidingen av 
22. juli, derimot, veide vi viktigheten av å komme raskt i gang 
som mer avgjørende. Dette fordi vi ønsket å sikre oss tilgang til 
kildemateriale fra skjøre (og ofte lukkede) prosesser, som vi så for 
oss kom til å ha komplekse og uforutsigbare forløp. Internasjonalt 
er følgeforskning av pågående minneprosesser blitt stadig mer 
utbredt og da gjerne i en form hvor tekstanalyse, intervjuer, befa- 
ring og deltakende observasjon kombineres. Et eksempel på dette 
er Ed Linenthals prisbelønte arbeid om minneprosessene etter 
terrorbomben i Oklahoma City i 1995 (Linenthal 2001a; 2001b). 
Mens vårt arbeid knyttet til de privatinitierte minnestedene er ren 
følgeforskning basert på innsamling og analyse av skriftlige og 
muntlige kilder samt fysisk befaring og fotodokumentasjon, har 
arbeidet med andre deler av minneprosessene brakt oss tettere på 
både aktører og prosesser. Under arbeidet med å dokumentere 
de nasjonale minnestedsprosessene har for eksempel medlem- 
mer av vår forskergruppen vår ved flere anledninger gitt faglig 
bistand, blant annet gjennom minnefaglig kontekstualisering av 
pågående prosesser. Tilsvarende «oppdrag» har vi også hatt inn 
mot etableringen av en 22. juli-park i Trondheim sentrum initiert 


2  Formerinformasjon om forskningsprosjektet, se https://www.ntnu.no/july22memory 

av Trondheim kommune. Det var imidlertid etter å ha blitt invi- 
tert inn i prosessen på Utøya at arbeidet vårt tok nye og mer 
intervenerende former. Innad i forskergruppen var var imidlertid 
heller ikke denne typen arbeid ukjent. James E. Young brakte for 
eksempel inn i forskergruppen omfattende «hands on» erfaring 
fra Berlin og New York i hvordan forsker- og deltakerrollen kan 
balanseres og deretter omgjøres til forskning med faglig overfø- 
ringsverdi (Young 2000; 2006). 

Det følgende er en analyse av første del av prosessen på Utøya 
(2011-2012) sett fra utsiden, etterfulgt av en analyse av andre del 
(2013-2014) sett fra innsiden. Avslutningsvis følger en vurdering 
av prosessen, vårt forskningsprosjekts rolle, og etiske og metodiske 
refleksjoner knyttet til dette. 


Minnemarkering og lansering av 
«Nye Utøya» 


I en direktesendt pressekonferanse dagen etter terrorangrepene 
slo AUF-leder Eskil Pedersen fast at «AUF skal tilbake til Utøya» 
(Pedersen 2011). I løpet av dette første døgnet var Utøyas form 
og bygninger blitt kjent for hele Norge. Den hjerteformede øya 
og det hvite hovedhuset med Utøya-skiltet gikk verden over, og 
uttalelsen og standhaftigheten som lå bak, fant mening og reso- 
nans hos mange overlevende og berørte. Dette gjaldt også i brede 
lag av den norske offentlighet, hvorfra penger begynte å strømme 
inn til det nyopprettede Utøya-fondet, et fond som etter kort tid 
kom opp i 40 millioner kroner fra et utall små og noen store 
givere. Hele det norske samfunnet var på denne tiden sterkt 
preget av terrorangrepet. Lokalsamfunn, fra Kristiansand i sør 
til Svalbard i nord, sto stille under en endeløs rekke begravelser, 
og nasjonale minneseremonier fra Oslo domkirke (24. juli) 


og fra Oslo Spektrum (22. august) ble direktesendt på de 

store TV-kanalene. Rosetog ble arrangert landet over 25. juli, og 
rettssak, dom og 22. juli-kommisjonens rapport preget nyhets- 
bildet ut sommeren 2012. 

Det nasjonale samholdet i den første intense fasen er noe 
mange husker, og også et trekk i bearbeidingen som er fremhevet 
i etterkant (Fagerland 2016; Kverndokk 2012). Gradvis ble 
konsensusen utfordret av spørsmål rundt samfunnets bered- 
skap, rundt gjerningsmannen tilregnelighet og rundt fordeling 
av ansvar. Spissformulert kan man si at 22. juli gikk fra å være 
en dag da vi som fellesskap «sto sammen mot ondskap», til en 
dag da «mye som kunne gå galt, på tragisk vis også gikk galt». 
Det ble diskutert rundt gjerningsmannens tilregnelighet, om 
hvem som skulle stå til ansvar for manglende koordinering av 
samfunnsberedskap. Også forslagene til lokalisering av nasjonale 
minnesteder møtte i april 2012 sterk kritikk (Styringsgruppen 
for minnesmerker/minnemonumenter 2012; Valebrokk 2012). 
Samtidig begynte diskusjon og usikkerhet rundt videre bruk av 
Utøya å gjøre seg mer gjeldende. Hele Norge begynte å mene 
noe om den lille øya i Tyrifjorden og veien videre. Skulle AUF 
virkelig tilbake dit? Og i så fall: Når kunne og burde dette skje, 
og på hvilken måte? Hva mentes med «Nye Utøya»? Hva kunne 
øya brukes til, hva kunne den ikke brukes til? Hvilke bygg skulle 
rives? Hvilke skulle bestå? 

For AUF og de etterlatte familiene var det første året fylt av 
begravelser, rettssak, sinne og sorg. Imens gikk månedene på 
Utøya, det fantes ingen klar retning, fremdriften var liten og 
kommunikasjon innad og utad ofte mangelfull. Ikke rart kanskje, 
for hvor finner man fasiten på å gå videre etter en massakre av 
69 mennesker på en øy eid av en politisk ungdomsorganisasjon? 
Vanskelig skulle imidlertid gå til vondt da AUFs planer for ett- 
årsmarkeringen på Utøya 22. juli 2012 ble kjent. Her kom det 
fram at AUF mellom kl. 12 og 17 planla et arrangement med en 

klar politisk profil med deltakelse, blant annet, av de daværende 
statsministrene Jens Stoltenberg og Helle Thorning-Schmidt 
(Danmark). Etterlatte og pårørende skulle etter denne planen kun 
ha adgang til øya forut for dette arrangementet. Etter store medi- 
eoppslag og påfølgende forhandlinger ble planene justert slik at 
etterlatte fikk adgang til Utøya også etter kl. 17 (Brev fra etterlatte 
til AUF 2012; Brev fra AUF til etterlatte 2012). 

Skuffelsen flere berørte følte over det de opplevde som man- 
glende følsomhet fra AUFs side, gikk hos noen over i sinne 
da planene for «Nye Utøya» ble lansert 7. september 2012 
(Dagbladet 2012). Som en del av AUFs visjon for et nytt, større 
og mere funksjonelt leirsted skulle flere bygninger, inkludert 
pumpehuset og kafébygget, der henholdsvis 14 og 13 ble drept, 
rives allerede samme høst (NRK 2012). De nye planene tydelig- 
gjorde avgrunnen mellom utålmodige AUF-ere og mange av de 
pårørende. Flere av de berørte ønsket ikke sommerleir på Utøya, 
og i hvert fall ikke ennå. Kort tid etter ba en gruppe etterlatte 
Riksantikvaren om å frede alle bygningene på øya, blant annet 
med den begrunnelse at Utøya nå var blitt «vårt Auschwitz» 
(TV 2 2012). Riksantikvaren fant ikke at Utøya og bygnings- 
massen falt inn under gjeldende fredningsbestemmelser, men 
henvendelsen til Riksantikvaren og svaret derfra fikk bred dek- 
ning i mediene (Riksantikvaren 2012). 

Presset på de unge AUF-erne var høsten 2012 stort: medier, 
pårørende, fem millioner nordmenn. Alle mente noe, og ingen 
omforent løsning var i sikte. Selve symbolet på den fastlåste 
situasjonen var kafébygget. For noen av de 13 familiene som 
mistet sine kjære her, var bygget allerede et skjørt og «hellig» 
minnested. For andre, mange AUF-ere inkludert, var bygget et 
stort og ruvende «dødens hus» som sto i veien for nytt liv og ny 
aktivitet. AUF skjønte at de måtte gjøre noe, men visste ikke hva. 
De skulle ta Utøya tilbake, men fattet ikke hvordan. 

Ny start og nytt samarbeidsprosjekt 


Et midlertidig kompromiss ble inngått da AUF senere samme høst 
ble enige med Nasjonal støttegruppe etter 22. juli-hendelsene om å 
utsette alt av rivningsplaner til 2014 (Aftenposten 2012). På samme 
tid reiste Jørgen Watne Frydnes, daglig leder på Utøya, landet rundt 
for å møte de berørte familiene og høre deres tanker om Utøya og 
veien videre. Dialogen mellom AUF og etterlatte, som tidligere 
hadde vært mangelfull, ble dermed i løpet av høst 2012 og vår 2013 
mer omfattende og mer systematisert. 

Vårt arbeid med 22. juli hadde på denne tiden ført til kontakt 
og dialog med sentrale aktører og beslutningstakere i de ulike 
prosessene. I april 2013 holdt jeg en forelesning for kunstutvalget 
for de nasjonale minnestedene etter 22. juli, hvor min oppgave var 
å sette den norske prosessen inn i en internasjonal sammenheng.’ 
En av tilhørerne var AUFs representant i kunstutvalget, Mari Aaby 
West, og dette ble innledningen på en dialogbasert og stadig tettere 
kontakt mellom vårt prosjekt og AUF. I den første fasen foregikk 
det primært som samtaler mellom Aaby West og Watne Frydnes 
fra AUF og undertegnede som leder for forskningsprosjektet. 
Gradvis ble dialogen utvidet til å inkludere prosjektets internasjo- 
nale ekspertise, og i løpet av høsten 2013 var både Ed Linenthal 
og James E. Young på Utøya for å observere hvilke utfordringer 
AUF, de berørte og det norske samfunnet sto overfor. Tross sin 
lange erfaring med minneprosesser gjorde Utøya et sterkt inn- 
trykk på dem begge. Spesielt gjaldt dette kontrasten mellom øyas 
naturskjønnhet og stolte historie på den ene siden og de ufattelige 
grusomhetene 22. juli 2011 på den andre. Stående ved pumpehu- 
set hvor 14 ungdommer ble drept, ønsket Linenthal å vite hvilke 


3 — Forelesningen inngår i bearbeidet form i Kunstplanen fra KORO som ble lagt til 
grunn for den internasjonale minnestedskonkurransen for 22. juli-minnesteder. 
http://minnesteder.no/wp-content/uploads/Kunstplan1.pdf 

tradisjoner vi i Norge har for å håndtere denne typen landskap og 
hendelser. Svaret jeg da ga, var at med unntak av okkupasjonsårene 
1940-45 var Norge forskånet fra vold i masseskala, og at hjemlig 
terror var vårt samfunn så godt som ukjent med. Det fantes derfor 
minimalt med erfaring og lite av nasjonale praksiser å bygge på. 
Samtaler som dette førte også til at AUF-ere så på prosessen de 
sto i, med nye øyne. At prosessen de sto i, var krevende, visste de 
fra før, men nå ble det også satt ord på hvorfor det var slik. 

Dialogen vi hadde med AUF under disse befaringene, ble opp- 
fattet som meningsgivende, og i februar 2014 ble samarbeidet, etter 
ønske fra AUF, formalisert. Vi opprettet da en ressursgruppe som 
ikke bare skulle være samtalepartner, men også gi konkrete råd spe- 
sielt knyttet til kafébygget. I tillegg til Young, Linenthal og under- 
tegnede ble også direktør ved 9/11 Memorial Museum i New York 
Alice Greenwald, AUF-veteran og Utøya-historiker Jo Stein Moen 
og arkitekt Erlend Blakstad Haffner innlemmet i ressursgruppen. 
Haffner var også formmessig ansvarlig for planene som ble pre- 
sentert i september 2012, og representerte dermed forbindelsen 
mellom prosessen det første året og de endringer og bearbeidinger 
som lå foran, i det videre arbeidet. 

Etter kontroversene rundt «Nye Utøya» i 2012 ble AUFs planer 
om sommerleir på Utøya skrinlagt. Avtalen med nasjonal støtte- 
gruppe innebar også at det ikke skulle være sommerleir på øya 
i 2014. Mens AUF avsto fra å arrangere sommerleir i 2012, ble 
det likevel avholdt sommerleir både i 2013 og 2014, men da på 
Gulsrud på landsiden av Tyrifjorden. For AUF hadde sommer- 
leirene på Utøya over flere tiår spilt en sentral rolle for organi- 
sasjonens identitet. Her ble nybakte ferskinger omgjort til fullt 
integrerte AUF-ere, og her gikk bygging av vennskap og politisk 
skolering hånd i hånd. I 2014 var derfor årene uten Utøya som 
arena for dette begynt å bli et stort problem både for AUFs identi- 
tet og organisasjonsbygging. 

En av hindringene for ny sommerleir på Utøya var kontrover- 
sen knyttet til kafébygget, et stort bygg sentralt plassert midt på 
den lille øya, som hadde vært det sentrale møte-, samlings- og 
serveringstedet. Kafébygget var også arena for viktige politiske 
begivenheter, og det var her Gro Harlem Brundtland talte om 
formiddagen 22. juli 2011. Som åsted for 13 brutale drap var 
det imidlertid vanskelig å se for seg at bygget kunne få tilbake 
disse opprinnelige funksjonene. For noen var lillesal og storsal 
allerede blitt «hellige steder»: steder for hedring av minnene til 
de som ble drept der, og ikke noe annet. Flere argumenterte der- 
for for at bygget måtte fredes, eller i hvert fall bevares i uendret 
form. Andre igjen fryktet at en full bevaring ville «fryse» bygget 
og dermed også øya som et åsted slik den var etter terroristens 
redselsgjerninger. En slik løsning, trodde mange AUF-ere, ville 
umuliggjøre Utøya som politisk leirsted og dermed i realiteten 
bidra til å fullføre terroristens verk. 

Ved gjentatte besøk inne i bygget delte AUF-ere sine historier 
fra 22. juli, og gradvis ble det klart for oss at bygget ikke uteluk- 
kende var et sted for død. Det var også et sted for overlevelse, for 
omsorg, og for flukt. Særlig tydelig ble dette i møtet med fortel- 
lingen til AUF-er og sentralstyremedlem Hilde Firman Fjellså 
27. mai. Inne på toalettet hvor hun hadde søkt tilflukt, fortalte hun 
sin historie om hvordan noen spinkle toalettbåser ble redningen 
for henne og 17 andre leirdeltakere. Mange fortalte også hvor- 
dan de reddet livet ved å bruke bygget som en fluktrute fra telt- 
plass, videre ut vinduene og derfra til fjorden eller til skjulesteder 
rundt på øya. Død, skjulested eller flukt var de tre alternativene 
som gjaldt den dagen, og gradvis så vi hvordan de ulike historiene 
og skjebnene fra ulike deler av øya i konsentrert form var repre- 
sentert inne i selve kafébygget. Det samme var solidariteten og den 
grenseløse omsorgen som ungdommene viste for hverandre den 
dagen, inne i kafébygget og rundt omkring på øya (Schau 2012). 

Gjennom mange og lange samtaler ble det klart både for oss og 
AUF-ledelsen at kafébygget og det bygget rommet av ulike skjeb- 
ner og fortellinger, på en eller annen måte måtte bli en del av 
Utøyas nye liv og nye identitet. Ikke minst fordi vi her hadde et 
fysisk sted og en fysisk struktur som kunne romme minner og his- 
torier fra ulike deler av øya den dagen. På denne måten, håpet vi, 
ville også de øvrige delene av øya gradvis frigjøres fra hendelsene 
22. juli. Dette ga desto større mening siden kafébygget også var det 
eneste stedet hvor de fysiske sporene etter denne beksvarte freda- 
gen fremdeles var fysisk synlige. 

Basert på denne tenkningen og inspirert av Hildes historie 
skisserte arkitekt Blakstad Haffner på en workshop neste dag en 
løsning hvor de mest berørte og sentrale delene (flukt, skjulested 
og åsted) av kafébygget skulle bevares, men de øvrige delene ble 
foreslått revet. Blakstad Haffner foreslo videre å bygge en ny byg- 
ningskropp som dels skulle hegne om de bevarte delene, dels 
skape rom for fremtidsrettet historiefortelling, læring og reflek- 
sjon. Senere samme dag ble skissen presentert for Jørgen Frydnes, 
Eskil Pedersen og Mari Aaby West, som alle ga sin tilslutning til 
idékonseptet som lå bak. Forslaget betød at AUFs tidligere planer 
om en rivning av kafébygget måtte omgjøres til fordel for beva- 
ring av lillesal, deler av storsal, korridor og toalettområder, samt 
bygging av et nytt omkransende bygg. Det nye grunnkonseptet ble 
vedtatt av et enstemmig sentralstyre, og 2. juli 2014 ble de endrede 
planene for kafébygget presentert i en kronikk og et lengre inter- 
vju i Aftenposten med Eskil Pedersen. Her slo AUF-lederen fast 
at de i 2012 hadde vært for tidlig ute, og at de nå i 2014 hadde 
funnet fram til en bedre og mer balansert løsning hvor både pum- 
pehuset og deler av kafébygget skulle bevares (Aftenposten 2014). 
Både innrømmelsene og det nye konseptet ble godt mottatt blant 
de berørte og i offentligheten. En videre bearbeiding av konseptet 
ble presentert for NRK, TV 2 og Dagbladet 1. september samme år. 

Etter ønske fra AUF deltok her også direktør ved 9/11 Memorial 
Museum Alice Greenwald for å bidra til troverdighet blant berørte 
og i offentligheten (Greenwald 2014). 


Forskningsetikk og metode - noen 
refleksjoner 


«July 22 and the negotiation of memory» har fra starten vært et 
kvalitativt orientert prosjekt, og den fleksibiliteten som ligger i 
dette metodevalget, har vært avgjørende for å kunne tilpasse data- 
innsamlingen for de ulike minneprosessene. Ikke minst gjelder 
dette for prosessen på Utøya, hvor aktiv deltakelse var vår billett til 
innsiden av en prosess som var skjør og i stor grad lukket for andre 
enn de berørte familiene og AUF. 

Fordi AUFs behov for faglig bistand var premisset som mulig- 
gjorde vår forskning, var det nødvendig å avklare om rollene som 
forskere og rådgivere kunne kombineres, hvordan dette i så fall 
kunne gjøres, og hvilke implikasjoner dette ville ha for oss som for- 
skere og som rådgivere. Her ble det viktig å la seg informere om 
mulighetsrommet som ligger i ulike relasjonsbaserte forsknings- 
metoder som aksjonsforskning og deltakende observasjon. Like 
viktig som valg av metode var imidlertid den etiske dimensjonen. 
Dels dreide dette seg om overordnede retningslinjer, dels om behov 
for en etisk praksis som var holdbar i vår interaksjon med de invol- 
verte på en dag til dag-basis. Jevnlig skulle vi komme opp i det 
som sosiologene Guillemin og Gillam definerer som «etisk viktige 
øyeblikk» (ethically important moments) hvor skjøre situasjoner 
krevde en sensitivitet og en respons som ikke kunne detaljplanleg- 
ges (Guillemin & Gillam 2004). Etikk og metode er aldri ett, heller 
ikke i vårt prosjekt, men både i første fase og jevnlig underveis opp- 
levde vi hvor tett etikk og metode virket sammen. I dette avsnit- 
tet har jeg derfor valgt å fokusere på samspillet mellom metode og 

etikk og hvordan dette gikk som en rød tråd gjennom arbeidet vårt 
på Utøya. 

AUF-erne vi samarbeidet med, var alle direkte berørt. De hadde 
alle enten vært på øya 22. juli, eller de hadde mistet noen som sto 
dem nær. Da vi innledet arbeidet vårt, hadde disse ungdommene 
tre krevende år bak seg. På denne tiden var det også flere stemmer 
i den norske offentligheten som ga uttrykk for at Utøya og 22. juli 
hadde en nasjonal betydning langt utover hensynet til en politisk 
ungdomsorganisasjon, og at ansvaret for den videre prosessen 
burde overlates til andre. Dette bidro til økt spenningsnivå innad 
i AUF, og til at en vanskelig situasjon ble vanskeligere. 

Presset som organisasjonen hadde på seg, var også tydelig da vi, 
i forbindelse med formaliseringen av vår rådgiverrolle, 25. februar 
2014 første gang møtte en samlet AUF-ledelse. Fram til da hadde vi 
primært forholdt oss til Frydnes og Aaby West, som vi etter åtte 
måneders dialog med hadde en avklart relasjon til. For flere av de 
andre i AUF-ledelsen, som Eskil Pedersen, Marianne Wilhelmsen 
og Åsmund Aukrust, var dette første møte med oss. Spørsmålene 
var derfor mange om våre motiv, vår kompetanse og vår rolle- 
forståelse. Min respons var å være tydelig på at vi gjennom våre 
internasjonale partnere hadde kompetanse som ville være viktig og 
kanskje avgjørende for å få til gode løsninger på en situasjon som 
hadde blitt stadig mer kompleks. På den annen side var jeg like 
tydelig på at det var AUF selv som i dialog med de berørte og innad 
i egen organisasjon måtte gjøre valgene og ta de grep som treng- 
tes for å komme tilbake til Utøya. En lignende situasjon oppsto tre 
måneder senere da hele ressursgruppen (unntatt Alice Greenwald) 
i mai 2014 var i Oslo for å møte et samlet sentralstyre. Flere av sty- 
remedlemmene hadde på dette tidspunktet i liten grad vært invol- 
vert i det interne arbeidet som pågikk, og for mange sto forståelsen 
fra 2011-2012 om at kafébygget måtte rives, fremdeles sterkt. Det 
var derfor nok en gang spenning i rommet knyttet til vårt prosjekt 

og vår agenda. Åpningsreplikken fra James Young under møtet: 
«We are not here to tell you what to do, we are here to keep you 
company» formidlet imidlertid en rolleforståelse fra vår side hvor 
det kom tydelig fram at eierskapet i prosessen måtte ligge hos AUF. 
Begge disse eksemplene var «etisk viktige øyeblikk» hvor det var 
avgjørende at mennesker i en allerede krevende situasjon ikke 
skulle bli tilført en merbelastning som følge av vår tilstedeværelse. 
I disse to konkrete tilfellene lyktes vi i å agere situasjonsbestemt 
på måter som skapte trygghet og ivaretok AUF-ernes autonomi og 
integritet. Slike hendelser hadde imidlertid også metodiske impli- 
kasjoner ved at AUF-erne i tillegg til å være informanter for det 
faglige arbeidet også tok en deltakende og aktiv rolle i prosessen. 
I løpet av kort tid gikk de involverte AUF-erne derfor fra å være 
forskningsobjekter til å bli forskningsdeltakere. Dette ga en rolle- 
avklaring og en trygghet som også gjorde at vi som forskere kunne 
være tydelige på faglige vurderinger som ikke nødvendigvis ble delt 
av alle i AUF. 

I ettertid har jeg av flere blitt spurt om vi drev aksjonsforskning 
på Utøya, altså forskning hvor forskeren selv kommer med forslag 
til endringstiltak, deltar i gjennomføringen av tiltakene og kontrol- 
lerer virkningen av dem (Coughlan & Brydon-Miller 2014). I én 
forstand er dette riktig, da vi fra vår posisjon på innsiden av pro- 
sessen var mer å regne som bevegende aktører enn som passive 
observatører. Mens mye av det som omtales som aksjonsforskning, 
tar utgangspunkt i konkrete ønsker om endring innenfor et eta- 
blert praksisfelt (som skoleverk og helsevesen), var situasjonen på 
Utøya mer åpen og med et utall mulige utfall. På den ene side var 
utfordringene konkret avgrenset til et spesifikt geografisk sted og til 
en organisasjon som eier, på den annen side ville alle valg ha inn- 
virkning for flere tusen berørte og for den videre håndteringen av 
et traume som angikk en hel nasjon. Vi var klare på at ny aktivitet 
på Utøya måtte bygge på en bevissthet og ærlighet rundt det som 

skjedde 22. juli, men utover dette hadde vi ingen forhåndsdefinerte 
forslag til tiltak og metodikk. Vi visste at vår inntreden ville ha en 
effekt, men ikke hvilken. 

Vår involvering i Utøya-prosessen 2013-2014 synes for meg 
derfor å ha flere berøringspunkter med deltakende observasjon, 
en metode særlig utbredt i sosialantropologi og i deler av sosio- 
logifaget (Fangen 2010). I deltakende observasjon er hovedgrepet 
som forsker å være til stede i forskningsobjektenes verden. Dette 
for å få en innlevelse og en kjennskap fra innsiden som en vanskelig 
kan få fra utsiden. Et konkret eksempel på dette var vår gradvis 
økte forståelse av AUF som en livsfaseorganisasjon hvor medlem- 
skap, aktivitet og identitet knyttet til organisasjonen gjelder for 
noen korte, men gjerne svært intense ungdomsår. Dette ga oss 
som voksne ikke-AUF-ere en dypere forståelse av tidsdimensjonen 
i prosessen og av behovet for å komme tilbake innenfor en tids- 
ramme som ville muliggjøre den historie-, identitets- og erfarings- 
overføring mellom nye AUF-ere og eldre AUF-ere som alltid har 
vært en så sentral del av sommerleirene på Utøya. 

Gjennom vår deltakelse på Utøya var vi involvert i komplekse 
og krevende samhandlingsprosesser samtidig som vi gjennom felt- 
notater skulle dokumentere prosessen. Et dilemma i dette var at 
vår tilstedeværelse påvirket både prosess og utfall. I mange typer 
følgeforskning er nærheten til prosess og aktører en utfordring. Ved 
deltakende observasjon kommer i tillegg utfordringen ved at en 
som forsker også er medprodusent av de kilder og data som utgjør 
analysematerialet. Nærheten til de innsamlede observasjonene 
åpner for flere innganger til forståelse av kompleksiteten og de ulike 
delene i prosessen som virket sammen. På den annen side kan vi 
si at den samme nærheten påvirker eller «forurenser» observasjo- 
nene på måter som svekker deres verdi som basis for forklaringer 
med overføringsverdi til andre og lignende situasjoner. Det er der- 
for trolig riktig å si at våre observasjoner av prosessen på Utøya 

har større verdi som dokumentasjon av en på mange måter unik 
prosess enn som utgangspunkt for generaliserende teoribygging. 

Nærheten til prosessen og aktørene økte imidlertid vår årvå- 
kenhet og vår følsomhet. Dette ga oss en dypere forståelse av 
prosessens mange sammensatte og motstridende hensyn enn det 
som ellers kom fram i mediene og offentligheten. Vi fikk også økt 
bevissthet rundt viktigheten av å lytte fremfor å snakke. En annen 
gevinst av nærhet og gjensidig tillit var en bredere inngang til og 
et økt tilfang av tolkningsmateriale. Jevnlig fikk vi informasjon og 
kunnskap som ikke finnes nedfelt i offisielle dokumenter, og som 
neppe heller ville kommet fram i en ordinær intervjusituasjon. 
Det var for eksempel en sterk opplevelse å observere hvordan flere 
AUF-ere slet med å snakke om Utøya og slet med å være på Utøya. 
Dette samtidig som de deltok iherdig i arbeidet med å komme til- 
bake til Utøya både av hensyn til sine drepte venner og av hensyn 
til nye AUF-ere. 

Som forskere flest forsker og skriver vi primært for et smalt 
og avgrenset faglig fellesskap. Det har derfor vært et privilegium 
å oppleve at vår humaniorabaserte faglighet i en kritisk fase for 
mange har hatt en praktisk og konkret betydning. Tilliten og de 
nære relasjonene til AUF spesielt, men også til berørte, har videre 
gitt oss adgang til arenaer, diskusjoner og prosesser som ganske sik- 
kert ellers ville forblitt stengt for innsyn utenfra. Forskningsmessig 
har prosjektet gjennom perioden 2013-2014 på Utøya fått flere lag 
av kompleksitet siden deler også vil måtte romme dokumentasjon 
og analyse av egen intervensjon. Det er ikke gitt at alle enkelthe- 
tene i våre beskrivelser og opplevelser vil deles av AUF, og i tillegg 
innebærer analyse at en tilfører noe mer til det en har sett og hørt. 
Arbeidet med å omgjøre observasjoner og notater til analyser som 
skal bli en del av fagfeltet nasjonalt og internasjonalt, blir derfor 
krevende og vil måtte kvalitetssikres gjennom tett involvering av 
fagfeller. Prosjektets bidrag til minnestudier som fagfelt blir derfor 

dels våre egne analyser, dels tilgjengeliggjøring av et materiale som 
forhåpentlig også kan inngå i fremtidige forskningsprosjekter til 
andre forskere. 


Avslutning 


Under terrorangrepet og i timene etter tok ungdommene i AUF 
ansvar for hverandre. Allerede dagen etter var de også tydelige på 
at de ville ta ansvar for AUF som organisasjon og for Utøya som 
en del av AUFs fremtid. Da Utøya i august 2015 ble gjenåpnet for 
sommerleir, var det et resultat av en fire år lang og svært krevende 
prosess. Åpningen fant sted foran et stort nasjonalt og internasjo- 
nalt pressekorps og med 1300 påmeldte deltakere, mens det til sam- 
menligning i 2011 var drøye 600 deltakere. Oppslutningen vitnet 
om en organisasjon som hadde klart seg gjennom nesten umen- 
neskelige prøvelser, og også om en ungdomsgenerasjon som i årene 
etter 22. juli 2011 valgte å møte terror og vold med økt politisk og 
samfunnsmessig engasjement.* 

I 2013-2014 bisto vi, etter invitasjon fra AUF, i arbeidet med 
å balansere behovet for minne og nytt liv for Utøya som helhet, 
og mest konkret i arbeidet med å finne en balansert løsning for 
kafébygget, hvor 13 ungdommer ble myrdet 22. juli 2011. En sen- 
tral del av vår oppgave i dette var å gi «input» fra håndtering av sam- 
menlignbare prosesser andre steder, å åpne et handlingsrom hvor 
AUF innad og i dialog med de berørte kunne tenke nytt. I løpet 
av prosessen opplevde vi at AUFs forståelseshorisont ble utvidet, 
og at de fikk sett seg selv i et internasjonalt speil med gjenkjenn- 
bare mønstre og dilemmaer. Ett drøyt år med tett dialog mellom 
oss og i første rekke AUF, men også etter hvert med berørte og den 


4 1 2011 hadde AUF 9600 medlemmer. I 2015 er tallet 14 000 medlemmer. Også 
de andre ungdomspartiene i Norge har etter 2011 hatt en markant vekst i antall 
medlemmer. 

nasjonale støttegruppen etter 22. juli, la grunnlag både for bredere 
forankring og for at planene for «Nye Utøya» på en mer balansert 
måte ivaretok de ulike hensynene. I løpet av sommeren 2014 ble de 
første skissene av Hegnhuset, et minne- og læringssenter som skal 
bygges rundt og beskytte de berørte delene av kafébygget, presen- 
tert i ulike settinger. Samtidig, og uten vår medvirkning, foregikk 
en prosess med å etablere et minnested for de berørte på en mer 
avskjermet del av øya.” Minnestedet «Lysningen» ble innviet på 
fireårsdagen for terroren, 22. juli 2015, mens minne- og lærings- 
senteret ble åpnet sommeren 2016. At AUF i samarbeid med de 
berørte, og med bistand fra vår forskergruppe, tok grep for å iva- 
reta og balansere behovene for både minne og nytt liv, bidro til 
at mange av kontroversene stilnet, og til at øya igjen er arena for 


sommerleirer for unge AUF-ere fra hele Norge. 

Etiske utfordringer i 
ekstremismeforskningen 
i Norge 


Lars Gule ' 


In this chapter, five ethical challenges in research on extremism 
are discussed. First, how to take into consideration the interests of 
survivors of terrorist attacks and their dependants in order to avoid 
re-traumatisation. Second, the collection and treatment of sensitive 
personal data in research on extremists, as even (suspected) extre- 
mists have a right to privacy. Third, the duty to prevent harm if the 
researcher learns about planned violent crimes during his/her 
research. Fourth, the danger of researchers in aiding extremists in 
clarifying their ideology. Fifth, the danger of researchers aiding 
extremists and terrorists in developing their violent strategies. 
All these challenges are serious. They could indicate that research 
on extremism should be avoided all together. However, knowledge 
about extremists and their extreme ideologies and strategies are 
needed in order to prevent violence and terrorism, and research will 


be carried out regardless — especially by various security services. 


1 


Førsteamanuensis, Institutt for internasjonale studier og tolkeutdanning, Høgskolen 

Such investigations will most often be classified. Thus, it will be 
unknown to the public. In an open and democratic society, research 
based knowledge should be available to the community as it is this 
public, which will be ultimately responsible for counter-extremism 
and counter-terrorism policies. Accordingly, open and accessible 
research on extremism outweighs the disadvantages and possible 
pitfalls of such research as researcher have a responsibility to inform 


the public about various aspects of extremism. 


Innledning 


De etiske utfordringene ved forskning på ekstremisme og ekstre- 
mister ble tydelige da Anders Behring Breivik vinteren 2013-2014 
sendte ut invitasjoner til et knippe forskere og tilbød dem å intervjue 
ham. De nasjonale forskningsetiske komiteene ville sette søkelys på 
en del av utfordringene disse henvendelsene representerte, gjennom 
et seminar i april 2014 (De nasjonale forskningsetiske komiteene 
2014; Severinsen 2014). Ville det være riktig å formidle terroristens 
synspunkter til et større publikum, om enn i en forskningsmessig 
relevant sammenheng? Hva med hensynet til de pårørende som vil 
trekke et glemselens slør over hele mannen og alt han står for? 

Slike forskningsetiske problemstillinger er likevel bare noen 
av flere som dukker opp i forskningen på ekstremisme og ekstre- 
mister. I dette kapittelet vil jeg se nærmere på følgende fem 
hovedutfordringer: 


e Hensynet til overlevende og pårørende for terrorhandlinger 

e Personvern når det forskes på ekstremister 

e Avvergingsplikten 

e Faren for å hjelpe ekstremister i å avklare sin ideologi 

e Faren for å hjelpe ekstremister og terrorister i å utvikle sine 
voldsstrategier 

Dette er ikke de eneste problemstillingene som er relevante. 
Mye av forskningen foregår på/via Internett, noe som reiser egne 
utfordringer (Buchanan og Zimmer 2012). Viktige utfordringer 
som heller ikke drøftes, er bruken av skjult observasjon - som bruk 
av falske profiler på Internett eller falsk identitet ved rekruttering til 
intervjuer, eller «provokasjoner» gjennom intervensjoner i ekstreme 
miljøer på nett eller i fysisk forstand, blant annet gjennom falske 
profiler/identiteter. Slike tilnærminger kan gi verdifull informasjon, 
men er ved første øyekast i strid med mange forskningsetiske regler, 
som informert samtykke, mulighet til å reservere seg, informasjon 
om resultater og publisering (Bikson mfl. 2007, von Hippel 2015, 
men også Reynolds 2012). Heller ikke spørsmål om etiske utfor- 
dringer gjennom den risiko forskerne selv utsettes for i kontakt med 
ekstremister, tas opp her (men se Lee-Treweek og Linkogle 2000 og 
Speckhard 2009 for mer om dette). 

I dette kapittelet forstås ekstremisme som en videre kategori enn 
terrorisme, men slik at all terrorisme er former for ekstremisme, 
mens alle former for ekstremisme ikke nødvendigvis fører til 


terrorisme. 


Ofre og pårørende 


Den første problemstillingen er generell fordi det alltid vil være 
ofre og etterlatte etter terrorhandlinger som kan få revet opp men- 
tale sår, noen ganger lang tid etter hendelsene. I Norge er problem- 
stillingen viktig når det gjelder forskning på terrorhandlingene 22. 
juli 2011. Mange av de overlevende og pårørende etter ofrene 
ønsker minst mulig omtale av Breivik. De ønsker å glemme ham og 
det han står for. Dette er et legitimt ønske og noe forskere også må 
forholde seg til. Men hvordan? 

Det er fortsatt mye å lære om terrorhandlingene 22. juli 2011, 


selv om det foreligger et omfattende kompendium som beskriver 

en del av motivene og framgangsmåten. Slik utvidet kunnskap kan 
være viktig for å forstå og for å forebygge. Av samme grunn er det 
også behov for forskning som ikke kan utelukke intervjuer eller 
samtaler med Breivik. Flere detaljer i hans motivasjon og hva som 
påvirket ham i tiden fram til terrorhandlingen, samt mer kunnskap 
om hvordan han har videreutviklet sin ideologiske posisjon, er av 
faglig interesse. Dette var bakgrunnen for at professor Øystein 
Sørensen og jeg selv sa ja til å møte Breivik.* 

For å forminske de uønskede effektene dette kan ha for ofre og 
pårørende, er det behov for et godt samarbeid mellom forskeren 
eller forskerne og støttegruppen for pårørende. Et slikt samarbeid 
skal selvsagt ikke føre til at de overlevende og pårørende skal 
avgjøre hva det skal forskes på, og hvordan dette skal gjøres, men 
det er rimelig at forskere tar hensyn til de sterke følelsene denne 
typen forskning kan resultere i ved publisering. Særlig når formid- 
ling av forskningsresultatene kan nå et bredt publikum. 

For professor Sørensen og meg selv var det også avgjørende at 
ikke Breivik skulle styre vår forskning, verken ved å legge urimelige 
begrensninger på hva vi kunne spørre om, eller ved å kreve innfly- 
telse på valg av terminologi eller formuleringer av funn når vi 
skulle publisere. Dette ga vi uttrykk for på en slik måte at dette ble 
offentlig kjent, blant annet via det seminaret i april 2014 som inspi- 
rerte dette kapittelet. Dette var trolig en medvirkende grunn til at 
Breivik avbrøt kontakten med oss. 

De fleste forskere vil formidle sin forskning i fagartikler, rappor- 
ter og/eller bøker. Disse har tradisjonelt et begrenset nedslagsfelt — i 
hovedsak fagfeller — og vil derfor i beskjeden grad berøre ofrene for 
terror. Men når det gjelder Breiviks terrorhandling i Norge, framstår 


2 — Sørensen og jeg er begge med i Nettverk for studier av totalitarisme og demokrati 
(NEST), se http://www.hf.uio.no/iakh/forskning/nettverk/totalitarisme/ for mer 
informasjon. 

denne som så spesiell at også forskning på og omkring handlingen 
og terroristen selv vil vekke stor interesse i en rekke medier i mange 
år framover. Derfor er det all grunn til å tro at denne forskningen vil 
ha et langt bredere nedslagsfelt og derfor også sterk påvirkning på 
befolkningen enn det meste av annen og beslektet forskning. Det 
finnes belegg for dette i forskning på etterlatte etter 11. september- 
angrepet 2001 (Christ 2010, Stovall-McClough og Cloitre 2006). 
Det viste også oppmerksomheten som Breiviks invitasjon til for- 
skere fikk i mediene, og interessen for seminaret til De nasjonale 
forskningsetiske komiteene i april 2014. 

På den andre siden er det mulig at også ofrene for islamistiske ter- 
rorhandlinger i utlandet, men med utspring i Norge, kan oppleve 
forskning på norske ekstreme islamistiske terrorister tilsvarende 
belastende, særlig ved publisering i internasjonale kanaler, om enn vi 
ikke har eksempler på dette til nå. Derfor bør problemstillingen også 
ses mer generelt enn bare knyttet til Breiviks handlinger. Spørsmålet 
blir dermed hvordan man kan ta tilbørlig hensyn til ofre og pårø- 
rende for terror uten at dette går ut over forskningens målsettinger 
og integritet. 

Det enkleste svaret er trolig at man informerer ofre og pårørende 
om pågående forskning og forestående publisering, hvis mulig. 
I den norske konteksten omkring Breiviks terror vil formidling 
gjennom støttegruppen være en aktuell tilnærming. Det vil neppe 
være like enkelt å informere og eventuelt koordinere med ofre 
utenfor Norges grenser, men det bør kanskje forsøkes likevel. 

Videre vil dette handle om presentasjonen av forskningsmate- 
rialet. Det vil trolig være måter å beskrive hendelsesforløp og 
forskningsfunn på som er mer belastende enn andre. Her vil det 
være forskningsformålet som må ligge til grunn, men ingen for- 
sker har fullmakt til å opptre urimelig hensynsløst. 

Den etiske vurderingen i denne sammenheng innebærer en avvei- 
ning av to hensyn — behovet for ny kunnskap mot ofre og pårørendes 

behov for å legge hendelsen bak seg, blant annet for å hindre retrau- 
matisering. Det er ingen enkel avveining, og det er neppe mulig å gi 
et fasitsvar. Men forskere kan i alle fall ikke ignorere hensynet til ofre 
og pårørende i sin jakt på kunnskap og forståelse. 


Personvern 


Kunnskap om hvem som blir ekstremister, er viktig for å kunne for- 
klare hvordan og hvorfor ekstremiseringsprosessen skjer. «Hvem» 
i denne sammenheng dreier seg om innsikt i sentrale sosioøkono- 
miske variabler som etnisk opprinnelse/tilhørighet, familiebak- 
grunn, utdanning, økonomisk status, arbeidsforhold, (psykisk) 
helse og kriminalitet. Svar på «hvordan» og «hvorfor» krever at 
vi også må kunne forstå motiver, blant annet på bakgrunn av 
politisk-ideologisk og/eller religiøs overbevisning og aktivitet. Alt 
dette er personopplysninger, mange av dem av sensitiv art. I norsk 
sammenheng er nærgående studier av Breiviks barndom og forhol- 
det til moren eksempler (Borchgrevink 2012; Christensen 2013). 
Internasjonalt foreligger det flere studier av islamistiske terrorister 
hvor også psykisk helse tematiseres (for eksempel Sageman 2004; 
Bakker 2006). 

I Norge er behandling av personopplysninger, herunder sensitive 
opplysninger, lovregulert (jf. personopplysningsloven $$ 8 og 9). 
Personopplysninger skal ikke brukes eller spres i forbindelse med 
forskning uten at flere hensyn er tatt. Anonymisering av informanter 
og de det forskes på, er viktig og står også sentralt i en rekke fors- 
kningsetiske regler, nasjonalt og internasjonalt (NESH 2016, AoIR 
2002, AoIR 2012, British Sociological Association 2002; se også van 
Gorp 2013). I det følgende ser jeg nærmere på (1) anonymitet og 
anonymisering og (2) fritt og informert samtykke. 

Det kan være vanskelig å sikre anonymitet når man forsker på 
små utvalg, som man gjerne gjør i mye av forskningen på ekstreme 

holdninger og handlinger. I mindre og gjennomsiktige samfunn 
kan en enkelt forskningsmessig viktig opplysning være tilstrekkelig 
til å identifisere en person. Dette skal i prinsippet unngås. På den 
andre siden vil ofte personer med ekstreme holdninger - som 
fremmedkrigere - allerede være kjent i lokalmiljøet. Men om 
personene ikke er kjent i sine miljøer, kan forskere komme til å 
bidra til en svært uheldig stigmatisering av personer, nettopp fordi 
personene identifiseres med svært omstridte normer og verdier 
(van Gorp 2013; Speckhard 2009). 

I forbindelse med rettssaker blir også mye kjent om personers bak- 
grunn og motiver. Dette gjelder for en del tiltalte fra både ekstreme 
islamistiske og høyreekstreme miljøer. En del av dette stoffet blir 
presentert for allmennheten gjennom medienes referater — og slett 
ikke alltid anonymisert. 

Det er derfor både et paradoks og et dilemma at journalister kan 
samle og presentere stoff om ekstremister som forskere ikke like 
enkelt kan samle, sammenstille og presentere. For forskere vil en 
slik sammenstilling med sensitive personopplysninger også fra 
åpne og tilgjengelige kilder som presse og sosiale medier i utgangs- 
punktet kreve konsesjon, dvs. tillatelse fra Datatilsynet (jf. person- 
opplysningsloven $ 33), med mindre det foreligger en tilråding fra 
et personvernombud (jf. personopplysningsforskriften $ 7-27). 
Og selv når personopplysningene ikke er sensitive, kreves det infor- 
mert samtykke fra dem det forskes på (personopplysningsloven $ 8; 
se også De nasjonale forskningsetiske komiteene 2006). I prinsippet 
er ikke dette et urimelig krav, men det vil i praksis kunne gjøre det 
umulig å gjennomføre relevant forskning fordi det ikke er mulig 
å innhente det informerte samtykket. Det kan være flere grunner 
til dette, men det er opplagt vanskelig å komme i kontakt med per- 
soner som befinner seg i en krigssone, som de norske fremmedkri- 
gerne i Syria og Irak, eller som allerede er døde (uten at dette er 
offisielt bekreftet). Videre kan en rekke personer - som hjemvendte 

fremmedkrigere — velge å gå under jorda, dvs. gjøre seg utilgjenge- 
lig for kontakt med forskere og andre, fordi de ikke ønsker opp- 
merksomhet eller å bli oppdaget av politi og påtalemyndighet, 
som jo kan forventes å fremme tiltaler mot dem for støtte til eller 
deltakelse i en terrorgruppe. Det siste forholdet gjør det også van- 
skelig for forskere å få gjennomført intervjuer med hjemvendte 
fremmedkrigere, men dette er mer av en kildeutfordring og et 
eventuelt metodeproblem (se Hemmingsen 2011). 

Dilemmaet i denne forbindelse består i at forskere gjerne vet 
mye fordi de har lest aviser, gått gjennom Facebook-profiler 
og -kommentarer, vært til stede under rettssaker, har snakket med 
noen av ekstremistene, og så videre, men ikke har anledning til å 
systematisere denne kunnskapen (andre steder i enn i eget hode) 
og presentere den i form av tabeller og analyser fordi dette er 
sensitiv personinformasjon. Samtidig er kunnskapen samfunns- 
messig viktig skal man kunne bidra til forebygging av ekstremisme 
og ekstreme handlinger. Forsvarets forskningsinstitutt (FFI) har 
forsøkt å få tillatelse fra Datatilsynet til å sammenstille informasjon 
fra åpne kilder, dvs. avisartikler, intervjuer, Facebook-sider og 
lignende. «Vi ønsket å systematisere informasjon som ligger ute på 
internett for å lage profiler på fremmedkrigerne», uttalte leder av et 
forskningsprosjektet om dette ved FFI, Thomas Hegghammer, 
til VG i august 2015 (Bergo 2015). Betingelsen Datatilsynet stilte 
for gjennomføring av prosjektet, med krav om at de registrerte 
fremmedkrigerne måtte informeres om at de ble forsket på, 
var umulig å innfri, mente miljøet ved FFI, blant annet fordi 
fremmedkrigerne i stor grad befinner seg utenfor rekkevidde i 
områder herjet av borgerkrig. Datatilsynet mente likevel dette ville 
være mulig å få til (Thon 2015). For FFI ble det imidlertid for 
tidkrevende. 

Selv om det stilles andre krav i andre land, møter også interna- 
sjonale forskerkolleger utfordringen og må forholde seg til både 

nasjonal lovgivning og fagfeltets forskningsetiske retningslinjer 
(Reynolds 2012). Uansett, dilemmaet har ingen enkel løsning. 
For det er grunn til å ta personvernet på største alvor, samtidig som 
vi også har behov for solid kunnskap for å kunne motvirke ekstre- 
misering. Det er derfor nødvendig å avklare forholdet mellom hen- 
synet til informanten og behovet for forskningsbasert kunnskap. 
Dette er tematisert i forskningsetiske retningslinjer, men må altså 
vurderes både for hvert forskningsprosjekt og hver enkelt 
informant. 


Avvergingsplikten 

Dersom forskere får tilgang til informanter og kilder som er ekstre- 
mister, kan man også få kunnskap om begåtte eller planlagte 
ekstreme handlinger. Slike handlinger kan også dreie seg om alvor- 
lige forbrytelser. Her dukker fort dilemmaet opp mellom avver- 
gingsplikten og forskerens taushetsplikt overfor informanten. 

Selv om hovedregelen i Norge er at man ikke har plikt til å melde 
fra til myndighetene eller andre dersom man får kunnskap om at 
en straffbar handling er i gjære, uten at man selv på noen måte med- 
virker til handlingen, finnes det unntak. $ 196 i den nye straffeloven 
pålegger alle, under trussel om straff, en plikt til å avverge visse 
grovere forbrytelser. Dette gjelder for terrorisme, krigsforbrytelser, 
drap, seksuelle overgrep - særlig mot barn, kidnapping og grovere 
tilfeller av vold (Store norske leksikon og Elden 2015; se også 
Fossheim og Ingierd 2013). Mye av dette er ekstreme handlinger 
som for eksempel fremmedkrigere kan ha vært med på - eller som 
planlegges gjennomført i Norge eller andre steder. Dette gjelder 
derfor også handlinger i utlandet gjennomført av norske borgere 
eller en person med bosted i Norge (jf. straffeloven $ 5). 

Forskere har også en avvergingsplikt dersom han eller hun får 
kunnskap til konkrete terrorplaner, drap eller andre voldshandlinger. 

Det er likevel et relevant spørsmål hvor langt avvergingsplikten 
strekker seg, noe som også henger sammen med forståelsen av 
terrorbegrepet og -fenomenet. Sosiologen May-Len Skilbrei drøfter 
dette på en opplysende måte i sammenheng med egen forskning på 
prostitusjon og mulig menneskehandel (Skilbrei 2013). Det må med 
andre ord gjøres skjønnsmessige vurderinger. 

Har man plikt til å (medvirke til å) forhindre at noen reiser til 
Syria for å slutte seg til jihad mot regimet i Damaskus? Har man 
plikt til å forhindre dette bare dersom man har opplysninger om 
at vedkommende potensielle fremmedkriger har valgt å reise til 
en organisasjon — for eksempel Jabhat al-Nusra eller Den islamske 
staten — som star på noen lands lister over terrororganisasjoner? 
Å slutte seg til en terrororganisasjon er etter norsk lov en alvorlig 
forbrytelse, med en strafferamme på inntil 10 år, jf. straffeloven 
$$ 131-144. Men medlemskap i en gruppe innebærer ikke 
nødvendigvis at medlemmet vil begå terrorhandlinger. Det kan 
således reises alvorlige innvendinger mot omfanget av den norske 
terrorlovgivningen. Derfor reises det et dilemma om en forsker i 
en intervjusituasjon får kunnskap om at noen planlegger å reise 
til Syria. Er dette noe han eller hun har en lovpålagt plikt til å 
(bidra til å) avverge? Her kan situasjonen også variere fra land 
til land. (Britisk lovgivning er streng, og forskere risikerer for 
eksempel tiltale bare for å være i besittelse av materiale publisert 
av terrorister (Jones og Bhui 2008)). 

For Norges del er det mulig å finne noe veiledning i Høyesteretts 
avgjørelse i saken Ulrik Imtiaz Rolfsen anla mot Den offentlige påta- 
lemyndighet etter at PST beslagla upublisert filmmateriale hos ham 
ijuni 2015. Politiet hadde under etterforskningen av en sak om over- 
tredelse av straffeloven 1902 $ 147d foretatt beslag av upublisert film- 
materiale hos Rolfsen. Han arbeidet med en film som skulle belyse 
hvorfor norske borgere lar seg verve som fremmedkrigere i Syria. 
Høyesterett opphevet beslaget. På den ene siden la Høyesterett ved 

avveiningen til grunn at vektige samfunnsinteresser tilsa at påtale- 
myndigheten fikk tilgang til materialet, mens det på den andre siden 
ble vist til at særlig sterke kildevernhensyn gjorde seg gjeldende, 
og at tvil om hvorvidt kildevernet skulle vike, skal falle ut til for 
fordel for kildevernet. På bakgrunn av interesseavveiningen og det 
brede vernet Den europeiske menneskerettsdomstol på grunnlag av 
Den europeiske menneskerettskonvensjons artikkel 10 har oppstilt 
for upublisert materiale som kan avsløre uidentifiserte kilder, var det 
ikke grunnlag for å la kildevernet vike. Det er grunn til å håpe at 
dette kildevernet også omfatter forskere og deres kilder. For førstevo- 


terende dommer skriver: 


(69) As [Rolfsens] filmprosjekt har som formål å avdekke hva som 
motiverer norske statsborgere til å bli Syriafarere og hvordan C og 
hans trosfeller i Profetens Ummah kommuniserer med trosfeller. 
A har gitt uttrykk for at filmen skal gi innsikt i terrororganisasjonen 
Den islamske staten og deres forsøk på å islamisere verden. Jeg nev- 
ner at filmprosjektet har økonomisk støtte fra Norsk Filminstitutt og 
Fritt Ord. 


(70) Etter min vurdering er As filmprosjekt i kjernen av undersø- 
kende journalistikk; det griper fatt i et sentralt og presserende sam- 
funnsproblem hvor allmenheten og myndighetene har behov for 
kunnskap og innsikt. Undersøkelsene er gjort mulig fordi A har en 
særlig og tillitsbasert tilgang til et lukket islamistisk miljø. Jeg legger 
til grunn at et effektivt kildevern er helt avgjørende for at filmen 
kan realiseres. Så vidt jeg forstår, er også konsekvensen av politiets 


ransaking og beslag at kildene har trukket seg. 


(71) På denne bakgrunn gjør det seg derfor gjeldende særlig sterke 
kildevernhensyn. Men også hensynet til etterforskningen i en så 
alvorlig sak veier tungt. Politiet har imidlertid en rekke etterfors- 


kningsmetoder til disposisjon i saker som dette, og det fremstår 

som uklart hvor nødvendige opplysningene i det beslaglagte film- 
materialet er for etterforskningen. Det er også et moment i helhets- 
vurderingen at Bs reise til Syria var avverget da ransakingen fant 


sted (Norges Høyesterett 2015). 


Det er også klart at forskning på ekstremisme, med formål å 
avdekke hva som motiverer og ellers kan forklare hva som får per- 
soner til å ville gjennomføre ekstreme — og voldelige - handlinger, 
«griper fatt i et sentralt og presserende samfunnsproblem hvor all- 
menheten og myndighetene har behov for kunnskap og innsikt». 

I et parallelt tilfelle kan altså jusen gi forskningsetisk veiledning, 
men det er ikke alltid informasjon man får, vil passe så godt inn i et 
slikt mønster. Dette innebærer at det uansett vil ligge forskningse- 
tiske utfordringer her. Det fikk sosiologen Katrine Fangen erfare da 
hun gjorde feltarbeid blant rasister og nynazister i Oslo i begyn- 
nelsen av 1990-årene (Fangen 1998). Hun ble vitne til opptakten til 
voldshandlinger hvor særlig én episode var meget alvorlig. Det 
aktuelle høyreekstreme miljøet hadde hatt flere sammenstøt med 
Blitz-miljøet den siste tiden, og Fangen skjønte at de selv planla 
«noe»; hun merket at hun var mer uønsket i gruppen enn vanlig. 
Flere virket urolige, én hadde skutt i lufta med en hagle, én ravet 
rundt med en diger kjepp. Forskeren ble med da gruppen beveget 
seg mot Youngstorget, men der fikk hun klar beskjed: «nå er det 
vel best du drar hjem» (Ekern 2002). Dagen etter kunne hun lese i 
avisen at høyreekstremistene hadde angrepet Blitz, kastet molotov- 
cocktails mot huset og skutt med hagle. 

Hvor mye kan man si at Fangen visste? Burde hun advart Blitz 
eller uttrykt sin bekymring overfor politiet (PST)? Fangen har selv 
tematisert dette (Fangen 1998). Etter at hun selv hadde fortalt om 
denne episoden på et møte arrangert av SOS Rasisme, sendte Blitz- 
miljøet et brev til Den nasjonale forskningsetiske komité for sam- 
funnsvitenskap og humaniora (NESH) med ønske om en vurdering 

av de etiske sidene ved den typen forskning. Blant annet problema- 
tiserte de hennes manglende anmeldelse av opptakten til angrepet 
og om dette kunne forsvares av hensyn til forskningen, eller om det 
ville være viktigere å bryte tillitsforholdet til miljøet hun fulgte, for 
å hindre tap av menneskeliv (Ekern 2002). 

Den gang svarte NESH at de gir anbefalinger og råd, men ikke har 
myndighet til å være en dømmende instans. Komiteen viste til de 
retningslinjene de har utarbeidet, hvor det heter at «Forskeren må 
unngå å bli medskyldig i ulovligheter», og at det finnes en rettslig 
plikt til å avverge særlig alvorlige lovbrudd (Ekern 2002). Svaret kan 
tolkes som at NESH mente at Fangen burde bli anmeldt. Men flere 
uklarheter belyser at dette ikke var et svar uten forbehold. Hva ligger 
det i å være klar over at en forbrytelse skal bli begått? Det lå usikker- 
het i situasjonen, og derfor var det også rom for tolkninger. Komiteens 
konklusjon den gang var at det ikke finnes noe fasitsvar på et slikt 
dilemma som Fangen ble satt i (Ekern 2002; se også Jipson og Litton 
2000: 156f). Men at det er vanskelig å finne et entydig svar, begrenser 
ikke behovet for etisk refleksjon. 

Det samme behovet for etisk refleksjon gjelder også om man får 
kunnskap om forbrytelser som allerede er begått. Selv om jusen 
ikke pålegger noen å bidra til oppklaring av slike forbrytelser, kan 
det oppfattes som en moralsk plikt, ikke minst av hensyn til ofre og 
pårørende. Det kan også ligge en mulighet til å forhindre gjenta- 
kelse i oppklaring og straffeforfølgelse av en allerede begått forbry- 
telse. Derfor må denne moralske plikten til også å anmelde allerede 
begåtte forbrytelser veies opp mot forskeres plikt til å beskytte og 
anonymisere kilder. Og forskerens plikt til å framskaffe kunnskap. 


Ideologi 


Verken ekstreme islamister eller høyreekstremister i Norge har en 
klar og konsistent ideologi. Dette illustreres av kompendiet til 


119 


LARS GULE 


Anders Behring Breivik. Dette er et sammensurium av ideer og 
ideologiske brokker satt sammen på en løs og sprikende måte. 
Mange forskere forsøker å forstå ved å lese og tolke disse tekstene. 
Dette gjelder også meg selv og kolleger jeg har diskutert saken 
med, særlig under rettssaken. Slike samtaler og diskusjoner om 
tolkninger vil i neste omgang bli presentert i mediene og i faglige 
arbeider. Dette gjorde også de sakkyndige på ekstremisme og 
terrorisme i rettssaken mot Breivik i 2012. En slik prosess har 
også til hensikt å skape sammenheng og konsistens. Problemet 
oppstår når det i utgangspunktet ikke er en slik konsistens og 
sammenheng i de ideene man fokuserer på og vil forstå. For ved å 
levere mer konsistente tolkninger av teksten kan også forskere 
bidra til klargjøring av ekstremisten(e)s eget idéunivers. 

Breiviks ideologiske «utvikling» fra publiseringen av kompen- 
diet og terroren 22. juli 2011 og til i dag kan illustrere dette. I kom- 
pendiet nedtoner Breivik kraftig sin tilhørighet til den nazistiske 
tradisjonen innenfor høyreekstremismen. Han er heller ikke 
eksplisitt antisemitt. Det er i og for seg ingen grunn til å tvile på 
at dette var Breiviks (uklare) posisjon da han satte sammen sitt 
kompendium. Under rettssaken blir hans nazistiske holdninger 
tydeligere, men likevel ikke eksplisitt uttrykt. Flere forskere som 
uttalte seg som sakkyndige vitner, poengterer likevel det nære 
slektskapet med nazistisk ideologi som er å finne i Breiviks kom- 
pendium og uttalelser i retten. Etter domfellelsen har Breivik så 
sendt ut en rekke ideologiske meldinger og rundskriv hvor han 
tilkjennegir at han er nasjonalsosialist. Han har «etablert» et 
fascistisk parti, og han bekjenner seg til Vidkun Quisling som en 
forløper (Breivik 2014). Det kan ikke sies sikkert uten nærmere 
undersøkelser (eventuelt intervjuer), men det er grunn til å tro at 
Breivik har blitt påvirket av forskernes tydeliggjøring av hans 
ideologi og den ideologiske tradisjonen han står i, blant annet 
fordi noen av forskernes formuleringer av hans ideologi kan 

spores i hans senere uttalelser. Slik kan forskerne ha bidratt til 
en avklaring av hans egen posisjon og dermed til utviklingen av 
hans ekstreme ideologi. Seniorforsker Terje Emberland, et av de 
sakkyndige vitnene i rettssaken, sier det slik i et foredrag, etter å 
ha undersøkt Breiviks ideologiske utvikling etter publiseringen 
av kompendiet: «It is obviously a chilling and ethically challenging 
fact that I, along with the other expert-witnesses, apparently have 
contributed in shaping his cut-and-paste ideas into a more cohe- 
rent whole. In his cell the real Breivik has fed on this ideal type 
Breivik» (Emberland 2015). Lignende tanker har Mattias Gardell 
gjort seg, bade etter å ha intervjuet Aryan Nations-medlemmer 
i amerikanske fengsler (Gardell 2003), for ved gjenbesøk har han 
opplevd å få sin framstilling av deres ideologi reprodusert, og etter 
å ha vært sakkyndig i Breivik-saken (personlige meddelelser). 

Men ikke bare kan forskere komme til å bidra til avklaringer og 
tydeliggjøring av ideologiske posisjoner, de kan også bidra til 
spredning av de ideologiske posisjonene. Ved at de presenterer og 
formidler sine funn og analyser i fagartikler og andre studier, gir de 
også ideologien spredning, om enn i kritisk utgave. Det vil likevel 
være mulig for den studerte ekstremisten, in casu Breivik, eller 
andre og sympatiserende ekstremister å forholde seg til ideologien 
som sådan. 

Beslektet med temaet ideologiavklaring, er at seriøs forskning 
på ekstreme personer, grupper og ideologier også kan bidra til å 
legitimere deres ekstremisme (Gabriel 2000), men dette skal ikke 
utdypes her. 


Utvikling av voldsstrategier 


Vi trenger kunnskapen for å kunne forebygge, men forskere kan 
dermed også bidra til å raffinere ekstremisters og terroristers meto- 
der og strategier. Det er kjent at bøker og fagartikler om Al Qaida 

ble funnet i Osama bin Ladens bokhylle i Abbottabad (Office of the 
Director of National Intelligence n.d. [2015]). I de tidsskriftene som 
ble funnet, har også norske forskere publisert studier av den moderne 
salafi-jihadismen, Al Qaida og andre islamistiske grupper. Innsikter 
fra slike studier kan ha blitt inkorporert i Al Qaidas tenkning 
og strategier slik at man for eksempel vil kunne unngå eller omgå 
sikkerhetsforanstaltninger, sikre større voldseffekt og/eller medie- 
gjennomslag, og dermed mer effektiv opinionspåvirkning, uten at vi 
kan si dette sikkert uten nærmere analyser. Men i dag er det all grunn 
til å tro at Den islamske staten (IS) har betydelig kompetanse, i form 
av tidligere etterretningsoffiserer fra Saddam Hussains regime, til å 
analysere faglige studier av IS’ ideologi, strategi, taktikk, rekrutte- 
ringspraksis, mediestrategi og så videre. Dette vil gjøre det mulig å 
motvirke, eller i alle fall svekke effekten av, de tiltak som ulike lands 


myndigheter iverksetter i kampen mot ekstremisme og terrorisme. 


Konklusjoner 


Med så mange forskningsetiske dilemmaer, inkludert mulighetene 
for å bidra til ekstremister og terroristers ideologiske, strategiske 
og taktiske utvikling og gjennomføringsevne, kan man lure på 
om det i det hele tatt er forsvarlig å studere — og publisere om - 
ekstremisme og terrorisme. Når svaret likevel er et klart ja, er det 
fordi slik forskning uansett vil og må bli gjennomført av ulike lands 
politi- og etterretningstjenester. Slike studier vil ofte være gradert 
og unndratt seriøse fagfellevurderinger. Dette innebærer at viktige 
beslutningstakere og opinionen ikke får innsikt i det grunnlaget 
som politiet og etterretningstjenestene har for sine handlinger. Ved 
at det ikke finnes åpen og tilgjengelig forskning om temaet, vil det 
heller ikke være mulig å vurdere om de aktuelle myndighetene 
handler på et holdbart grunnlag, og om deres virkemidler er 


sakssvarende. 

Dette innebærer helt generelt at både det spesifikke kontraekstre- 
misme- og kontraterrorbehovet og det generelle samfunnsbehovet 
for kunnskap må veies opp mot problemene med slik forskning. 
Selv om det finnes dilemmaer, er konklusjonen at fordelene med 
forskningen er større enn ulempene. Det er viktig med solide kunn- 
skaper for å kunne forebygge, avverge og begrense voldelig ekstre- 
misme og terrorisme. Like viktig er det at denne kunnskapen er 
tilgjengelig for allmennheten i åpne, demokratiske samfunn. For det 
er allmennheten som til slutt er ansvarlig for den politikken som 
føres i våre demokratier. Forskeres etiske ansvar for å bidra til en 
opplyst allmennhet er således meget tungtveiende. 


Annen anbefalt litteratur 

Den norske og internasjonale forskningslitteraturen om forsk- 
ningsetikk er stor og godt kjent. Forskningsetiske utfordringer 
knyttet til ekstremismeforskningen kan sies å bli indirekte berørt 
i denne litteraturen. En del arbeider fokuserer også eksplisitt 
på utfordringene knyttet til ulike former for ekstremisme, særlig 
terrorisme. For en bredere oversikt over mer av den relevante 
litteraturen, se bibliografiene i Bikson mfl. 2007, Falcone 2010 og 
Reding mfl. 2014. 

